**საქართველოს 2015-2016 წლების ეროვნული ანტიკორუფციული სამოქმედო გეგმის შესრულების პროგრესის შესახებ ანგარიში**

**2016 წელი**

(პროგრესის ანგარიში მოიცავს 2016 წლის მონაცემებს სრულად).

სარჩევი

[შესავალი 3](#_Toc476247282)

[პროგრესის შესახებ ანგარიში 3](#_Toc476247283)

[ანტიკორუფციული სამოქმედო გეგმის მონიტორინგის ჩარჩო 3](#_Toc476247284)

[I. კორუფციის პრევენცია 4](#_Toc476247285)

[პრიორიტეტი 1. კორუფციის პრევენციის მიზნით ეფექტიანი უწყებათაშორისი კოორდინაცია 4](#_Toc476247286)

[პრიორიტეტი 2. საჯარო სამსახურში კორუფციის პრევენცია 10](#_Toc476247287)

[პრიორიტეტი 3. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში 12](#_Toc476247288)

[პრიორიტეტი 4. განათლება და საზოგადოების ცნობიერების ამაღლება კორუფციის პრევენციის მიზნით 15](#_Toc476247289)

[პრიორიტეტი 5. კორუფციის პრევენცია სამართალდამცავ ორგანოებში, კორუფციული დანაშაულების ეფექტიანი გამოვლენა და სისხლისსამართლებრივი დევნა 16](#_Toc476247290)

[პრიორიტეტი 6. კორუფციის პრევენცია მართლმსაჯულების სისტემაში 19](#_Toc476247291)

[პრიორიტეტი 7. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში 26](#_Toc476247292)

[პრიორიტეტი 8. კორუფციის პრევენცია საბაჟო და საგადასახადო სისტემაში 37](#_Toc476247293)

[პრიორიტეტი 9. კორუფციის პრევენცია კერძო სექტორთან მიმართებით 42](#_Toc476247294)

[პრიორიტეტი 10. კორუფციის პრევენცია ჯანდაცვის და სოციალურ სექტორში 52](#_Toc476247295)

[პრიორიტეტი 11. პოლიტიკური კორუფციის პრევენცია 54](#_Toc476247296)

[პრიორიტეტი 12. კორუფციის პრევენცია თავდაცვის სექტორში 54](#_Toc476247297)

[პრიორიტეტი 13. კორუფციის პრევენცია დამოუკიდებელ მარეგულირებელ ორგანოებში 59](#_Toc476247298)

[II. კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა 63](#_Toc476247299)

# შესავალი

კორუფციის წინააღმდეგ ეფექტიანი და კოორდინირებული ბრძოლის ხელშეწყობის, ხელისუფლების გამჭვირვალობისა და ანგარიშვალდებულების გაზრდის მიზნით 2015 წლის 20 აპრილს საქართველოს მთავრობის N170 დადგენილებით დამტკიცდა საქართველოს ეროვნული ანტიკორუფციული სტრატეგია და საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმა.[[1]](#footnote-1)

ახალ სტრატეგიულ დოკუმენტებთან ერთად 2015 წლის 4 თებერვალს გამართულ კორუფციის წინააღმდეგ ბრძოლის უწყებათაშორისი საკოორდინაციო საბჭოს („ანტიკორუფციული საბჭო“) სხდომაზე დამტკიცებულ იქნა ანტიკორუფციული სტრატეგიული დოკუმენტების მონიტორინგისა და შეფასების მეთოდოლოგია. მეთოდოლოგია მოიცავს სამ **კომპონენტებს: i)** პროგრესის შესახებ ანგარიში და ანტიკორუფციული სამოქმედო გეგმის მონიტორინგის ჩარჩო - *მზადდება 6 თვეში ერთხელ****;* ii) მონიტორინგის ანგარიში - *მზადდება წელიწადში ერთხელ;* iii) შეფასების ანგარიში - *მზადდება ორ წელიწადში ერთხელ.***[[2]](#footnote-2)

წინამდებარე დოკუმენტი წარმოადგენს 2015-2016 წლების ანტიკორუფციული სამოქმედო გეგმის 2016 წლის 12 თვის განმავლობაში სამოქმედო გეგმით გათვალისწინებული ვალდებულებების შესრულების **პროგრესის შესახებ** **ანგარიშს**.

# პროგრესის შესახებ ანგარიში

პროგრესის შესახებ ანგარიშში ასახულია 14 სტრატეგიული პრიორიტეტის შესაბამისად სამოქმედო გეგმით განსაზღვრული სამიზნეების მიღწევის პროცესი, ზოგადი მიზნების მიღწევის კუთხით გადადგმული ნაბიჯები და მათთან დაკავშირებით გამოწვევები. ანგარიში მომზადებულია ანტიკორუფციული საბჭოს სამდივნოს (საქართველოს იუსტიციის სამინისტროს ანალიტიკური დეპარტამენტი) მიერ პასუხისმგებელი უწყებებისგან მიღებული ინფორმაციასა და არასამთავრობო ორგანიზაციების მოსაზრებებზე დაყრდნობით.[[3]](#footnote-3)

# ანტიკორუფციული სამოქმედო გეგმის მონიტორინგის ჩარჩო

ახალი მეთოდოლოგიის შესაბამისად, პროგრესის შესახებ ანგარიშთან ერთად თითოეული პასუხისმგებელი უწყება ვალდებულია შეავსოს ***ანტიკორუფციული სამოქმედო გეგმის მონიტორინგის ჩარჩო,*** რომელიც წარმოადგენს წინამდებარე ანგარიშის დანართს. ჩარჩოში წარმოდგენილია სამიზნეების მიღწევის შედეგი[[4]](#footnote-4) და განხორციელების პროცესი,[[5]](#footnote-5) რომელიც პასუხისმგებელი უწყებებისა და ანტიკორუფციული საბჭოს სამდივნოს მიერ შესაბამისი რეიტინგით/სტატუსით ფასდება.

# I. კორუფციის პრევენცია

## პრიორიტეტი 1. კორუფციის პრევენციის მიზნით ეფექტიანი უწყებათაშორისი კოორდინაცია

**შედეგი 1.1 ინსტიტუციურად გაძლიერებული ანტიკორუფციული საბჭო**

2015 წელს სამოქმედო გეგმაზე დაყრდნობით და ანტიკორუფციული საბჭოს ფუნქციების შესრულების ეფექტიანობის გაზრდის და საბჭოს გაძლიერების მიზნით ანტიკორუფციული საბჭოს სამდივნომ მოამზადა შესაბამისი **წინადადებები,** რომელიც მოიცავდა შემდეგ ხუთ მიმართულებას:

1. ანტიკორუფციული სტრატეგიული დოკუმენტების შესრულების მონიტორინგის გაძლიერება;
2. ექსპერტთა სამუშაო ჯგუფის გაძლიერება;
3. ანტიკორუფციული პოლიტიკისა და სამართლებრივი ბაზის შესახებ საჯარო მოხელეთა ტრენინგ კურსის მომზადება;
4. საერთაშორისო თანამშრომლობის გაძლიერება;
5. ანტიკორუფციული ვებგვერდის/ბანერის შექმნა.

ანტიკორუფციული საბჭომ განიხილა და მოიწონა აღნიშნული წინადადებები 2015 წლის 10 ივლისის სხდომაზე.

2016 წლის განმავლობაში წინადადებების იმპლემენტაციის მიზნით ანტიკორუფციული საბჭოს სამდივნომ შემდეგი მიმართულებით განაგრძო მუშაობა:

* ანტიკორუფციული სტრატეგიული დოკუმენტების შესრულების მონიტორინგის გაძლიერების მიზნით მეთოდოლოგიით გათვალისწინებული საბოლოო ანგარიშების მომზადებამდე ***სამდივნო მართავდა ექსპერტთა დონის სამუშაო ჯგუფის შეხვედრებს*** როგორც ანგარიშის შემუშავების დაწყების, ისე პროცესის მიმდინარეობისა და საბჭოზე დოკუმენტების წარდგენამდე. საბჭოს სამდივნო პროგრესისა და მონიტორინგის ანგარიშების დეტალური განხილვასთან ერთად წარუდგენდა სტატისტიკურ ინფორმაციას პასუხისმგებელი უწყებების მიერ აღებული ვალდებულებების შესრულების სტატუსის შესახებ. აღნიშნული ინფორმაცია ქვეყნდება იუსტიციის სამინისტროს ვებგვერდზე. გარდა ამისა, სამდივნო 2015-2016 წლების ანტიკორუფციული სამოქმედო გეგმის შესრულების 2016 წლის პროგრესისა და მონიტორინგის ანგარიშებზე და მონიტორინგის ჩარჩოზე კომენტარების გასაკეთებლად არასამთავრობო სექტორს სულ მცირე ორი კვირის ვადას მისცემს.
* სამდივნომ მოამზადა ***ექსპერტთა სამუშაო ჯგუფის დებულების პროექტი***, რომელშიც გაწერილია საკითხთა განხილვისა და გადაწყვეტილების მიღების წესი, ასევე განისაზღვროს ჯგუფის შეხვედრების პერიოდულობა;
* მიმდინარეობს საჯარო სამსახურის ბიუროსთან და სხვა დაინტერესებულ უწყებებთან თანამშრომლობით ***ანტიკორუფციული პოლიტიკისა და სამართლებრივი ბაზის შესახებ საჯარო მოხელეთა საერთო*** ტრენინგ კურსის მომზადება, რომელიც 2017 წლის მარტში წარედგინება ანტიკორუფციულ საბჭოს
* მიმდინარეობს ***მოლაპარაკებები IACA-სა და იუსტიციის სამინისტროს,*** როგორც ანტიკორუფციული საბჭოს თავმჯდომარე უწყებას შორის ურთიერთგაგების მემორანდუმის გაფორმებაზე. გარდა ამისა, სამდივნომ მოამზადა ანტიკორუფციული საბჭოსა და კორუფციის წინააღმდეგ ბრძოლის მიზნით განხორციელებულ რეფორმებზე საინფორმაციო წერილი და შემდგომი ურთიერთობების გაღრმავების მიზნით იგეგმება ეფექტური თანამშრომლობის მექანიზმის დანერგვა სხვადასხვა სახელმწიფოთა ანტიკორუფციული საბჭოს ანალოგიურ უწყებებთან. პირველ ეტაპზე ასეთად განისაზღვრა ***სერბეთის ანტიკორუფციული სააგენტო, ლატვიის კორუფციის პრევენციისა და მასთან ბრძოლის ბიურო და სლოვენიის კორუფციის პრევენციის განმახორციელებელი საბჭო.***

**ღონისძიება 1.1.2.** საანგარიშო პერიოდში ანტიკორუფციულ სამდივნოში დასაქმებულია სულ 10 თანამშრომელი, რომელთაგან ცხრა თანამშრომლის საქმიანობის ძირითად ნაწილს ანტიკორუფციული საკითხები წარმოადგენს.

**ღონისძიება 1.1.3.** საანგარიშო პერიოდის განმავლობაში სამდივნოს თანამშრომლები პერიოდულად მონაწილეობდნენ სხვადსხვა სახის სემინარებსა და ტრენინგებში, როგორიცაა: პროექტების ციკლის მართვის გაღრმავებული კური (2016 წლის 25-29 იანვარი), ეკონომიკური დანაშაულის გამოძიებს უნარ-ჩვევები (2016 წლის 25-27 აპრილი), ტრენინგი იურიდიული პირის პასუხისმგებლობის შესახებ (2016 წლის 28-29 აპრილი), მამხილებელთა დაცვის საკითხებზე ტრენერთა ტრენინგი (2016 წლის 17-18 ოქტომბერი) და კეთილსინდისიერების შემოწმების ტესტთან დაკავშირებით გამართული სემინარი (2016 წლის 23-24 ივნისი).

**ღონისძიება 1.1.4.** ანტიკორუფციული საბჭოს სამდივნოს სახელმძღვანელოს დანართი, კერძოდ საბჭოს/სამუშაო ჯგუფების წარმომადგენლების საკონტაქტო ინფორმაცია პერიოდულად ახლდება.

**ღონისძიება 1.1.5.** საანგარიშო პერიოდში მომზადდა საერთაშორისო გამჭვირვალობის მიერ მომზადებული კორუფციის აღქმის ინდექსის ანალიზი, World Justice Project-ის კანონის უზენაესობის ინდექსის ანალიზი, Hertitage Foundation-ის ეკონომიკური თავისუფლების ინდექსის ანალიზი, მსოფლიო ბანკის Doing Business-ის 2017 წლისთვის კვლევის ანალიზი, დანაშაულის ინდექსის 2016 წლის შუალედური შეფასება და ინფორმაციის ხელმისაწვდომობის ინდექსის ანალიზი.

**ღონისძიება 1.1.6.** კორუფციული რისკების შეფასების მეთოდოლოგიის შემუშავების მიზნით იგეგმება საჯარო სამსახურის რეფორმის ევროკავშირის ტექნიკური დახმარების პროექტის ფარგლებში ექსპერტის დახმარების გამოყენება. მიმდინარეობს მოლაპარაკებები. აგრეთვე სამდივნომ გამართა მოლაპარაკებები IACA-სა და იუსტიციის სასწავლო ცენტრთან 2017 წლის დასაწყისში კორუფციული რისკების შეფასების მეთოდოლოგიაზე სამდივნოს თანამშრომლებისთვის ტრენინგის ჩატარების მიზნით. ანტიკორუფციული საბჭოს სამუშაო ჯგუფის წევრებს აღმოსავლეთ პარტნიორობის რეგიონული პროექტის ფარგლებში „კორუფციის წინააღმდეგ ბრძოლა და კარგი მმართველობის ხელშეწყობა; ფულის გათეთრების წინააღმდეგ ბრძოლა“ ევროპის საბჭოს ექსპერტი ანალოგიურ ტრენინგს 13-14 მარტს ჩაუტარებს.

**შედეგი 1.2 ანტიკორუფციული სტრატეგიული დოკუმენტების გადასინჯვის პროცესი ინკლუზიურია, ხოლო შესრულების მონიტორინგი - ეფექტიანი**

**ღონისძიება 1.2.1**. საანგარიშო პერიოდში განახლდა 2015-2016 წლების სამოქმედო გეგმა და ანტიკორუფციული სტრატეგია. აღსანიშნავია, რომ სტრატეგიასა და სამოქმედო გეგმას დაემატა ახალი, მე-14 პრიორიტეტი - „კორუფციის პრევენციის ხელშეწყობა მუნიციპალიტეტებში“. განახლებული სტრატეგიული დოკუმენტები ანტიკორუფციულმა საბჭომ 2016 წლის 27 მაისის სხდომაზე დაამტკიცა.

ახალი, 2017-2018 წლების ანტიკორუფციული სამოქმედო გეგმის შემუშავებისა და სტრატეგიის განახლების მიზნით სამდივნომ მუშაობა 2016 წლის დეკემბერში დაიწყო. სამდივნომ გამოითხოვა საბჭოს წევრი უწყებებისგან ინფორმაცია ახალი სამოქმედო გეგმის შემუშავების მიზნით, მიაწოდა მათ წყაროების ჩამონათვალი და გამართა სამი სამუშაო ჯგუფის შეხვედრა. თუმცა, ვინაიდან მიზანშეწონილია საანგარიშო პერიოდი დასრულდეს და მხოლოდ ამის შემდგომ შემუშავდეს ახალი სტრატეგიული დოკუმენტები, პროცესი 2017 წლის დასაწყისში დასრულდება. აღნიშნული დოკუმენტების დამტკიცების მიზნით საბჭოს სხდომა 2017 წლის მარტში იგეგმება.

**ღონისძიება 1.2.2. და ღონისძიება 1.2.3.** ანტიკორუფციული საბჭოს სამდივნომ გააგრძელა განახლებული ანტიკორუფციული სტრატეგიისა და ახალი 2015-2016 წლების სამოქმედო გეგმის მონიტორინგი. მონიტორინგისა და შეფასების ახალი მეთოდოლოგიის შესაბამისად 2015 წლის ბოლო ექვსი თვის პროგრესის და 2015 წლის მონიტორინგის ანგარიშების და 2015 წლის ბოლო ექვსი თვის მონიტორინგის ჩარჩოს მომზადების მიზნით სამდივნომ გამოითხოვა ინფორმაცია სამოქმედო გეგმით გათვალისწინებული ქვე-ღონისძიებების შესრულებაზე პასუხისმგებელი საჯარო უწყებებისაგან. აგრეთვე, დამატებითი წინადადებებისა და შენიშვნებისთვის დოკუმენტები მიაწოდა არასამთავრობო, ბიზნეს და საერთაშორისო ორგანიზაციების წარმომადგენლებს. მიღებული ინფორმაციის საფუძველზე სამდივნომ შეიმუშავა 2015-2016 წლების სამოქმედო გეგმის 2015 წლის მეორე ექვსი თვის პროგრესის შესახებ ანგარიში და მონიტორინგის ჩარჩო და 2015 წლის მონიტორინგის ანგარიში, რომელშიც ასახულია 2015 წლის მანძილზე მიღწეული მნიშვნელოვანი შედეგები, არსებული ხარვეზები და ჩამოყალიბებულია შესაბამისი რეკომენდაციები. აღნიშნული დოკუმენტები ანტიკორუფციულმა საბჭომ 2016 წლის მაისს რიგით მეთოთხმეტე სხდომაზე დაამტკიცა. ანტიკორუფციული საბჭოს სამდივნოს შეფასებით 2015 წლის მეორე 6 თვის განმავლობაში, კორუფციის პრევენციისა და მის წინააღმდეგ ბრძოლის თვალსაზრისით პასუხისმგებელი უწყებების მიერ მიღწეულ იქნა მნიშვნელოვანი პროგრესი (სულ 268 სამიზნიდან, სრულად შესრულდა 180, უმეტესად 31, ნაწილობრივ 34, არ შესრულდა 23).

პრიორიტეტების ცვლილების გამო 2016 წლის პირველი ექვსი თვის პროგრესის ანგარიშის მომზადების ნაცვლად მიღებულ იქნა გადაწყვეტილება მომზადებულიყო 2016 წლის წლიური ანგარიში. აღნიშნული ანგარიშის საბჭოსთვის წარდგენა 2017 წლის მარტის ბოლოს იგეგმება.

არასამთავრობო და ბიზნეს სექტორის მონიტორინგის პროცესში ეფექტური მონაწილეობის მიზნით ანტიკორუფციული საბჭოს სამდივნო მეთოდოლოგიის შესაბამისად მუშაობის პროცესში აწვდიდა მათ ანგარიშებსა და მონიტორინგის ჩარჩოს კომენტარებისა და შესაბამის გრაფაში კომენტარების წარმოსადგენად და მართავდა სამუშაო ჯგუფის შეხვედრებს. 2016 წლის მანძილზე სულ ანტიკორუფციული საბჭოს სამუშაო ჯგუფის ***შვიდი შეხვედრა*** გაიმართა (ოთხი ანტიკორუფციული ექსპერტთა დონის სამუშაო ჯგუფის შეხვედრა და სამი მუნიციპალიტეტის წარმომადგენლებთან). შეხვედრები დაეთმო ასევე წლების ანტიკორუფციული სტრატეგიისა და 2015-2016 სამოქმედო გეგმის და განახლების პროცესის დაგეგმვას.

**ღონისძიება 1.2.4.** ანტიკორუფციული სტრატეგიისა და სამოქმედო გეგმის განახლების მიზნით **ონლაინ კონსულტაციების მექანიზმის** განთავსდა იუსტიციის სამინისტროს ვებ-გვერდზე. ამ ეტაპზე საკონსულტაციო მექანიზმით არავის უსარგებლია.

**ღონისძიება 1.2.5**. ანტიკორუფციული სტრატეგიის განახლებისა და 2017-2018 წლების სამოქმედო გეგმის შემუშავების მიზნებისთვის გაიმართება საჯარო კონსულტაციები. კერძოდ, ანტიკორუფციული საბჭოს სამდივნომ ორი ღონისძიება დაგეგმა 2017 წლის დასაწყისში. პირველ ღონისძიებაში მონაწილეობას მიიღებენ სამოქალაქო სექტორის, საერთაშორისო ორგანიზაციებისა და პასუხისმგებელი უწყებების წარმომადგენლები (2017 წლის 9 მარტს), ხოლო მეორე ღონისძიება სტუდენტების ჩართულობას მიეძღვნება (2017 წლის 16 მარტი). საჯარო კონსულტაციებზე მიღებული მოსაზრებები დამუშავდება სამდივნოს მიერ და გახდება ახალი სტრატეგიული დოკუმენტების ნაწილი.

**შედეგი 1.3. ანტიკორუფციული პოლიტიკის ჩამოყალიბებასა და განხორციელებაში ადგილობრივი თვითმმართველობების როლი გაძლიერებულია**

**ღონისძიება 1.3.1**. **და** **ღონისძიება 1.3.2.** საქართველოს მთავრობის ადმინისტრაციასთან თანამშრომლობით მუნიციპალიტეტის ორგანოების წარმომადგენლებთან, გუბერნატორებთან გაიმართა ერთი სამუშაო შეხვედრა, სადაც მათ სამდივნომ მიაწოდა ინფორმაცია ანტიკორუფციული საბჭოს საქმიანობისა და ანტიკორუფციული სტრატეგიული დოკუმენტების შესახებ. თემატური და ორმხრივი სამუშაო შეხვედრებისა და აქტიური კომუნიკაციის შედეგად 2016 წლის 27 მაისი სხდომაზე საბჭოს მოწვევით თვითმმართველი ქალაქების - ***ქ. თბილისის, ქ. რუსთავისა და ქ. თელავის საკრებულოებისა და მერიის წარმომადგენლები გახდნენ ანტიკორუფციული საბჭოს წევრები.*** ანტიკორუფციულ სტრატეგიასა და 2015-2016 წლების სამოქმედო გეგმას დაემატა მე-14 პრიორიტეტი - კორუფციის პრევენციის ხელშეწყობა მუნიციპალიტეტებში. მუნიციპალიტეტების წარმომადგენლებმა აიღეს ვალდებულებები, რომელთა იმპლემენტაციის შესახებ ინფორმაცია წარმოდგენილია ამ ანგარიშის შესაბამისი პრიორიტეტის ნაწილში. სტრატეგიასა და სამოქმედო გეგმაში გასათვალისწინებელი ვალდებულებები ანტიკორუფციულ საბჭოსთან ერთად ასევე უნდა დამტკიცდეს შესაბამისი საკრებულოს მიერ.

**შედეგი 1.4. კორუფციის პრევენციის საკითხებზე საერთაშორისო თანამშრომლობა ეფექტიანია**

**ღონისძიება 1.4.1.** ანტიკორუფციული საბჭოს სამდივნო პერიოდულად აწვდიდა პასუხისმგებელ უწყებებს ინფორმაციას ***OECD-ACN-ისა და GRECO-ს საქართველოს შეფასების მესამე და მეოთხე რაუნდების ფარგლებში მიცემული რეკომენდაციების შესახებ*** და ხელს უწყობდა მათ შესრულებას. GRECO-ს მიერ საქართველოს შეფასების მესამე რაუნდის ფარგლებში GRECO-ს 68-ე პლენარულ სხდომაზე განხილულ იქნა საქართველოს მესამე რაუნდის შესრულების შეფასების ანგარიში. შედეგად, დღეის მდგომარეობით საქართველოს არც ერთი რეკომენდაცია არ აქვს შეუსრულებელი. კრიმინალიზაციასთან დაკავშირებით გაცემული 5 რეკომენდაციიდან ყველა რეკომენდაცია ითვლება სრულად შესრულებულად. პოლიტიკური პარტიების დაფინანსების გამჭვირვალობასთან დაკავშირებით გაცემული 10 რეკომენდაციიდან 3 ითვლება სრულად შესრულებულად, ხოლო 7 რეკომენდაცია - ნაწილობრივ შესრულებულად.

საქართველომ ასევე გაიარა GRECO-ს შეფასების მეოთხე რაუნდი. ამ მიზნით შეფასების მისია საქართველოს 2016 წლის 30 მაისს ეწვია და 3 ივნისამდე შეხვედრები გამართა, როგორც ყველა შესაბამის სახელმწიფო უწყების, ასევე საერთაშორისო და არასამთავრობო ორგანიზაციების წარმომადგენლებთან. ანტიკორუფციული საბჭოს სამდივნომ GRECO-ს სამდივნოს ინფორმაცია მიაწოდა შეფასების კითხვართან და შეფასების მისიის მიერ მომზადებულ ანგარიშთან დაკავშირებით. GRECO-ს შეფასების მისიის მიერ საქართველოს შეფასების მეოთხე რაუნდის საბოლოო ანგარიში GRECO-ს 74-ე სხდომაზე მიიღეს. საბოლოო ანგარიში 2017 წლის იანვრის თვეში გახდა საჯაროდ ხელმისაწვდომი. რის შემდეგაც შესაბამისი რეკომენდაციები აისახა მომავალ ანტიკორუფციულ სტრატეგიულ დოკუმენტებში.

ანტიკორუფციულმა სამდივნომ ასევე მოამზადა GRECO-ს მეოთხე რაუნდის ფარგლებში შეფასებული 26 ქვეყნისთვის გამოცემული რეკომენდაციების ანალიზი - კორუფციის პრევენცია პარლამენტში, სასამართლოსა და პროკურატურაში, ასევე მოამზადა ანალიტიკური დოკუმენტი GRECO-ს მეოთხე რაუნდის ზოგად რეკომენდაციებთან საქართველოს შესაბამისობის უზრუნველყოფის მიზნით საჭირო ღონისძიებების შესახებ.

2016 წელს ***OECD-ACN 2016 წელს საქართველოს შეფასების მეოთხე რაუნდი დაიწყო.*** პირველ ეტაპზე ანტიკორუფციული საბჭოს სამდივნომ შესაბამისი უწყებების ჩართულობით მოამზადა OECD-ACN-ის სამდივნოს მიერ შემუშავებულ კითხვარზე პასუხები. მეორე ეტაპის ფარგლებში შეფასების მისია საქართველოს 2016 წლის 21-24 ივნისს ეწვია და სამდივნოს კოორდინაციით შეხვედრები ყველა პასუხისმგებელ უწყებებთან გამართა. საქართველოს შეფასების მეოთხე რაუნდის ანგარიში განხილვისა და მოლაპარაკების მიზნით სამდივნო, სხვა პასუხისმგებელ უწყებებთან ერთად, დაესწრო 2016 წლის 13-17 სექტემბერს, გამართულ OECD-ACN-ის პლენარულ სხდომას. OECD-ACN-ის საქართველოს შეფასების მეოთხე რაუნდის საბოლოო ანგარიში 2016 წლის ოქტომბერს საჯაროდ გამოქვეყნდა. სამდივნომ უზრუნველყო ანგარიშის კოორდინაცია პასუხისმგებელ უწყებებში და შესაბამისი რეკომენდაციები აისახება სამომავლო ანტიკორუფციულ სტრატეგიულ დოკუმენტებში.

**ღონისძიება 1.4.2**. ანტიკორუფციული სისტემის შესახებ ინფორმაცია განახლდა და უახლოეს მომავალში გაიგზავნება შემდეგ ორგანიზაციებში: IAACA, EPAC, UNODC, ბიზნესის ანტიკორუფციულ პორტალი (Business Anti-Corruption Portal) და ანტიკორუფციული უწყებების საერთაშორისო ასოციაცია (International Association of Anti-Corruption Authorities).

მნიშვნელოვანია, რომ 2016 წლის 13 დეკემბერს საქართველომ რეგიონულ ანტიკორუფციულ ცენტრში დამკვირვებელი ქვეყნის სტატუსი მიიღო. აღნიშნული ორგანიზაციასთან საქართველო მომავალ თანამშრომლობას გეგმავს კორუფციის წინაამდეგ ბრძოლის სხვადასხვა ინიციატივებში, როგორიცაა: მამხილებელთა დაცვა, კორუფციული რისკების შეფასება, საკანონმდებლო აქტების კორუფციული ანალიზი და სხვ.

მიმდინარეობს ***მოლაპარაკებები IACA-სა და იუსტიციის სამინისტროს,*** როგორც ანტიკორუფციული საბჭოს თავმჯდომარე უწყებას შორის ურთიერთგაგების მემორანდუმის გაფორმებაზე. გარდა ამისა, შემდგომი ურთიერთობების გაღრმავების მიზნით იგეგმება ეფექტური თანამშრომლობის მექანიზმის დანერგვა სხვადასხვა სახელმწიფოთა ანტიკორუფციული საბჭოს ანალოგიურ უწყებებთან. პირველ ეტაპზე ასეთად განისაზღვრა ***სერბეთის ანტიკორუფციული სააგენტო, ლატვიის კორუფციის პრევენციისა და მასთან ბრძოლის ბიურო და სლოვენიის კორუფციის პრევენციის განმახორციელებელი საბჭო.***

**შედეგი 1.5. საზოგადოება ინფორმირებულია ანტიკორუფციული საბჭოს შესახებ**

**ღონისძიება 1.5.1.** ანტიკორუფციული საბჭოს სამდივნო პერიოდულად, საჭიროებისთანავე აახლებდა იუსტიციის სამინისტროს ვებგვერდს. ვებგვერდზე ხელმისაწვდომია ანტიკორუფციული სტრატეგია, 2015-2016 წლების სამოქმედო გეგმა, შესრულების შეფასების, პროგრესისა და მონიტორინგის ანგარიშები და სხვა ყველა სტრატეგიული დოკუმენტი ანტიკორუფციული პოლიტიკის ფარგლებში.

**ღონისძიება 1.5.2.** გატარებული ანტიკორუფციული ღონისძიებების შესახებ საინფორმაციო ბროშურები მომზადდა მაგრამ არ მომხდარა მათი დაბეჭდვა და გავრცელება.

## პრიორიტეტი 2. საჯარო სამსახურში კორუფციის პრევენცია

**შედეგი 2.1. შემუშავებულია საჯარო მოსამსახურეთა შერჩევის, კარიერული განვითარების და გათავისუფლების გამჭვირვალე და ობიექტური მექანიზმი; ანაზღაურებისა და წახალისების ახალი სისტემა მომზადებულია**

**ღონისძიება 2.1.1.** 2015 წლის 27 ოქტომბერს საქართველოს პარლამენტმა **მიიღო "საჯარო სამსახურის შესახებ" საქართველოს ახალი კანონი**. აღნიშნულ პროცესს წინ უსწრებდა 8 საჯარო განხილვა, მათ შორის, ადამიანური რესურსების მართვის დეპარტამენტებისა და იურიდიული დეპარტამენტის წარმომადგენლებთან, ასევე არასამთავრობო და საერთაშორისო დონორი ორგანიზაციების ჩართულობით. "საჯარო სამსახურის შესახებ" საქართველოს ახალი კანონის ფარგლებში, განსაზღვრული მოხელეთა სამსახურში მიღებისა და კარიერული განვითარების გამჭვირვალე და ობიექტური წესების გათვალისწინებით, ბიურომ შეიმუშავა „საჯარო სამსახურში კონკურსის ჩატარების წესის შესახებ“ საქართველოს მთავრობის დადგენილების პროექტი.

**ღონისძიება 2.1.2.** მიმდინარეობს საჯარო მოხელეთა მიერ შესრულებული სამუშაოს შეფასების სისტემის მომზადების პროცესი. 2016 წლის იანვარში მოწვეულმა უცხოელმა ექსპერტმა შეიმუშავა **შეფასების სისტემის სახელმძღვანელო, რომელიც** ადგენს ძირითად რეკომენდაციებს, როგორც მენეჯერული, ასევე ადამიანური რესურსების მართვის ერთეულის წარმომადგენლებისთვის. განხორციელებული ტრენერთა ტრენინგის (ToT) დროს გამოთქმული მოსაზრებებისა და ადამიანური რესურსების მართვის ერთეულების ხელმძღვანელებთან კონსულტაციების შედეგადაც შემუშავდა „პროფესიული საჯარო მოხელის შეფასების წესისა და პირობების შესახებ“ საქართველოს მთავრობის დადგენილების პროექტი, რომელიც წარედგინა საქართველოს მთავრობას განსახილველად.

**ღონისძიება 2.1.3. 2015 წლის 27 ოქტომბერს მიღებული** "საჯარო სამსახურის შესახებ" საქართველოს ახალი კანონის გარდამავალი დებულების შესაბამისად, **საჯარო სამსახურში წახალისების გამჭვირვალე სისტემის** მარეგულირებელი სამართლებრივი საფუძვლების შექმნის მიზნით, ბიურომ მოამზადა „პროფესიული საჯარო მოხელის წახალისების წესის შესახებ“ საქართველოს მთავრობის დადგენილების პროექტი.

**ღონისძიება 2.1.4.** "საჯარო სამსახურის შესახებ" საქართველოს ახალი კანონით საფუძველი ჩაეყარა **საჯარო სამსახურში სამართლიანი ანაზღაურების სისტემის** ჩამოყალიბებას შესაბამისად, მნიშვნელოვანია რომ არსებული გამოწვევების გათვალისწინებით, ახალი საკანონმდებლო რეგულაციებით, მკაფიოდ იქნეს განსაზღვრული საჯარო მოხელის შრომითი გასამრჯელოს, სახელფასო დანამატისა და წახალისების ფორმები და საფუძვლები. მომზადდა „საჯარო დაწესებულებაში შრომის ანაზღაურების შესახებ“ საქართველოს კანონის პირველადი სამუშაო ვერსია და მისი კონცეპტუალური მიმართულებები განხილულ იქნა კანონზე მომუშავე სამთავრობო სამუშაო ჯგუფის წევრების, ბიუროს წარმომადგენლებისა და SIGMA-ს ექსპერტების ჩართულობით.

**შედეგი 2.2. საჯარო მოხელეთა ეთიკის, ინტერესთა კონფლიქტისა და შეუთავსებლობის მარეგულირებელი მექანიზმები დახვეწილია**

**ღონისძიება 2.2.1.** საქართველოს პარლამენტმა მიიღო **"საჯარო სამსახურში ინტერესთა შეუთავსებლობისა და კორუფციის შესახებ"** საქართველოს კანონის დახვეწის მიზნით მომზადებული ცვლილებები 2015 წლის 27 ოქტომბერს.

**ღონისძიება 2.2.2.** "საჯარო სამსახურის შესახებ" საქართველოს ახალი კანონის მე-10 თავით გათვალისწინებულია მოხელეთა **დისციპლინური წარმოებისა და პასუხისმგებლობასთან დაკავშირებული საკითხები.**

**ღონისძიება 2.2.3.** დონორი ორგანიზაციის მხარდაჭერით, საჯარო მოხელეთა ეთიკისა და ქცევის ზოგად წესებზე მომუშავე ჯგუფის მიერ, რომელიც დამოუკიდებელი ექსპერტებისაგან შედგებოდა, შემუშავდა „საჯარო დაწესებულებაში **ეთიკისა და ქცევის ზოგადი წესების“ პროექტი რომლიც მოიცავს ეთიკური ქცევის**  ძირითად პრინციპებსა და მათ განმარტებებს. ეთიკისა და ქცევის ზოგად წესებზე მუშაობის პროცესში მოეწყო 5 საჯარო განხილვა, რომლებსაც ესწრებოდნენ საჯარო დაწესებულებების ადამიანური რესურსების მართვის ერთეულების, შიდა აუდიტისა და იურიდიული დეპარტამენტის წარმომადგენლები როგორც ცენტრალური ხელისუფლების, ისე მუნიციპალიტეტების დონეზე; ასევე, საერთაშორისო და დონორი ორგანიზაციების, არასამთავრობო სექტორისა და აკადემიური სექტორის წარმომადგენლები. აღნიშნულ საჯარო განხილვებზე გამოთქმული შენიშვნებისა და კომენტარების უმეტესი ნაწილი გაზიარებული და ასახულია ეთიკისა და ქცევის ზოგადი წესების პროექტის საბოლოო ვერსიაში და წარდგენილია საქართველოს მთავრობისათვის განსახილველად.

**შედეგი 2.3. სამსახურში კორუფციის პრევენციის მიზნით საჯარო სამსახურის ბიუროს როლი გაზრდილია**

**ღონისძიება 2.3.1. დეკლარაციების მონიტორინგის სისტემის მოდელის** შერჩევის შედეგად მომზადდა "საჯარო სამსახურში ინტერესთა შეუთავსებლობისა და კორუფციის შესახებ საქართველოს კანონში" ცვლილებების შეტანის თაობაზე" საქართველოს კანონის პროექტი, რომელიც საქართველოს პარლამენტმა დაამტკიცა 2015 წლის 27 ოტომბერს. საკანონმდებლო ცვლილებებით გათვალისწინებულ იქნა მონიტორინგის განმახორციელებელი ორგანო, მონიტორინგის ძირითადი საფუძველი, შესამოწმებელი ქონებრივი დეკლარაციების მინიმალური რაოდენობა და მონიტორინგის შედეგები. აღნიშნული ცვლილებები ძალაში 2017 წლის 1 იანვრიდან შევა.

შესაბამისად, თანამდებობის პირთა ქონებრივი მდგომარეობის დეკლარაციების მონიტორინგის სისტემის დანერგვის მიზნით, ბიუროს მიერ მომზადდა დეკლარაციების მონიტორინგის ინსტრუქციის პროექტი, რომელიც გაეგზავნა საქართველოს მთავრობას განსახილველად. ასევე, დასრულდა დეკლარაციების მონიტორინგის ელექტრონულ პროგრამაზე მუშაობა სსიპ - მონაცემთა გაცვლის სააგენტოსთან ერთად.

**ღონისძიება 2.3.2. ეთიკისა და ქცევის ზოგადი წესების შესახებ ტრენინგები** ჩაუტარდათ ცენტრალური ხელისუფლების ყველა ორგანოს 4-4 თანამშრომელს, მათ შორის საქართველოს მთავრობის ადმინისტრაციის, საქართველოს პარლამენტისა და აფხაზეთის ავტონომიური რესპუბლიკის ორგანოების 2-2 წარმომადგენელს, სულ 72 თანამშრომელს. ასევე, აღნიშნული ტრენინგები ჩატარდა მუნიციპალიტეტის ორგანოებსა და სახელმწიფო რწმუნებულების/გუბერნატორების ადმინისტრაციის 2-2 თანამშრომლისათვის, სულ 572 საჯარო მოხელისათვის. ამასთანავე, მიმდინარე წლის აპრილი-ივნისის თვეებში ეთიკის ტრენინგები ჩაუტარდათ საჯარო სამართლის იურიდიული პირების თანამშრომლებს, სულ 200 საჯარო მოსამსახურეს.

**ღონისძიება 2.3.3.** 2015 წლის თებერვალში საჯარო სამსახურის ბიუროს მიერ განხორციელებული პროექტის - **„მამხილებლის დაცვის ინსტიტუტის გაძლიერება** საქართველოში“ - შედეგად შემუშავებული ტრენინგ მოდულისა და კურიკულუმის გათვალისწინებით, მამხილებელთა დაცვის შესახებ ტრენინგები ჩაუტარდათ ცენტრალური ხელისუფლების ყველა ორგანოს 4-4 თანამშრომელს, მათ შორის საქართველოს მთავრობის ადმინისტრაციის, საქართველოს პარლამენტისა და აფხაზეთის ავტონომიური რესპუბლიკის ცენტრალური ხელისუფლების ორგანოების 2-2 წარმომადგენელს, სულ 72 ადამიანს. ამასთანავე, აღნიშნული ტრენინგები ჩატარდა მუნიციპალიტეტის ორგანოებსა და სახელმწიფო რწმუნებულების/გუბერნატორების ადმინისტრაციაში დასაქმებული 2-2 თანამშრომლისათვის, სულ 572 საჯარო მოხელისათვის. ასევე, მიმდინარე წლის აპრილი-ივნისის თვეებში ეთიკის ტრენინგები ჩაუტარდათ საჯარო სამართლის იურიდიული პირების თანამშრომლებს, სულ 200 საჯარო მოსამსახურეს.

## პრიორიტეტი 3. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა კორუფციის წინააღმდეგ ბრძოლაში

**შედეგი 3.1. ინფორმაციის თავისუფლების მარეგულირებელი კანონმდებლობა გადასინჯულია და ეფექტიანად სრულდება**

**შენიშვნა:** *ვინაიდან აქტივობის განხორციელება დამოკიდებულია ინფორმაციის თავისუფლების შესახებ კანონის ძალაში შესვლაზე, 2016 წლის მეორე ნახევარში პროგრესი ამ მიმართულებით არ განხორციელებულა. კანონპროექტი საბოლოო სახის მიცემის მიზნით მუშავდება იუსტიციის სამინისტროში და მისი პარლამენტისთვის წარდგენა დაგეგმილია 2017 წლის საგაზაფხულო სესიის პერიოდში.*

**ღონისძიება 3.1.1.** ინფორმაციის თავისუფლების მარეგულირებელი ნორმების იმპლემენტაციის მიზნით სულ მცირე 15 საინფორმაციო შეხვედრა ორგანიზებულია და 250-მდე წარმომადგენელმა მონაწილეობა მიიღო

**ღონისძიება 3.1.1.** ინფორმაციის თავისუფლების მარეგულირებელი ნორმების იმპლემენტაციის მიზნით მოკლე საინფორმაციო ბროშურები მომზადებულია და დაბეჭდილია (300 ცალი)

**ღონისძიება 3.1.2.** სამოქალაქო სექტორთან ერთად პროაქტიული გამოქვეყნების შესახებ უწყებებთან მრგვალი მაგიდა ორგანიზებულია და არსებული გამოწვევები განხილულია; რეკომენდაციები მომზადებულია

**ღონისძიება 3.1.3.** ინფორმაციის თავისუფლების მარეგულირებელი ნორმების შესახებ ცნობიერების ამაღლების მიზნით სულ მცირე 5 სამუშაო შეხვედრა/სემინარი ორგანიზებულია საჯარო ინფორმაციის გაცემაზე პასუხისმგებელ სულ მცირე 30 პირისთვის .

**ღონისძიება 3.1.3** ინფორმაციის თავისუფლების მარეგულირებელი ნორმების იმპლემენტაციის მიზნით საინფორმაციო სახელმძღვანელო მომზადებულია და დაბეჭდილია (100 ცალი)

**შედეგი 3.2. საკანონმდებლო და ცენტრალური/ადგილობრივი ხელისუფლების მიერ გადაწყვეტილებების მიღების პროცესში მოქალაქეთა ჩართულობის მექანიზმები დანერგილია და მუშაობს**

**ღონისძიება 3.2.1.** საანგარიშო პერიოდში ღონისძიება არ იყო გათვალისწინებული. ელექტრონული პორტალის საშუალებით საკანონმდებლო აქტებთან დაკავშირებით მიღებული შენიშვნები/კომენტარები დამუშავებულია a

**ღონისძიება 3.2.2.** ელექტრონული პორტალის საშუალებით საკანონმდებლო აქტებთან დაკავშირებით მიღებული შენიშვნები/კომენტარები დამუშავებულია

**ღონისძიება 3.2.3.** სახელმწიფო სექტორის ფინანსური მართვის რეფორმის სტრატეგიის განხორციელების საკოორდინაციო საბჭოს საქმიანობის ფარგლებში დონორებთან და არასამთავრობო ორგანიზაციებთან კომუნიკაციის დროს განხილულ იქნა საჯარო ფინანსების სფეროში დამატებით, საზოგადოების ჩართულობის და სახელმწიფო და არასამთავრობო სექტორის თანამშრომლობის გაძლიერების მიმართულებით, სხვადასხვა საკითხების აღნიშნული საკოორდინაციო საბჭოს  ფარგლებში განხილვის შესაძლებლობა. მათ შორის, ისეთ თემებთან მიმართებაში (სხვადასხვა სახელმწიფო პროგრამების განხორციელებასთან, მონიტორინგთან, ან სხვა გამოწვევებთან/პრობლემატიკასთან დაკავშირებული) რაზეც ჩატარებულია ან მიმდინარეობს კვლევა და მიზანშეწონილია შედეგების განხილვა სახელმწიფო ფინანსების მართვის სფეროში ჩართულ სხვადასხვა მხარესთან.

ყველა დაინტერესებულ მხარეს, შესაძლებლობა აქვს წარმოადგინოს საჯარო ფინანსების მართვის ფარგლებში მათთვის აქტუალური თემა, რომლის ირგვლივაც მომზადებულია კვლევა ან არსებობს გარკვეული რეკომენდაციები/შედეგები და საჭიროდ თვლიან საბჭოს ფორმატში მის განხილვას.

ამ მიმართულებით მომდევნო წლებში აქტიურად გაგრძელდება მუშაობა.

მომზადდა საინფორმაციო ხასიათის პრეზენტაციები, ასევე მოქალაქის გზამკვლევი 2017 წლის ბიუჯეტის პროექტზე და შემდგომში კანონზე ((http://mof.ge/images/File/gzamkvlevi/2017-biujetis-kanonis-moqalaqis-gzamkvlevi.pdf) განახლდა ფინანსთა სამინისტროს მიერ მომზადებული ფისკალური პოლიტიკის და მართვის და მისი ევროკავშირის ქვეყნებთან თავსებადობის ანალიზის დოკუმენტი და სამოქმედო გეგმა და განთავსდა ფინანსთა სამინისტროს ვებ-გვერდზე (http://mof.ge/images/File/biujeti/Fiscal\_Governance-GEO.pdf ).

**შედეგი 3.3. ღია მმართველობის პარტნიორობის ეფექტიანი კოორდინაცია ეროვნულ დონეზე და სამოქმედო გეგმის შესრულების მონიტორინგი უზრუნველყოფილია**

**ღონისძიება 3.3.1.** ღია მმართველობა საქართველოს სამდივნომ ღია მმართველობა საქართველოს 2014-2015 წლების სამოქმედო გეგმის პასუხისმგებელ უწყებებთან მჭიდრო თანამშრომლობით შეიმუშავა და ღია მმართველობის პარტნიორობას წარუდგინა მეორე სამოქმედო გეგმის შესრულების [საბოლოო ანგარიში.](http://justice.gov.ge/Multimedia/Files/OGP%20%E1%83%93%E1%83%9D%E1%83%99%E1%83%A3%E1%83%9B%E1%83%94%E1%83%9C%E1%83%A2%E1%83%94%E1%83%91%E1%83%98/GEO___OGP%202014-2015%20NAP%20-%20%E1%83%97%E1%83%95%E1%83%98%E1%83%97%E1%83%A8%E1%83%94%E1%83%A4%E1%83%90%E1%83%A1%E1%83%94%E1%83%91%E1%83%98%E1%83%A1%20%E1%83%A1%E1%83%90%E1%83%91%E1%83%9D%E1%83%9A%E1%83%9D%E1%83%9D%20%E1%83%90%E1%83%9C%E1%83%92%E1%83%90%E1%83%A0%E1%83%98%E1%83%A8%E1%83%98.pdf) ანგარიში შენიშვნებისა და კომენტარებისთვის გაეგზავნათ ფორუმის წევრ არასამთავრობო ორგანიზაციებსაც.

2016 წლის ივნისის მდგომარეობით, ღია მმართველობა საქართველოს 2016-2017 წლების სამოქმედო გეგმის სამუშაო ვერსია შემუშავებულია.

ღია მმართველობა საქართველოს 2016-2017 წლების სამოქმედო გეგმა შემუშავებულია ღია მმართველობა საქართველოს სამდივნოს მიერ, სამოქალაქო და ბიზნეს სექტორთან და საერთაშორისო ორგანიზაციებთან მჭიდრო თანამშრომლობით, ღია მმართველობა საქართველოს ფორუმის ფარგლებში. სამდივნომ სამუშაო პროცესი ფორუმის წევრ საჯარო უწყებებთან და არასამთავრობო და საერთაშორისო ორგანიზაციებთან თანამშრომლობით დაიწყო. მათი მხრიდან სამდივნოს წარედგინა წინადადებები და იდეები იმ სამომავლო ვალდებულებების შესახებ, რომლებიც, მათი აზრით, ახალი სამოქმედო გეგმის ნაწილი უნდა გამხდარიყო. გარდა ამისა, სამდივნომ ინდივიდუალური შეხვედრების რეჟიმში იმუშავა იმ უწყებებთან, რომლებიც მანამდე ღია მმართველობა საქართველოს საქმიანობაში არ ყოფილან ჩართულნი.

სამოქმედო გეგმის შემუშავებაში მონაწილეობა მიიღო ფართო საზოგადოებამ. ფორუმმა, არასამთავრობო ორგანიზაციათა რეკომენდაციების საფუძველზე და მათი უშუალო ჩართულობით, საქართველოს მასშტაბით ჩასატარებელი საჯარო კონსულტაციების გეგმა შეიმუშავა. კონსულტაციები საქართველოს 15 ქალაქში ჩატარდა. საქართველოს მასშტაბით გამართულ 19 შეხვედრაში მონაწილეობა მიიღო 800-მდე დაინტერესებულმა პირმა.

**ღონისძიება 3.3.2.** 2016 წლის პირველ ნახევარში მესამე სამოქმედო გეგმის შემუშავებას დაეთმო ფორუმის სამი შეხვედრა, მათ შორის, ერთი გაფართოებული მრგვალი მაგიდა, აგრეთვე, ინდივიდუალური შეხვედრები და ინტენსიური კონსულტაციები სამდივნოს, პასუხისმგებელ უწყებებსა და სამოქალაქო საზოგადოებას შორის. სამოქმედო გეგმის საბოლოო პროექტი ფორუმმა თავის გაფართოებულ სხდომაზე 2016 წლის 24 ივნისს განიხილა.

ფორუმის მიერ სამოქმედო გეგმის დამტკიცების შემდგომ, 2016 წლის მეორე ნახევარში გაიმართა ფორუმის 2 სამუშაო შეხვედრა, რომელთაგან ერთ-ერთი დაეთმო ღია მმართველობის გლობალურ სამიტში საქართველოს მონაწილეობის დაგეგმვასა და ღია მმართველობის დეკლარაციაში საქართველოს მონაწილეობის შესაძლებლობების განხილვას. ფორუმის მორიგი სხდომა კი ახალი, მესამე ეროვნული სამოქმედო გეგმის შესრულების მონიტორინგის ეტაპების დეტალურ დაგეგმვას მიეძღვნა.

## პრიორიტეტი 4. განათლება და საზოგადოების ცნობიერების ამაღლება კორუფციის პრევენციის მიზნით

**შედეგი 4.1. კორუფციასთან ბრძოლაში მიღწეული შედეგებისა და არსებული გამოწვევების შესახებ საზოგადოება ინფორმირებულია**

**ღონისძიება 4.1.1.** საბჭოს სამდივნო მუშაობს ***ანტიკორუფციულ საკითხებზე საზოგადოებასთან ურთიერთობის სტრატეგიის*** პირველადი სამუშაო ვერსიაზე. განისაზღვრა სავარაუდო რეგიონები, სადაც უნდა დაიგეგმოს ცნობიერების ამაღლების მიზნით საჯარო კონსულტაციები. აღმოსავლეთ პარტნიორობის რეგიონული პროექტის ფარგლებში „კორუფციის წინააღმდეგ ბრძოლა და  კარგი მმართველობის ხელშეწყობა; ფულის გათეთრების წინააღმდეგ ბრძოლა“ ევროპის საბჭოს ექსპერტმა სამდივნოს მიაწოდა საზოგადოებასთან ურთიერთობის სტრატეგიის შემუშავების მიზნით ანალიტიკური დოკუმენტი. გარდა ამისა, სამდივნოს სტრატეგიის იმპლემენტაციის პროცესში დახმარებას გაუწევს USAID-ის „კარგი მმართველობის ინიციატივის პროექტი“, რომელიც სამდივნოსთან ერთად სამთავრობო უწყებებისა და არასამთავრობო ორგანიზაციების ჩართულობით დაგეგმავს ***საჯარო კონსულტაციებსა და ლექციებს რეგიონებში.***

**ღონისძიება 4.1.2.** ღონისძიების იმპლემენტაცია არ მომხდარა.

**ღონისძიება 4.1.3. და ღონისძიება 4.1.4.** საანგარიშო პერიოდში ანტიკორუფციული საბჭოს სამდივნომ, იუსტიციის სასწავლო ცენტრთან და საჯარო სამსახურის ბიუროსთან თანამშრომლობით ***სტუდენტებისთვის ცნობიერების ამაღლების კამპანია დაიწყო.*** საჯარო ლექციის/დისკუსიის თემა *საქართველოს* *ანტიკორუფციული პოლიტიკა და საჯარო სამსახურის რეფორმაა.*

კამპანიის ფარგლებში 2016 წლის *მარტი-მაისის პერიოდში, ყოველ ხუთშაბათს* სტუდენტებს შესაძლებლობა ჰქონდათ შეხვედროდნენ ანტიკორუფციული საბჭოს სამდივნოსა და საჯარო სამსახურის ბიუროს წარმომადგენლებს და დისკუსიები გაემართათ კორუფციის წინააღმდეგ ბრძოლის პოლიტიკასა და სტრატეგიული დოკუმენტების, ღია მმართველობის პარტნიორობის ინიციატივასა და საჯარო სამსახურის სფეროში მიმდინარე რეფორმების შესახებ.

შეხვედრები გაიმართა სულ 10 უნივერსიტეტში მათ შორისაა, თბილისის სახელმწიფო უნივერსიტეტის, ილიას სახელობის უნივერსიტეტის, აღმოსავლეთ ევროპის სასწავლო უნივერსიტეტის სტუდენტები და სხვ. ეტაპობრივად კამპანია საქართველოში აკრედიტებულ ყველა უმაღლეს სასწავლებელს მოიცავს. პროექტში მონაწილეობა მიიღო სულ 213-მა სტუდენტმა.

ასევე, ანტიკორუფციული საბჭოს სამდივნომ საქართველოს იუსტიციის სასწავლო ცენტრთან, სსიპ - საჯარო სამსახურის ბიუროს, ახალგაზრდა იურისტთა ასოციაციასთან და  ინფორმაციის თავისუფლების განვითარების ინსტიტუტთან თანამშრომლობით, კორუფციის წინააღმდეგ ბრძოლის საერთაშორისო დღის აღსანიშნავად ***ანტიკორუფციული საბჭოს მოდელირებული სხდომა გამართა.*** მოდელირებაში მონაწილეობის მისაღებად სხვადასხვა უნივერსიტეტის 14 წარმატებული სტუდენტი შეირჩა, რომელთაც მოირგეს ანტიკორუფციული საბჭოს წევრთა როლები და წარადგინეს შესაბამის უწყებათა პოზიციები, იმსჯელეს და დაამტკიცეს კორუფციის წინააღმდეგ ბრძოლის სტრატეგიული პრიორიტეტები, განიხილეს საჯარო სამსახურის რეფორმის კონცეფცია და ანტიკორუფციულ საკითხებში ცნობიერების ამაღლების შესახებ კამპანია. ხოლო, მოდელირებულ სხდომამდე სტუდენტებს ჩაუტარდათ საინფორმაციო ლექცია ანტიკორუფციული საბჭოს საქმიანობის შესახებ.

## პრიორიტეტი 5. კორუფციის პრევენცია სამართალდამცავ ორგანოებში, კორუფციული დანაშაულების ეფექტიანი გამოვლენა და სისხლისსამართლებრივი დევნა

**შედეგი 5.1. პროკურორთა დანიშნვის, დაწინაურების და გათავისუფლების გამჭვირვალე და ობიექტური მექანიზმი შემუშავებულია; ანაზღაურებისა და წახალისების გამჭვირვალე სისტემა დანერგილია**

**ღონისძიება 5.1.1.** პროკურორთა დანიშვნისა და გათავისუფლების პროცედურები გაწერილია პროკურატურის შესახებ საქართველოს კანონით. დღეის მდგომარეობით პროკურორებად ძირითადად ინიშნებიან სტაჟირების გავლის შემდეგ (აღნიშნული პროცედურები დეტალურად არის გაწერილი სტაჟირების გავლის წესში). ძალიან მცირეა იმ პირთა რაოდენობა (წლის განმავლობაში რამდენიმე), რომლებიც სტაჟირების გავლის გარეშე გადმოყვანილ იქნენ სხვა სამართალდამცავი ორგანოებიდან.

აღნიშნული პროცედურების დახვეწა და შესაბამისი საკანონმდებლო წინადადებების შემუშავება შესაძლებელია საჯარო სამსახურის მიმდინარე რეფორმირების ფარგლებში. უახლოეს პერიოდში პროკურატურის და საჯარო სამსახურის ბიუროს წარმომადგენლებისაგან შეიქმნება ერთობლივი ჯგუფი, რომელიც სხვა საკითხებთან ერთად ამ საკითხსაც განიხილავს.

**ღონისძიება 5.1.2.** საქართველოს პროკურატურამ დაასრულა პროკურორთა შეფასების სისტემაზე მუშაობის პირველი ეტაპი. გაიწერა რაიონული და საოლქო პროკურატურის პროკურორების შეფასების კრიტერიუმები.

2017 წლის 1 იანვრიდან პროკურორების შეფასება წელიწადში ერთხელ განხორციელდება შემდეგი მიმართულებით:

ა) პროკურორის საპროცესო ხელმძღვანელობის ეფექტურობა. ამ მიზნით შემოწმებას დაექვემდებარება პროკურორის საპროცესო ხელმძღვანელობის ქვეშ არსებული სისხლის სამართლის საქმეები;

ბ) სასამართლოში სახელმწიფო ბრალდების მხარდაჭერის ხარისხი. ამ მიზნით საქართველოს ყველა რეგიონში განხორციელდება სასამართლო სხდომების პერიოდული მონიტორინგი;

გ) პროკურორის მიერ შედგენილი საპროცესო დოკუმენტების ხარისხი დასაბუთებულობისა და სამართლებრივი წერის კუთხით;

დ) სისხლის სამართლის საქმისწარმოების ელექტრონულ პროგრამაში პროკურორის მუშაობის ხარისხი;

ე) პროკურორის დისციპლინა და მის მიერ ეთიკის ნორმების დაცვა;

ვ) პროკურორის სხვა აქტივობები, რომლებიც არ იქნება დაკავშირებული უშუალოდ საპროკურორო საქმიანობასთან. მაგ.: პროკურორის პრევენციულ ღონისძიებებსა და სხვა აქტივობებში მონაწილეობა;

ზ) პროკურორის ტრენინგებში მონაწილეობა და ტრენინგზე მიღწეული შედეგები;

თ) პროკურორის დატვირთვა, რომელიც განისაზღვრება მისი საპროცესო ხელმძღვანელობის ქვეშ არსებული და სასამართლოში განხილულ საქმეთა რაოდენობისა და სირთულის მიხედვით;

ი) პროკურორი ასევე შეფასდება მისი უშუალო ხელმძღვანელის მიერ, წინასწარ დადგენილი კრიტერიუმების მიხედვით.

ყველა ზემოაღნიშნული კომპონენტის შეფასების შედეგები შეჯამდება და მოხდება თითოეული პროკურორის მიერ გაწეული მუშაობის შედეგების ერთიანი შეფასება. შეფასების შედეგები მხედველობაში იქნება მიღებული პროკურორთა დაწინაურების, წახალისების საკითხის გადაწყვეტისას. შეფასების პროცესში გამოვლენილი დარღვევების შემთხვევაში, მასალები შესასწავლად გაეგზავნება მთავარი პროკურატურის გენერალურ ინსპექციას.

**ღონისძიება 5.1.3.** დღევანდელი ანაზღაურების სისტემა საჯაროა (მუშაკთა სარგოები დადგენილია შესაბამისი ნორმატიული აქტით).

პროკურატურაში შეიქმნა პროკურატურის განვითარებისათვის საჭირო მნიშვნელოვანი საკითხების, პროკურატურის მუშაკთა წახალისების, დაწინაურებისა და დისციპლინურ საკითხთა განმხილველი საკონსულტაციო საბჭო. წელს საბჭოს 6 სხდომა გაიმართა, რომლის შედეგადაც მოხდა 14 მუშაკის დაწინაურება, 44-ის წახალისება.

ანაზღაურებისა და წახალისების სისტემის დახვეწა შესაძლებელია ასევე საჯარო სამსახურის მიმდინარე რეფორმირების ფარგლებში. საჯარო სამსახურის ბიუროს მიერ შემუშავებულია კანონის პროექტი სახელფასო ანაზღაურების შესახებ, რომელიც მოაწესრიგებს საჯარო სექტორში დასაქმებული პირების (მათ შორის პროკურორების) შრომის ანაზღაურების, დანამატის გაცემისა და წახალისების საკითხებს.

**შედეგი 5.2. სამართალდამცავ ორგანოებში ეთიკის, ინტერესთა კონფლიქტისა და შეუთავსებლობის მარეგულირებელი ნორმები გადასინჯულია და ეფექტიანად მუშაობს**

**ღონისძიება 5.2.1.** ეთიკის, ინტერესთა კონფლიქტისა და შეუთავსებლობის მარეგულირებელი ნორმების შესახებ შესწავლილი იქნა საერთაშორისო პრაქტიკა, რომლის საფუძველზე განახლდა პროკურატურის მუშაკთა ეთიკის კოდექსი, რომელშიც ნათლად გაიწერა (დაკონკრეტდა) პროკურატურის მუშაკთა ეთიკის, ინტერესთა კონფლიქტისა და შეუთავსებლობის მარეგულირებელი ნორმები. ეთიკის კოდექსი 2016 წლის დეკემბერში დასამტკიცებლად სისხლის სამართლის მართლმსაჯულების რეფორმის უწყებათაშორის საბჭოს წარედგინა.

**ღონისძიება 5.2.2.** საერთაშორისო პრაქტიკის შესწავლის საფუძველზე, პროკურატურის მუშაკთა განახლებულ ეთიკის კოდექსში ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მიზნით გაიწერა პროკურატურის მუშაკებისთვის დისციპლინური პასუხისმგელობის დაკისრების პროცედურები.

**ღონისძიება 5.2.3.** ანტიკორუფციული სამოქმედო გეგმის ფარგლებში, საქართველოს მთავარი პროკურატურის მიერ განხორციელდა ტრენინგი თემაზე ეთიკის, ინტერესთა კონფლიქტისა და შეუთავსებლობის საკითხებზე. განხორციელებული ტრენინგების ფარგლებში მომზადება/გადამზადების კურსი გაიარა პროკურატურის 112-მა წარმომადგენელმა, მათ შორის ახალდანიშნულმა 62 სტაჟიორმა.

ანტიკორუფციული სამოქმედო გეგმის ფარგლებში, საქართველოს მთავარი პროკურატურის მიერ განხორციელდა ტრენინგი თემაზე ეთიკის, ინტერესთა კონფლიქტისა და შეუთავსებლობის საკითხებზე, განხორციელებული ტრენინგების ფარგლებში გადამზადების კურსი გაიარა პროკურატურის 103-მა წარმომადგენელმა.

ტრენინგის პროგრამა ეთიკის, ინტერესთა კონფლიქტისა და შეუთავსებლობის საკითხებში ასევე შემუშავებული და ასახულია საქართველოს შსს აკადემიის შემდეგ სასწავლო კურსებში:

1. ცენტრალური კრიმინალური პოლიციის დეპარტამენტში და ტერიტორიულ ორგანოებში თანამდებობრივი დაწინაურების სპეციალური გადამზადების კურსი;
2. საპატრულო პოლიციის დეპარტამენტში მოსამსახურეთა თანამდებობრივი დაწინაურების სპეციალური გადამზადების კურსი;
3. დეტექტივ-გამომძიებლის სპეციალური პროფესიული საგანმანათლებლო პროგრამა;
4. უბნის ინსპექტორთა მომზადების სპეციალური პროფესიული საგანმანათლებლო პროგრამა;
5. პატრულ-ინსპექტორთა მომზადების სპეციალური პროფესიული საგანმანათლებლო პროგრამა;
6. საქართველოს სასაზღვრო პოლიციის სახმელეთო საზღვრის დაცვის დეპარტამენტის მესაზღვრეთა მომზადების სპეციალური პროფესიული საგანმანათლებლო პროგრამა;
7. მესაზღვრე-კონტროლიორთა მომზადების სპეციალური პროფესიული საგანმანათლებლო პროგრამა;
8. პოლიციაში სამუშაოდ მისაღები და სამუშაოზე მიღებული წვევამდელების სპეციალური მომზადებისა და  პოლიციის უმცროსი ლეიტენანტის სპეციალური წოდების მისანიჭებელი სპეციალური მომზადების პროგრამა;
9. საქართველოს სახელმწიფო უსაფრთხოების სამსახურის სახელმწიფო სპეციალური ანდა სამხედრო წოდების მქონე პირთა გადამზადების სპეციალური პროგრამა;
10. საქართველოს სახელმწიფო უსაფრთხოების სამსახურის ანტიკორუფციული სააგენტოს თანამშრომელთა გადამზადების სპეციალური საგანმანათლებლო პროგრამა.

2016 წლის 1 იანვრიდან 31 დეკემბრის ჩათვლით შსს აკადემიაში მომზადდა/გადამზადდა 935 მსმენელი, 41 ჯგუფი, აქედან: 2016 წლის პირველ ნახევარში (იანვარი-ივნისი)მომზადებული/გადამზადებულია შინაგან საქმეთა სამინისტროში მისაღები და მოქმედი 498 თანამშრომელი, 22 ჯგუფი, ხოლო წლის მეორე ნახევარში (ივლისი-დეკემბერი) მომზადებული/გადამზადებულია შინაგან საქმეთა სამინისტროში მისაღები და მოქმედი 437 თანამშრომელი, 19 ჯგუფი.

## პრიორიტეტი 6. კორუფციის პრევენცია მართლმსაჯულების სისტემაში

**შედეგი 6.1. მოსამართლეთა დანიშვნის, დაწინაურებისა და მივლინების ობიექტური და გამჭვირვალე მექანიზმები ამოქმედებულია**

**ღონისძიება 6.1.1. მოსამართლეთა შერჩევა/დანიშვნა**

2017 წლის დასაწყისში დასრულდა **მართლმსაჯულების სისტემის** **რეფორმის მესამე ეტაპი,** რომელიც**,** სხვა საკითხებს შორის, მოსამართლეთა შერჩევის კრიტერიუმების საკანონმდებლო დონეზე განსაზღვრას და, ზოგადად, შერჩევის პროცედურის დახვეწას ითვალისწინებს.

რეფორმის შედეგად, საკანონმდებლო დონეზე განისაზღვრა მოსამართლეობის **კანდიდატთა შერჩევის კრიტერიუმები.** საქართველოს იუსტიციის უმაღლესი საბჭო მოსამართლეთა შერჩევისას დაეყრდნობა ორ ძირითად კრიტერიუმს - კეთილსინდისიერებას და კომპეტენტურობას, რომლებიც, თავის მხრივ, ცალკეულ მახასიათებლებს მოიცავენ.

რეფორმა მიზნად ისახავს მოსამართლის ვაკანტური თანამდებობის დასაკავებლად ყველასათვის სამართლიანი და თანაბარი პირობების შექმნას. მოქმედი რეგულირებისგან განსხვავებით, მოსამართლეობის ყველა კანდიდატი **თანამდებობაზე განწესდება კონკურსის წესით.** მოსამართლის თანამდებობის დასაკავებლად გამოცხადებულ კონკურსში მონაწილეობის მისაღებად თანაბარ პირობებში მოექცევიან იუსტიციის მსმენელები და იუსტიციის უმაღლეს სკოლაში სწავლისაგან გათავისუფლებული პირები. თუ კონკურსში მონაწილე კანდიდატთა მიერ წარდგენილი განცხადებები და თანდართული დოკუმენტები შეესაბამება კანონით დადგენილ მოთხოვნებს, ყველა კანდიდატი გაივლის გასაუბრებას. კანონპროექტი კონკურსის მიმდინარეობისას ადგენს ობიექტურობისა და თანასწორობის, ასევე დისკრიმინაციის აკრძალვის პრინციპებს. ამასთან, დგინდება საქართველოს იუსტიციის უმაღლესი საბჭოს ვალდებულება, გადასცეს მოსამართლეობის კანდიდატს მოსამართლის თანამდებობაზე მისი განწესების ან განწესებაზე უარის თქმის შესახებ გადაწყვეტილება.

კონკურსის მიმდინარეობისას დადგინდა მოსამართლეობის **კანდიდატის თაობაზე სანდო ინფორმაციის მოძიების წესი** (background check) იუსტიციის უმაღლესი საბჭოს შესაბამისი სტრუქტურული ერთეულის მიერ, რომელიც შეამოწმებს კანდიდატების მიერ წარდგენილი ინფორმაციის სიზუსტეს, მათ პროფესიულ რეპუტაციას და საქმიანობას, ასევე მათ მიმართ წარსულში არსებულ სისხლისსამართლებრივი/დისციპლინური დევნის ან/და ადმინისტრაციული წარმოების შესახებ ინფორმაციას. კანონით განისაზღვრა ინფორმაციის წყაროები, ინფორმაციის მოძიების პროცედურა, მოძიებული ინფორმაციის გამოყენების მიზანი და მისი კონფიდენციალობის დაცვის ვალდებულება. მნიშვნელოვანია, რომ მოსამართლეობის კანდიდატს უფლება ექნება გაეცნოს საქართველოს იუსტიციის უმაღლეს საბჭოში მის შესახებ არსებულ ინფორმაციას, წარადგინოს დამატებითი ინფორმაცია და/ან სათანადო წესით გააბათილოს მის შესახებ მოპოვებული მონაცემები.

საკანონმდებლო დონეზე განისაზღვრა **ინტერესთა შეუთავსებლობის შემთხვევა.** თუ კონკურსის მიმდინარეობისას სახეზე იქნება გარემოება, რომელიც საეჭვოს გახდის იუსტიციის უმაღლესი საბჭოს წევრის ობიექტურობას, დამოუკიდებლობას ან/და მიუკერძოებლობას, იგი ვალდებული იქნება წინასწარ განაცხადოს ამის შესახებ და არ მიიღოს მონაწილეობა შესაბამისი კანდიდატის მოსამართლის თანამდებობაზე დანიშვნის საკითხზე გადაწყვეტილების მიღების პროცესში. ასევე, მნიშვნელოვანი სიახლეა, რომ იუსტიციის უმაღლესი საბჭოს წევრი ვერ მიიღებს მონაწილეობას მოსამართლის ვაკანტურ თანამდებობაზე მიმდინარე საკონკურსო პროცედურებში, როგორც საქართველოს იუსტიციის უმაღლესი საბჭოს წევრი, თუ იგი თავად მონაწილეობს მოსამართლის ამ ვაკანტური თანამდებობის დასაკავებლად გამოცხადებულ კონკურსში.

კონკურსის მიმდინარეობისას მოსამართლეობის კანდიდატთა ინტერესების დაცვის მნიშვნელოვანი გარანტიაა საქართველოს იუსტიციის უმაღლესი საბჭოს გადაწყვეტილების **გასაჩივრების მექანიზმის შემოღება.** „საერთო სასამართლოების შესახებ“ საქართველოს ორგანულ კანონში 2014 წლის 1 აგვისტოს განხორციელებული ცვლილებით, მოსამართლის თანამდებობაზე უვადოდ განწესებაზე უარის თქმის შესახებ საქართველოს იუსტიციის უმაღლესი საბჭოს გადაწყვეტილების გასაჩივრების მიზნით, საქართველოს უზენაესი სასამართლოს სისტემაში შეიქმნა საკვალიფიკაციო პალატა და დეტალურად განისაზღვრა პალატის მიერ საჩივრის განხილვის პროცედურა, მათ შორის, საჩივრის წარდგენისა და განხილვის ვადები, საჩივრის რეკვიზიტები და თანდართული დოკუმენტაციის ჩამონათვალი, მხარეთა უფლება-მოვალეობანი საქმის წარმოების პროცესში და სხვ. ამჯერადაც სწორედ საკვალიფიკაციო პალატა იქნება ის უფლებამოსილი ორგანო, რომელიც განიხილავს მოსამართლეობის კანდიდატთა საჩივრებს მოსამართლის თანამდებობაზე განწესებაზე უარის თქმის შესახებ საქართველოს იუსტიციის უმაღლესი საბჭოს გადაწყვეტილებაზე და იღებს შესაბამის გადაწყვეტილებას.

მოსამართლის თანამდებობაზე განწესების 3 წლიანი ვადა აღარ გავრცელდება საქართველოს საკონსტიტუციო სასამართლოსა და საქართველოს უზენაესი სასამართლოს როგორც მოქმედ, ისე ყოფილ წევრებზე, თუ მათ აქვთ საქართველოს საკონსტიტუციო ან უზენაესი სასამართლოს მოსამართლედ მუშაობის არანაკლებ 3 წლის გამოცდილება.

იუსტიციის უმაღლესი საბჭოს 2015 წლის 19 ოქტომბრის № 1/166 გადაწყვეტილებით საბჭოს რეგლამენტს დაემატა 131 მუხლი, რომელიც არეგულირებს მოსამართლის ქვემდგომი, იმავე ან ზემდგომი სასამართლოს მოსამართლედ კონკურსის გარეშე დანიშვნის საკითხის განხილვის წესს. აღნიშნული ცვლილებით დადგინდა მოსამართლის ზემდგომ და სხვა სასამართლოში გადაყვანის წესი და კრიტერიუმები, რომლითაც უნდა იხელმძღვანელოს იუსტიციის უმაღლესმა საბჭომ მოსამართლის კონკურსის გარეშე დანიშვნისას.

**მოსამართლეთა დაწინაურება**

რეფორმის ფარგლებში გატარებული ცვლილებებს შედეგად, დასაშვებია მოსამართლის სხვა სასამართლოს მოსამართლედ კონკურსის გარეშე დანიშვნა მხოლოდ იმავე და ზემდგომი ინსტანციის სასამართლოში, განსხვავებით რეფორმამდე მოქმედი რედაქციისაგან, რომლის თანახმად, მოსამართლე შეიძლება გადაინიშნოს როგორც იმავე ან ზემდგომი, ისე ქვემდგომი ინსტანციის სასამართლოში. ამასთან, ზემდგომი ინსტანციის სასამართლოს მოსამართლედ დანიშვნისას იგი უნდა აკმაყოფილებდეს მოსამართლის დაწინაურებისათვის კანონით დადგენილ მოთხოვნას.

განხორციელებული ცვლილების შედეგად, რაიონული (საქალაქო) სასამართლოს მოსამართლის დაწინაურებისათვის, ნაცვლად მანამდე არსებული 2 წლისა, სავალდებულო გახდა რაიონულ (საქალაქო) სასამართლოში უფლებამოსილების განხორციელების 5 წლიანი გამოცდილების არსებობა. ამასთან, იმის გათვალისწინებით, რომ კანონით დადგენილ ვადაზე ადრე მოსამართლის დაწინაურების შესაძლებლობა ვენეციის კომისიის მიერ საქართველოს იუსტიციის უმაღლესი საბჭოს მეტისმეტად ფართო დისკრეციულ უფლებამოსილებად შეფასდა, გაუქმდა ორგანული კანონით დადგენილი გამონაკლისი, რომელიც უშვებდა მოსამართლის ვადაზე ადრე დაწინაურების შესაძლებლობას იმ შემთხვევაში, თუ მას განსაკუთრებული წვლილი მიუძღვოდა სამართლის განვითარებაში, ერთგვაროვანი სასამართლო პრაქტიკის ჩამოყალიბებასა და სწრაფი და ეფექტიანი მართლმსაჯულების განხორციელებაში, აგრეთვე თუ მან სამოსამართლო უფლებამოსილების განხორციელების პერიოდში გამოავლინა მაღალკვალიფიციური სამოსამართლო უნარ-ჩვევები.

**მოსამართლეთა მივლინება**

რეფორმის ფარგლებში მოწესრიგდა მოსამართლეთა მივლინების პროცედურაც. ამიერიდან მოსამართლის სხვა სასამართლოში მივლინება შესაძლებელი იქნება მხოლოდ მისივე თანხმობით და იუსტიციის უმაღლესი საბჭოს დასაბუთებული გადაწყვეტილებით. მოსამართლის თანხმობის გარეშე მივლინება ტერიტორიულად ახლომდებარე სასამართლოდან დასაშვები იქნება მხოლოდ აუცილებლობის შემთხვევაში, თუ ამას მოითხოვს მართლმსაჯულების ინტერესები და თუ კანონით დადგენილი წესით (რეზერვში მყოფი მოსამართლეები, მოსამართლეები საკუთარი თანხმობის საფუძველზე) ვერ მოხდა მოსამართლის შერჩევა, რისთვისაც ასევე სავალდებულო იქნება იუსტიციის უმაღლესი საბჭოს დასაბუთებული გადაწყვეტილების არსებობა. ამავე გადაწყვეტილებაში უდნა აისახოს ის კონკრეტული გარემოებები, რომლებიც ადასტურებს მართლმსაჯულების ინტერესის არსებობას.

ის მოსამართლე, რომელიც მივლინებულ უნდა იქნეს სხვა სასამართლოში, საქართველოს იუსტიციის უმაღლესი საბჭოს მიერ გამოვლინდება წილისყრის საფუძველზე. წილისყრის შედეგად გამოვლენილ მოსამართლეს უნდა მიეცეს მივლინების თაობაზე დასაბუთებული მოსაზრების წარდგენის შესაძლებლობა. იუსტიციის უმაღლესი საბჭო განიხილავს მივლინების თაობაზე მოსამართლის მოსაზრებას და, თუ მიიჩნევს, რომ არსებობს ისეთი გარემოებები, რომელთა გამოც მოსამართლის სხვა სასამართლოში მივლინება მიზანშეუწონელია, დადგენილი წესით ატარებს ხელახალ წილისყრას.

ამასთან, ერთი და იმავე მოსამართლის მივლინება მისი თანხმობის გარეშე შეიძლება განხორციელდეს 10 წლის განმავლობაში მხოლოდ ერთხელ. მოსამართლის მივლინება მისი თანხმობის გარეშე შესაძლებელია 1 წლამდე ვადით. მივლინების საფუძვლების აღმოფხვრისას მივლინება უნდა შეწყდეს დადგენილ ვადაზე ადრე.

**ღონისძიება 6.1.2.** იუსტიციის უმაღლესი საბჭოს მიერ მომზადებულია საკანონმდებლო წინადადება, რომლის მიხედვითაც იუსტიციის უმაღლეს სკოლაში მისაღები კონკურსის ფორმა, იუსტიციის მსმენელობის კანდიდატთა რეგისტრაცია, იუსტიციის მსმენელად შერჩევის კრიტერიუმები და კონკურსის ჩატარებასთან დაკავშირებული სხვა საკითხები განისაზღვრება იუსტიციის უმაღლესი საბჭოს გადაწყვეტილებით.

**შედეგი 6.2. სამოსამართლო ეთიკის პრინციპებისა და ინტერესთა კონფლიქტისა და შეუთავსებლობის მარეგულირებელი ნორმების იმპლემენტაცია; დისციპლინური პასუხისმგებლობის მექანიზმის დახვეწა**

**ღონისძიება 6.2.1.** ევროპის საბჭოს პროექტის „მართლმსაჯულების სისტემის დამოუკიდებლობისა და ეფექტიანობის გაძლიერება საქართველოში“ ფარგლებში განხორციელდა სამოსამართლო ეთიკის საუკეთესო პრაქტიკის შესახებ ევროპის საბჭოს რამდენიმე ქვეყნის გამოცდილების მოძიება და დამუშავება. საბოლოოდ შემუშავებული კვლევითი მასალა იუსტიციის უმაღლესი საბჭოს გადაეცა 2016 წლის მაისის თვეში.

**ღონისძიება 6.2.2.** საქართველოს იუსტიციის სამინისტროს მიერ მართლმსაჯულების რეფორმის მესამე ტალღის ფარგლებში მომზადებული საკანონმდებლო ცვლილებათა პაკეტი, მათ შორის, „საქართველოს საერთო სასამართლოების მოსამართლეთა დისციპლინური პასუხისმგებლობისა და დისციპლინური სამართალწარმოების შესახებ“ საქართველოს კანონში შესატანი ცვლილების პროექტი, გაგზავნილ იქნა ვენეციის კომისიაში, რომელმაც დადებითად შეაფასა მიმდინარე რეფორმის ძირითადი პრინციპები. ვენეციის კომისიის მიერ მომზადებულ დასკვნაში ასახული რეკომენდაციებისა და მოსაზრებების დიდი ნაწილი გაზიარებულ იქნა იუსტიციის სამინისტროს მიერ შემუშავებულ კანონპროექტში. რეფორმა 2017 წლის დასაწყისში დასრულდა.

რეფორმის ერთ-ერთი მთავარი მიზანი იყო მოსამართლეთა წინააღმდეგ წარმართული დისციპლინური სამართალწარმოების პროცედურის დახვეწა და მისი ეტაპების ოპტიმიზაცია, ამ პროცესში მოსამართლეთა დაცვის დამატებითი სამართლებრივი გარანტიების შექმნა, აგრეთვე დისციპლინური სამართალწარმოების პროცესის გამჭვირვალობის უზრუნველყოფა.

რეფორმამდე მოქმედი კანონით დისციპლინური სამართალწარმოების პროცესი კონფიდენციალური იყო. რეფორმის შედეგად, მოსამართლე უფლებამოსილია მოითხოვოს მის მიმართ წარმოებული პროცესის გასაჯაროება, რაც ქმნის მოსამართლის უფლებების დაცვის დამატებით გარანტიებს. ამ ცვლილებით ასევე მიიღწევა დისციპლინური სამართალწარმოების ერთგვაროვნებისა და პროცესზე საზოგადოებრივი კონტროლის მიზანი. გარდა ამისა, მოსამართლე უფლებამოსილია საქმისწარმოების ნებისმიერი ეტაპზე ისარგებლოს დამცველის (ადვოკატი ან სხვა წარმომადგენელი) მომსახურებით.

კანონის ცვლილება, რომლითაც სადისციპლინო კოლეგიას ჩამოერთვა უფლება, წარდგინებით მიმართოს იუსტიციის უმაღლეს საბჭოს სრულიად ახალი დარღვევის თაობაზე, რომელზეც მხარე არ დავობს, სადისციპლინო კოლეგიას აიძულებს იყოს მიუკერძოებელი არბიტრი და არა ინკვიზიციური ნიშნების მატარებელი ორგანო.

სასამართლოს თავმჯდომარე აღარ არის უფლებამოსილი აღძრას მოსამართლის მიმართ დისციპლინური დევნა. ეს უფლება მიენიჭა დამოუკიდებელ ინსპექტორს, რომელიც დისციპლინური სამართალწარმოების პროცესში ახალ ინსტიტუტს წარმოადგენს. სიახლე უფრო მეტად უზრუნველყოფს პროცესის ობიექტურობასა და მიუკერძოებლობას, რაც, თავის მხრივ, ხელს შეუწყობს საზოგადოების მხრიდან სასამართლო ხელისუფლების მიმართ ნდობის ამაღლებას. დამოუკიდებელი ინსპექტორის მიერ დისციპლინური სამართალწარმოების პროცესში განხორციელებული ქმედებების შედეგად საბოლოო გადაწყვეტილებებს მიიღებს კოლეგიური ორგანო - იუსტიციის უმაღლესი საბჭო.

სასამართლოს თავმჯდომარე აღარ არის უფლებამოსილი აღძრას მოსამართლის მიმართ დისციპლინური დევნა. იქმნება დისციპლინური სამართალწარმოების პროცესში მოსამართლეთა დაცვის დამატებითი გარანტიებიც. კერძოდ, საქართველოს იუსტიციის უმაღლესი საბჭოს სხდომაზე, სადაც განიხილება მოსამართლის დისციპლინურ პასუხისგებაში მიცემის საკითხი და ამ საკითხებთან დაკავშირებული მასალები, მოწვეული იქნება ეს მოსამართლეც. ამასთან, სადისციპლინო კოლეგია ვალდებული იქნება გაითვალისწინოს, რომ მოსამართლის თანამდებობიდან გათავისუფლება უკიდურესი ღონისძიებაა და ის მხოლოდ განსაკუთრებულ შემთხვევებში უნდა იქნეს გამოყენებული.

დისციპლინური სამართალწარმოებისათვის დადგინდა მტკიცების სტანდარტი. სადისციპლინო კოლეგია კერძო სარეკომენდაციო ბარათით მიმართვის, აგრეთვე დისციპლინური გადაცდომის ჩადენაში მოსამართლის ბრალეულად ცნობის და მისთვის დისციპლინური პასუხისმგებლობისა და სახდელის დაკისრების შესახებ გადაწყვეტილებას მიიღებს, თუ კოლეგიაში საქმის განხილვისას ურთიერთშეთავსებად და დამაჯერებელ მტკიცებულებათა ერთობლიობით დადასტურდა მოსამართლის მიერ ამ კანონით დადგენილი დისციპლინური გადაცდომის ბრალეულად ჩადენა.

დისციპლინური სამართალწარმოების გამჭვირვალობის უზრუნველსაყოფად, სადისციპლინო კოლეგიისა და სადისციპლინო პალატის მიერ მიღებული გადაწყვეტილების ასლები საჩივრის (განცხადების/შეტყობინების) ავტორსაც გაეგზავნება.

**ღონისძიება 6.2.3.** დისციპლინური პასუხისმგებლობის მარეგულირებელი ნორმების პრაქტიკაში ეფექტიანი იმპლემენტაციის ხელშემშლელი ფაქტორების იდენტიფიცირება განხორციელდა საბჭოს მიერ სადისციპლინო კოლეგიის წევრებისა და სამოსამართლო ეთიკის დეპარტამენტის აპარატის თანამშრომლებს შორის გამართული სამუშაო შეხვედრების საფუძველზე. შედეგად, დაძლევის მექანიზმად განისაზღვრა საბჭოს წევრებისა და აპარატის თანამშრომლებისთვის ერთობლივი სემინარების ჩატარება იმ მიზნით, რომ მოსამართლეთა დისციპლინური პასუხისმგებლობის თვალსაზრისით ერთგვაროვანი პრაქტიკა დაინერგოს.

ასევე, საქართველოს იუსტიციის უმაღლესი საბჭოს წევრები და სამოსამართლო ეთიკის დეპარტამენტის თანამშრომლები აქტიურად იღებდნენ მონაწილეობას მოსამართლეთა დისციპლინური პასუხისმგებლობის საფუძვლებთან დაკავშირებით შემუშავებული ცვლილებების განხილვაში და მათ მიერ შემუშავებულ იქნა რეკომენდაციებიც.

**ღონისძიება 6.2.4.** იუსტიციის უმაღლესი სკოლის მოსამართლეთა და სასამართლოს სხვა მოხელეთა გადამზადების პროგრამის ფარგლებში, ეთიკისა და ინტერესთა კონფლიქტის საკითხებში ჩატარდა სამი ტრენინგი, რომელსაც დაესწრო 56 მოსამართლე.

**ღონისძიება 6.2.5.** დისციპლინური სამართალწარმოების ელექტრონული პროგრამის შექმნის მიზნით, დაწყებულია დონორი ორგანიზაციის მოძიებისა და შერჩევის პროცესი. კერძოდ, ამ აქტივობის განხორციელების მიზნით მისი მნიშვნელობის და აუცილებლობის შესახებ საუბარი გაიმართა ევროკავშირის პროექტის „EU4Justice მართლმსაჯულების რეფორმის ხელშეწყობა“ წარმომადგენლებთან და დაიგეგმა შემდგომი თანამშროლობის გეგმა.

**ღონისძიება 6.2.6.** იუსტიციის უმაღლესი სკოლის მოსამართლეთა და სასამართლოს სხვა მოხელეთა გადამზადების პროგრამის ფარგლებში, ევროპის საბჭოს მხარდაჭერით ჩატარდა ორი ტრენინგი კორუფციის საკითხებზე, მათ შორის იურიდიული პირების პასუხისმგებლობაზე, რომელსაც ჯამში დაესწრო 21 მოსამართლე.

**შედეგი 6.3. სასამართლო სისტემის ფარგლებში ინფორმაციის ხელმისაწვდომობა უზრუნველყოფილია; სასამართლო სისტემის რეფორმა მიმდინარეობს გამჭვირვალედ სამოქალაქო საზოგადოების აქტიური მონაწილეობით**

**ღონისძიება 6.3.1.** რეფორმის ფარგლებში გაიზარდა იუსტიციის უმაღლესი საბჭოს საქმიანობის გამჭვირვალობის ხარისხიც: საბჭო ვალდებულია საბჭოს ვებგვერდზე განათავსოს მის მიერ მიღებული გადაწყვეტილებები, საბჭოს შემადგენლობის ცვლილებასთან ან მის საქმიანობასთან დაკავშირებული სხვა ინფორმაცია, აგრეთვე ინფორმაცია მოსამართლის ვაკანტური თანამდებობის დასაკავებლად გამოცხადებული კონკურსისა და მისი შედეგების შესახებ. ამასთან, საბჭოს ვალდებულებაა სხდომის ჩატარებამდე არანაკლებ 7 დღით ადრე უზრუნველყოს სხდომის თარიღისა და დღის წესრიგის თაობაზე ინფორმაციის ვებგვერდზე განთავსება.

**ღონისძიება 6.3.2.** პროაქტიულად გამოსაქვეყნებელი ინფორმაციის განახლება და საქართველოს იუსტიციის უმაღლესი საბჭოს ვებ გვერდზე განთავსება მუდმივად ხდება.

**ღონისძიება 6.3.3.** მოქალაქეთა დახმარების მექანიზმების პრაქტიკული გამოყენების კონტროლი განხორციელებულია და პრობლემები იდენტიფიცირებულია, შემუშავებულია რეკომენდაციები ამ მექანიზმების განვითარებისთვის საუკეთესო პრაქტიკის გათვალისწინებით. ეს მექანიზმები აქტიურად გამოიყენება პრაქტიკაში, მათი განვითარების მიზნით, ხორციელდება ცხელ ხაზზე შემოსული ზარების აღრიცხვა და პერიოდული ანალიზი, ხორციელდება პრობლემების დაძლევის გზების მოძიება და მოქალაქეების ინფორმირება უკვე აღმოფხვრილი პრობლემების თაობაზე.

ასევე, მომზადდა ცვლილების პროექტი „საქართველოს იუსტიციის უმაღლესი საბჭოს აპარატის დებულების, საშტატო ნუსხისა და აპარატის მოსამსახურეთა თანამდებობრივი სარგოების დამტკიცების შესახებ“ საქართველოს იუსტიციის უმაღლესი საბჭოს 2007 წლის 25 სექტემბრის №1/206-2007 გადაწყვეტილებაში ცვლილების შეტანის თაობაზე, რომელიც ითვალისწინებს ცხელი ხაზის ფუნქციონირების გაუმჯობესებას.

**ღონისძიება 6.3.4.** მიმდინარეობს მუშაობა საქმის განაწილების ელექტრონული სისტემის შესაქმნელად, რომლის მეშვეობითაც უზრუნველყოფილი იქნება მოსამართლეთა შორის საქმეების შემთხვევითობის პრინციპით განაწილება.  2015 წლის 9 ოქტომბერს უზენაეს სასამარლოში გაიმართა „უზენაესი სასამართლოს გადაწყვეტილებებში მნიშვნელოვანი განმარტებების“ საძიებო სისტემის პრეზენტაცია. ინერგება პირველი ინსტანციის სასამართლოებისათვის არსებითი განხილვის დროს პატიმრობის ორთვიანი ვადის გადამოწმების შეხსენების პროგრამა, რომელიც მიმდინარეობს ტესტირების რეჟიმში.

უზენაეს სასამართლოში სისხლის სამართლის საქმის მართვის ინტეგრირებული სისტემის (ICCMS) ამოქმედებასა და ეფექტიანი ფუნქციონირების საკითხებთან დაკავშირებით კვლავ გრძელდება შეხვედრები დაინტერესებული უწყებების მონაწილეობით.

## პრიორიტეტი 7. გამჭვირვალობის უზრუნველყოფა და კორუფციული რისკების შემცირება საჯარო ფინანსების და სახელმწიფო შესყიდვების სფეროში

**7.1. სახელმწიფო შესყიდვები**

**შედეგი 7.1.1. შესყიდვების პროცესში კორუფციული რისკები შემცირებულია**

**ღონისძიება 7.1.1.1.** ღონისძიების სამიზნეები სრულად შესრულდა 2015 წელს.[[6]](#footnote-6)

**ღონისძიება 7.1.1.2.** ღონისძიების შესრულების მიზნითსახელმწიფო შესყიდვების სააგენტოს მიერ 2015 წლის მეორე ნახევარში უკვე გადადგმული იყო კონკრეტული ნაბიჯები.[[7]](#footnote-7)

საჯარო შესყიდვების პროცედურების ანტიკორუფციული როლის გაძლიერების მიზნით,2016 წლის განმავლობაში კიდევ უფრო ***დაიხვეწა და გაფართოვდა სახელმწიფო შესყიდვების ერთიანი ელექტრონული სისტემა.*** კერძოდ,კორუფციული გარიგებების ალბათობის შემცირების მიზნით, 2016 წელს, სახელმწიფო შესყიდვების სააგენტომ დანერგა ახალი შესყიდვის საშუალებები, რომელთა ფარგლებში გამოყენებულია პრეტენდენტების ავტომატური რანჟირების სისტემა. აღნიშნული მიდგომით, სახელმწიფო შესყიდვების ერთიანი ელექტრონული სისტემა ავტომატურად ახდენს საუკეთესო სატენდერო წინადადების იდენტიფიცირებას მიმწოდებლების მხრიდან დაფიქსირებულ თვითდეკლარირებულ მაჩვენებლებზე დაყრდნობით. სწორედ ავტომატური რანჟირების სისტემის გამოყენება იძლევა შერჩევა-შეფასების ეტაპზე გარკვეული მონაცემების დახურვის საშუალებას, რაც გულისხმობს იმას, რომ ელექტრონული სისტემა, შერჩევა-შეფასების ეტაპზე, ხილვადს ხდის მხოლოდ საუკეთესო წინადადების წარმდგენი პრეტენდენტის ვინაობას და ტექნიკურ დოკუმენტაციას. შემდეგი პრეტენდენტის ვინაობა და ტექნიკური დოკუმენტაცია სისტემაში ხილვადი ხდება მხოლოდ წინა პრეტენდენტის დისკვალიფიკაციის შემთხვევაში. ტენდერისთვის საბოლოო სტატუსის მინიჭებისთანავე, გარდა სტატუსისა „ტენდერი შეწყვეტილია“, სისტემა საჯაროს ხდის ყველა წარდგენილ წინადადებას. ტენდერის შეწყვეტის შემთხვევაში, ტენდერის შეწყვეტის მომენტში განუხილველი (დახურული) წინადადებები რჩება სამუდამოდ დახურული. აღნიშნულ მიდგომას მინიმუმამდე დაჰყავს გარიგებების რისკი, როგორც შემსყიდველ ორგანიზაციასა და მიმწოდებელს, ასევე ორ, ან მეტ მიმწოდებელს შორის.

ზემოაღნიშნული მიდგომით დაინერგა, ერთი მხრივ, ე. წ. **„ღია პროცედურა“** (***ელექტრონული ტენდერი*** ***რევერსული აუქციონის გარეშე)***, სადაც პრეტენდენტების რანჟირება ხორციელდება სატენდერო წინადადების ფასზე დაყრდნობით[[8]](#footnote-8) და, მეორე მხრივ, ე. წ. **„ღია პროცედურა“** ***(ორეტაპიანი ტენდერი (MEAT)-ის ინსტრუმენტით)*** სადაც პრეტენდენტების რანჟირება ხორციელდება სატენდერო წინადადების ფასსა და სხვა თვლად კრიტერიუმებზე დაყრდნობით.[[9]](#footnote-9)

გარდა კორუფციული რისკების სისტემური პრევენციისა, აღსანიშნავია ისიც, რომ დანერგილი სიახლეებით, შემსყიდველ ორგანიზაციებს ეძლევათ საშუალება, შეარჩიონ საუკეთესო სატენდერო წინადადება შესყიდვის ობიექტის არა საწყისი ფასის, არამედ სასიცოცხლო ციკლის ხარჯების გათვალისწინებით. ადმინისტრაციული ხარჯების შემცირება რანჟირების ავტომატური სისტემის გამოყენებით წარმოადგენს მიდგომის მორიგ უპირატესობას.

სახელმწიფო შესყიდვების ერთიანი ელექტრონული სისტემის eProcurement კომპონენტები დაუკავშირდა ქვეყნის ელექტრონული მმართველობის სხვა მნიშვნელოვან ქვესისტემას -eTreasury-ს, Business Register-ს და RS.GE-ს. მიმდინარეობს სახელმწიფო შესყიდვების ერთიანი ელექტრონული სისტემის eBudget-თან დაკავშირება.

**ღონისძიება 7.1.1.3.** დამტკიცდა სახელმწიფო შესყიდვებთან დაკავშირებული ***დავების განხილვის საბჭოს საქმიანობის ახალი წესი,*[[10]](#footnote-10)** რომლის მიხედვითაც სატენდერო კომისიის ყველა სახის გადაწყვეტილება შესაძლოა გასაჩივრდეს დავების განხილვის საბჭოში თუ იგი ეხება ტენდერის შეწყვეტამდე პრეტენდენტისთვის დისკვალიფიკაციის მინიჭებას, მათ შორის შეწყვეტილი ან/და არშემდგარი ტენდერების შემთხვევაში.

ასევე, დაიხვეწა დავების განხილვის საბჭოს გადაწყვეტილების აღსრულების მონიტორინგის მექანიზმი. დავების განხილვის საბჭოს გადაწყვეტილების შეუსრულებლობა იწვევს პასუხისმგებლობას საქართველოს კანონმდებლობის შესაბამისად.

**შედეგი: 7.1.3. შემსყიდველი ორგანიზაციების შესაბამისი პასუხისმგებელი თანამშრომლების
კვალიფიკაცია გაზრდილია**

**ღონისძიება 7.1.3.1.** სახელმწიფო შესყიდვების სააგენტო ***აგრძელებს შემსყიდველი ორგანიზაციების შესაბამისი პასუხისმგებელი თანამშრომლების გადამზადებას და მათი კვალიფიკაციის ამაღლებას.*** 2016 წლის განმავლობაში, სახელმწიფო შესყიდვების კურსი გაიარა საქართველოს აღმასრულებელი და საკანონმდებლო დაწესებულებების, მათ შორის, საქართველოს პარლამენტის, სამინისტროების, მუნიციპალიტეტის ორგანოების, მათ მიერ დაფუძნებული და მათსავე მმართველობაში არსებული სსიპ-ების, ააიპ-ების, რეგიონებში სახელმწიფო რწმუნებულების/გუბერნატორების ადმინისტრაციების ხელმძღვანელმა პირებმა და შესყიდვების სპეციალისტებმა, რომლებსაც ყოველდღიური შეხება აქვთ საჯარო შესყიდვების განხორციელების პროცესთან.

შედეგად, ***2016 წელს,*** სახელმწიფო შესყიდვების სააგენტოს სასწავლო ცენტრში ჯამში, ***გადამზადდა სახელმწიფო უწყებებში და მუნიციპალიტეტის ორგანოებში დასაქმებული შესყიდვების 834 სპეციალისტი.*** აქედან 336 მსმენელი, სახელმწიფო უწყებებიდან იყო წარმოდგენილი, ხოლო 498 მსმენელი მუნიციპალიტეტის ორგანოებისა და მათ მიერ დაფუძნებული სსიპ-ების, ააიპ-ების და შპს-ების შესყიდვების სფეროში დასაქმებული სპეციალისტებისგან. ტრენინგების თემატიკა მოიცავდა საჯარო შესყიდვების ზოგად მიმოხილვას, საჯარო შესყიდვების მარეგულირებელ კანონმდებლობას, შესყიდვების საშუალებებს, საჯარო შესყიდვის სრული პროცესის მოდელირებას, გამარტივებული შესყიდვის პროცედურებს, კონსოლიდირებულ ტენდერებს, თეთრ და შავ სიას, კონკურსების გამართვის პრაქტიკულ ასპექტებს, აგრეთვე, დავების განხილვის საბჭოს ფუნქციონირებას და ა.შ.

საგულისხმოა, რომ შემსყიდველი ორგანიზაციების შესაბამისი პასუხისმგებელი თანამშრომლებისათვის ტრენინგების ჩატარების გარდა, სახელმწიფო შესყიდვების სააგენტო ***აქტიურად თანამშრომლობს კერძო სექტორის წარმომადგენლებთან და აწყობს სხვადასხვა სახის საინფორმაციო შეხვედრებსა თუ ტრენინგ-სემინარებს.*** ამ მხრივ, აღსანიშნავია:

* სახელმწიფო შესყიდვების სააგენტოს ხელმძღვანელი პირების 2016 წლის 18 თებერვლის შეხვედრა, საჯარო შესყიდვებში მონაწილე მცირე და საშუალო ბიზნესის წარმომადგენლებთან. შეხვედრის მიზანს საჯარო შესყიდვებში მონაწილე კეთილსინდისიერ მიმწოდებელთა რეესტრის (თეთრი სია)  წარმოების ახალი წესის გაცნობა წარმოადგენდა;
* 2016 წლის 15 აპრილის შეხვედრა, რომელიც განხორციელდა აშშ-ს საერთაშორისო განვითარების სააგენტოს ***(USAID)*** პროგრამის „მმართველობა განვითარებისათვის“ ***(G4G)*** მხარდაჭერით. ამ შეხვედრის ფარგლებში სახელმწიფო შესყიდვების სააგენტომ ქვეყანაში საჯარო შესყიდვების სფეროს თემატიკაზე საჯარო განხილვა გამართა. შეხვედრას ესწრებოდნენ ბიზნეს-საზოგადოების, არასამთავრობო სექტორისა და მთავრობის ადმინისტრაციის წარმომადგენლები;
* სახელმწიფო შესყიდვების სააგენტოს თავმჯდომარის ინიციატივით, რეგულარული შეხვედრები იმართება ბიზნეს საზოგადოების წარმომადგენლებთან. აღნიშნული შეხვედრები დაიწყო 2016 წლის 11 მაისს; დღეის მდგომარეობით უკვე ჩატარებულია 16 შეხვედრა. შეხვედრების ფარგლებში მხარეები განიხილავენ შესყიდვებთან დაკავშირებულ პრობლემურ საკითხებს და შესაძლო ხარვეზებს კონკრეტულ ტენდერებთან დაკავშირებით. შეხვედრები იმართება სექტორების მიხედვით;
* აშშ-ს საერთაშორისო განვითარების სააგენტოს ***G4G*** პროგრამის მხარდაჭერით, 2016 წლის 12-13 ივლისს ქ. ბათუმში გაიმართა საქმიანი შეხვედრები აჭარის რეგიონში მოღვაწე კერძო სექტორის წარმომადგენლებთან. შეხვედრების მიზანი იყო საჯარო შესყიდვების სისტემაში დანერგილი შესყიდვების ახალი მეთოდების გაცნობა;
* 5 აგვისტოს, გაიმართა საჯარო დისკუსია თემაზე: სახელმწიფო შესყიდვების ერთიანი ელექტრონული სისტემა - სიახლეები და ცვლილებები.
სახელმწიფო შესყიდვების სააგენტომ შემსყიდველი ორგანიზაციების, მცირე და საშუალო ზომის საწარმოთა, ბიზნეს გაერთიანებების და ასოციაციების წარმომადგენლებს გააცნო სახელმწიფო შესყიდვების ერთიანი ელექტრონული სისტემის სიახლეები, მნიშვნელოვანი ცვლილებები, მათ შორის ორეტაპიანი ტენდერის შესახებ ინფორმაცია.
შეხვედრაზე განხილულ იქნა საჯარო შესყიდვების სფეროში 2015-2016 წლებში გატარებული რეფორმები. გაიმართა სახელმწიფო შესყიდვების ახალი ელექტრონული სერვისების, მეთოდებისა და რესურსების პრეზენტაცია.
დეტალურად განიხილეს ორეტაპიანი ტენდერის მიმდინარეობის პროცედურები, გაიცა მეთოდური რეკომენდაციები მის წარმართვაზე, აგრეთვე, ფასისა და ხარისხის მრავალკრიტერიუმიანი შეფასების კომპლექსურ მიდგომაზე;
* 2016 წლის 21 დეკემბერს, სახელმწიფო შესყიდვების სააგენტოს თავმჯდომარემ გამართა შემაჯამებელი შეხვედრა თემაზე: სახელმწიფო შესყიდვები - განხორციელებული რეფორმები, სიახლეები და ცვლილებები. აღნიშნულ შეხვედრას ესწრებოდნენ მცირე და საშუალო ზომის ბიზნესის, სხვადასხვა ბიზნეს გაერთიანებების და ასოციაციების წარმომადგენლები, ასევე სხვა დაინტერესებული ბიზნესმენები. აღნიშნული შეხვედრა ჩატარდა ***G4G-ის*** მხარდაჭერით და საქართველოს სავაჭრო-სამრეწველო პალატის თანაორგანიზატორობით.

გარდა ამისა, შემსყიდველი ორგანიზაციების შესყიდვების სპეციალისტებისა და სახელმწიფო შესყიდვების ერთიანი ელექტრონული სისტემის მომხმარებლების სწავლებისა და ინფორმირების მიზნით, ***სახელმწიფო შესყიდვების სააგენტოს მიერ გამოიცა შემდეგი პრაქტიკული სახელმძღვანელოები, მეთოდური მითითებები და რეკომენდაციები:***

* მეთოდური მითითებები სამშენებლო პროექტის განხორციელების მეთოდთან დაკავშირებით;[[11]](#footnote-11)
* სახელმწიფო შესყიდვების ერთიან ელექტრონულ სისტემაში ამხანაგობის რეგისტრაციისა და მართვის ინსტრუქცია;[[12]](#footnote-12)
* მეთოდური მითითებები მცირე და საშუალო ბიზნესის სახელმწიფო შესყიდვებში მონაწილეობის ხელშეწყობისათვის;[[13]](#footnote-13)
* სახელმწიფო შესყიდვების სააგენტოს რეკომენდაცია პირგასამტეხლოს ოდენობის განსაზღვრის თაობაზე;[[14]](#footnote-14)
* რეკომენდაცია ანგარიშსწორების ვადებთან დაკავშირებით;[[15]](#footnote-15)
* სახელმწიფო შესყიდვების ერთიანი ელექტრონული სისტემის მომხმარებლის სახელმძღვანელო (ორეტაპიანი ელექტრონული ტენდერისა და ორეტაპიანი გამარტივებული ელექტრონული ტენდერის გამოცხადება);[[16]](#footnote-16)
* მეთოდური მითითებები ორეტაპიან ტენდერთან დაკავშირებით;[[17]](#footnote-17)
* სახელმწიფო შესყიდვების ერთიანი ელექტრონული სისტემის მომხმარებლის სახელმძღვანელო (ტენდერის გამოცხადება ვაჭრობის დაფარული მონაცემებით, ელექტრონული ვაჭრობის დამატებითი რაუნდების გარეშე);[[18]](#footnote-18)
* სახელმწიფო შესყიდვების ერთიანი ელექტრონული სისტემის მომხმარებლის სახელმძღვანელო (სამშენებლო სამუშაოების შესყიდვა განსხვავებული წესით);[[19]](#footnote-19)
* 300 ხშირად დასმული შეკითხვა სახელმწიფო შესყიდვების შესახებ (განახლებული).[[20]](#footnote-20)

**შედეგი 7.1.4. დავების განხილვის საბჭოს დამოუკიდებლობა და ეფექტიანობა გაზრდილია**

**ღონისძიება 7.1.4.1. *დავების განხილვის საბჭოს დამოუკიდებლობისა და ეფექტიანობის გაზრდის მიზნით,*** ცვლილებები შევიდა „სახელმწიფო შესყიდვებთან დაკავშირებული დავების განხილვის საბჭოს საქმიანობის წესის დამტკიცების შესახებ“ სახელმწიფო შესყიდვების სააგენტოს თავმჯდომარის 2015 წლის 27 თებერვლის №1 ბრძანებაში, რომლის მიხედვითაც ახლებურად განისაზღვრა გასაჩივრების ვადები და დადგინდა, რომ გასაჩივრების შემთხვევაში პროცედურები ჩერდება არა მხოლოდ შემსყიდველი ორგანიზაციისთვის, არამედ პრეტენდენტებისთვისაც.

ამასთანავე, დავების განხილვის საბჭოს საქმიანობის შესახებ ***OECD/ACN-ის*** მესამე რაუნდის შეფასების ანგარიშის მე-9 რეკომენდაციის მე-4 პუნქტის შესრულების მიზნით სახელმწიფო შესყიდვების სააგენტოს მიერ განხორციელდა ***დავების განხილვის საბჭოს 2011-2015 წლების საქმიანობის, პრაქტიკისა და შედეგების ანალიზი***. ანალიზის შედეგად მიღებული მონაცემების შესაბამისად სახელმწიფო შესყიდვების სააგენტომ **მოამზადა „*დავების განხილვის საბჭოს მიერ მიღებული გადაწყვეტილებების განზოგადებული პრაქტიკა,*“[[21]](#footnote-21)** რომელშიც განმარტებულია დავების განხილვის საბჭოს პრაქტიკაში არსებული ყველაზე აქტუალური პრეცენდენტები და ამ მხრივ, საბჭოს პოზიცია. დავების საბჭოს განმარტებებს თან ერთვის შესაბამისი გადაწყვეტილებები, რომლებიც სისტემატიზებულია საჯარო შესყიდვების პროცესთან დაკავშირებული კონკრეტული თემატიკის მიხედვით. პირველ ეტაპზე, ვებგვერდზე განთავსდა 15 მნიშვნელოვანი განმარტება (თანდართული გადაწყვეტილებებით), რომლებსაც ეტაპობრივად დაემატება სხვა განმარტებანი.

დავების განხილვის საბჭოს მიერ მიღებული გადაწყვეტილებების განზოგადებული პრაქტიკა ხელს შეუწყობს საჯარო შესყიდვების მარეგულირებელი კანონმდებლობის ერთგვაროვან გამოყენებას, რაც თავის მხრივ უზრუნველყოფს საჯარო შესყიდვის პროცედურების ეფექტიანად და ხარვეზის გარეშე განხორციელებას.

გარდა ამისა, დავების განხილვის საბჭოს 2011-2015 წლების საქმიანობის, პრაქტიკისა და შედეგების ანალიზის საფუძველზე მისი საქმიანობის ეფექტიანობის გაზრდის მიზნით მომზადდა და შესაბამისი საკანონმდებლო ცვლილებები წარედგინა საქართველოს მთავრობას,[[22]](#footnote-22) რომელმაც განიხილა წარდგენილი ცვლილებები და განსახილველად გადაუგზავნა საქართველოს პარლამენტს.

ხსენებული ცვლილებების ფარგლებში, სახელმწიფო შესყიდვებთან დაკავშირებული დავების განხილვის პროცესში მკვიდრდება დაინტერესებული მხარის ინსტიტუტი. შედეგად, შესყიდვებში მონაწილეობის მსურველს ან პრეტენდენტს შეეძლება გაასაჩივროს შემსყიდველი ორგანიზაციის ან/და სატენდერო კომისიის გადაწყვეტილება/ქმედება შემსყიდველ ორგანიზაციაში ან სააგენტოში, თუ მიაჩნია, რომ შესყიდვისას დაირღვა ამ კანონითა და შესაბამისი ნორმატიული აქტებით დადგენილი წესები და შეილახა მისი უფლებები. ამასთან, სატენდერო/საკონკურსო განცხადებისა და სატენდერო/საკონკურსო დოკუმენტაციის გასაჩივრებას შეძლებს შესყიდვებში მონაწილეობის ნებისმიერი მსურველი და პრეტენდენტი, ხოლო შერჩევა-შეფასებასთან დაკავშირებული გადაწყვეტილების/ქმედების გასაჩივრებას – მხოლოდ ის პრეტენდენტი, რომელსაც მიაჩნია, რომ შესყიდვისას დაირღვა ამ კანონითა და შესაბამისი ნორმატიული აქტებით დადგენილი წესები და შეილახა მისი უფლებები.

გარდა ამისა, სახელმწიფო შესყიდვების სააგენტოში სახელმწიფო შესყიდვებთან დაკავშირებულ დავების განხილვის საბჭოში საჩივრის წარდგენისთვის დგინდება საფასური, რომლის ოდენობა შეადგენს შესყიდვის სავარაუდო ღირებულების 2%-ს, მაგრამ არანაკლებ 100 და არაუმეტეს 500 ლარისა. საჩივრის წარდგენის საფასური ექვემდებარება დაბრუნებას, გარდა იმ შემთხვევისა, როდესაც საჩივარი არ დაკმაყოფილდება. საჩივრის წარდგენის საფასურის გადახდისა და დაბრუნების წესი დგინდება კანონქვემდებარე ნორმატიული აქტით. ამავდროულად, აღსანიშნავია, რომ სატენდერო/საკონკურსო განცხადებისა და სატენდერო/საკონკურსო დოკუმენტაციის გასაჩივრებისთვის საჩივრის წარდგენის საფასური არ წესდება, რამდენადაც შესყიდვებში მონაწილეობის ნებისმიერ მსურველს მიეცეს სატენდერო პირობების დაუბრკოლებლად გასაჩივრების საშუალება.

***დავების განხილვის საბჭოს დამოუკიდებლობასა და ეფექტიანობაზე მეტყველებს 2016 წელს დავების განხილვის საბჭოში შემოსული საჩივრების რაოდენობა, რომელიც მნიშვნელოვნად აღემატება წინა წლებთან შედარებით შემოსული საჩივრების რაოდენობას.***

2016 წელს საჯარო შესყიდვებთან დაკავშირებულ დავების განხილვის საბჭოში ***შემოვიდა 1,538 საჩივარი.***

**7.2. საჯარო ფინანსები**

**შედეგი 7.2.2. ჰარმონიზაციის ცენტრი ინსტიტუციურად გაძლიერებულია და ეფექტიანად ფუნქციონირებს**

**ღონისძიება 7.2.2.2.** ჰარმონიზაციის ცენტრის საკადრო რესურსის საჭიროებათა ანალიზი მოამზადა OECD/SIGMA-ს ექსპერტების ჯგუფმა. ანალიზის შედეგად მოხდა სახელმწიფო შიდა კონტროლის დეპარტამენტის თანამშრომელთა სასურველი რაოდენობისა და სასურველი კვალიფიკაციის განსაზღვრა. OECD/SIGMA-ს რეკომენდაციების სრულად განხორციელება ვერ მოხერხდა შეზღუდული რესურსების გამო, თუმცა პროგრესი არის აღსანიშნავი: თუ ჰარმონიზაციის ცენტრის ფუნქციებს ასრულებდა შიდა კონტროლის საკითხებთან დაკავშირებული საბჭოს სამდივნო - 3 თანამშრომლით, 2015 წელს ჩამოყალიბებულ სახელმწიფო შიდა კონტროლის დეპარტამენტში არის 8 საშტატო ერთეული (OECD/SIGMA-ს რეკომენდაცია არის 12 ადამიანი, რაც რა თქმა უნდა საკამათოა და არ არის სავალდებულოდ შესასრულებელი). პრობლემად რაც რჩება, არის აღნიშნული დეპარტამენტის სრულად დაკომპლექტება.

2016 წლის განმავლობაში სახელმწიფო შიდა კონტროლის დეპარტამენტის თანამშრომლებმა გაიარეს ტრენინგები, სასწავლო კურსები და მონაწილეობა მიიღეს სასწავლო ვიზიტებში:

* 10-12 მაისი - სამუშაო შეხვედრა ერევანში - 3 თანამშრომელი;
* 19-20 მაისი - ჰოლანდიელების მიერ განხორციელებული ტრენინგი ფინანსური მართვისა და კონტროლის კუთხით - 4 თანამშრომელი;
* 20-22 ივნისი - ეფექტიანობის აუდიტის ტრენინგი - 2 თანამშრომელი;
* საჯარო ფინანსების მართვის 6 თვიანი კურსი საქართველოს ფინანსთა სამინისტროს აკადემიაში - 1 თანამშრომელი;
* 15 ივლისი - ტრენინგი რისკის მართვაში OECD/SIGMA-ს ექსპერტების მიერ - 3 თანამშრომელი;
* 26-30 სექტემბერი - ტრენინგი შიდა აუდიტის კუთხით 3 სხვადასხვა თემაზე - 3 თანამშრომელი;
* 15-17 დეკემბერი - ტრენინგი შიდა აუდიტის ხარისხის უზრუნველყოფის პროგრამა - 2 თანამშრომელი;
* სასწავლო ვიზიტები ფინანსური მართვისა და კონტროლის კუთხით - სლოვენიაში 3 თანამშრომელი, ნიდერლანდების სამეფოში 2 თანამშრომელი.

**შედეგი 7.2.3. შიდა აუდიტის სისტემის ფუნქციონირება გაუმჯობესებულია**

**ღონისძიება 7.2.3.1.** 2016 წელს, „სახელმწიფო შიდა ფინანსური კონტროლის შესახებ“ საქართველოს კანონში 2015 წელს შესული ცვლილების შესაბამისად, 14 სამინისტროში და ასევე სსიპებსა და მუნიციპალიტეტში გაიმიჯნა შიდა აუდიტისა და ინსპექტირების ფუნქციები ჰარმონიზაციის ცენტრის მიერ მომზადებული შიდა აუდიტის სუბიექტის დებულების პროექტის შესაბამისად, შესულია შესაბამისი ცვლილებები შიდა აუდიტის სუბიექტების დებულებაში. ჰარმონიზაციის ცენტრმა განახორციელა დებულებებისა და სამუშაო აღწერილობების მონიტორინგი 2016 წლის 31 მარტამდე, რათა მიღებული შედეგები აესახა წლიურ ანგარიშში

**ღონისძიება 7.2.3.2**. განახლდა და 2016 წლის 26 დეკემბრის საქართველოს მთავრობის N593 დადგენილებით დამტკიცდა „შიდა აუდიტის მეთოდოლოგია“, ასევე, 2016 წლის 26 დეკემბრის საქართველოს მთავრობის N592 დადგენილებით დამტკიცდა „სისტემური აუდიტის სახელმძღვანელო/ინსტრუქცია“.

**ღონისძიება 7.2.3.3.** შიდა აუდიტის სუბიექტების თანამშრომელთა კვალიფიკაციის ამაღლების წლიური გეგმა შემუშავებულია და მოიცავს სისტემური, შიდა და ეფექტიანობის აუდიტის და სხვ.

**ღონისძიება 7.2.3.4.** 2016 წლის განმავლობაში სულ განხორციელებულია ***12 ტრენინგი შიდა აუდიტის ირგვლივ,*** რომლებსაც საშუალოდ 20 შიდა აუდიტორი ესწრებოდა სხვადასხვა სტრუქტურული ერთეულიდან. კერძოდ, 2016 წელს ჰარმონიზაციის ცენტრის ინიციატივითა და გერმანიის საერთაშორისო თანამეგობრობის საზოგადოება(GIZ) მხარდაჭერით, ფინანსთა სამინისტროს აკადემიაში, 31/05/2016-3/06/2016 და 08/11/2016-11/11/2016 თარიღებში, საჯარო სექტორში დასაქმებულ შიდა აუდიტორებისათვის ჩატარდა ტრეინინგი თემაზე „შიდა აუდიტის საფუძვლები“, აღნიშნული ტრენინგის ფარგლებში, შიდა აუდიტორებს განემარტათ ქმედითი შიდა კონტროლის სისტემის მნიშვნელოვნება დაწესებულების ეთიკურად, ეკონომიურად, პროდუქტიულად, ეფექტიანად და კანონიერად ფუნქციონირების მიმართულებით, ასევე, შიდა აუდიტის სამსახურის როლი დაწესებულებაში თაღლითობა/კორუფციის საწინააღმდეგოდ მიმართულ ღონისძიებების შეფასება/გაუმჯობესების საქმეში და ე.წ. „წითელი დროშების“ იდენტიფიცირება, თაღლითობა/კორუფციის რისკ-ფაქტორების გამოვლენა/შეფასება და შიდა აუდიტორული საქმიანობის მიმართვის აუცილებლობა აღნიშნული რისკის მატარებელ კერებზე.

**ღონისძიება 7.2.3.5.** 2016 წელს განხორციელდა უპრეცედენტო რაოდენობის ***8 ეფექტიანობის პილოტური აუდიტორული შემოწმება***, შემდეგ დაწესებულებებში: საქართველოს ფინანსთა სამინისტრო, საქართველოს რეგიონული განვითარებისა და ინფრასტრუქტურის სამინისტრო, საქართველოს შინაგან საქმეთა სამინისტრო, საქართველოს თავდაცვის სამინისტრო, საქართველოს ჯანმრთელობისა და სოციალური დაცვის სამინისტრო, საქართველოს განათლებისა და მეცნიერების სამინისტრო, საქართველოს სოფლის მეურნეობის სამინისტრო, საქართველოს გარემოს დაცვის სამინისტრო. ასევე, კულტურისა და ძეგლთა დაცვის სამინისტროში განხორციელდა ფინანსური პილოტური აუდიტორული შემოწმება.

**ღონისძიება 7.2.3.6.** განხორციელებულია შიდა აუდიტის სუბიექტების საქმიანობის შეფასება შემუშავებული კრიტერიუმების მიხედვით, რაც ასახულია სახელმწიფო შიდა ფინანსური კონტროლის სისტემის განვითარების წლიურ ანგარიში, რომელიც 2015 წელს საქართველოს კანონში „სახელმწიფო შიდა ფინანსური კონტროლის შესახებ“ შესული ცვლილების შედეგად, პირველად წარედგინა საქართველოს მთავრობას.

**შედეგი 7.2.4. სახელმწიფო აუდიტის სამსახურის ინსტიტუციურად გაძლიერებულია**

**ღონისძიება 7.2.4.1.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.4.2.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.4.3.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.4.4.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.4.5.** სახელმწიფო აუდიტის სამსახურს **ინფორმაცია არ მოუწოდებია.**

**შედეგი 7.2.5. ფინანსური მართვისა და კონტროლის და შიდა აუდიტის ფუნქციონირების შემოწმების სისტემა დანერგილია; აუდიტორული საქმიანობის დაგეგმვა ხორციელდება გამოვლენილი კორუფციული რისკების გათვალისწინებით**

**ღონისძიება 7.2.5.1.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.5.2.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.5.3.** სახელმწიფო აუდიტის სამსახურს **ინფორმაცია არ მოუწოდებია.**

**შედეგი 7.2.6. მთავრობის შესაძლებლობები განვითარებულია; საჯარო ფინანსების მართვის ეფექტიანობა ამაღლებულია**

**ღონისძიება 7.2.6.1.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.6.2.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.6.3.** სახელმწიფო აუდიტის სამსახურს **ინფორმაცია არ მოუწოდებია.**

**შედეგი 7.2.7. ინფორმაციული სისტემების აუდიტის (IT Audit) მექანიზმი განვითარებულია**

**ღონისძიება 7.2.7.1.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.7.2.** სახელმწიფო აუდიტის სამსახურს **ინფორმაცია არ მოუწოდებია.**

**ღონისძიება 7.2.7.3.** სახელმწიფო აუდიტის სამსახურს **ინფორმაცია არ მოუწოდებია.**

**შედეგი 7.2.8. საჯარო ფინანსების მართვის მექანიზმები გაუმჯობესებულია (E-Budget და E-Treasury)**

**ღონისძიება 7.2.8.1.** 2016 წლის განმავლობაში გაგრძელდა აქტიური მუშაობა პროგრამული ბიუჯეტირების გაუმჯობესების მიმართულებით. გაიმართა რეგულარული შეხვედრები სამინისტროებთან, განხილულ იქნა მათ მიერ მომზადებული 2017-2020 წლების საშუალოვადიანი სამოქმედო გეგმები და პროგრამული ბიუჯეტის მომზადებასთან დაკავშირებული სირთულეები და არსებული გამოწვევები. პროცესში ჩართული იყვნენ ევროკავშირის საჯარო ფინანსების მართვის პროგრამის ფარგლებში ადგილობრივი ექსპერტები, რომლებმაც დახმარება გაუწიეს სამინისტროებს პროგრამული ბიუჯეტის შედგენის მეთოდოლოგიის დანერგვის პროცესში. ყველა სამინისტროს მიერ მომზადებულ იქნა დეტალური საშუალოვადიანი სამოქმედო გეგმები, რომელიც შესაბამისობაშია ქვეყნის ძირითადი მონაცემებისა და მიმართულების დოკუმენტთან (BDD) და 2017 წლის წლიური ბიუჯეტის კანონთან. ამასთან, პროგრამული ბიუჯეტირების სრულყოფილად დანერგვა რთული და შრომატევადი პროცესია, შესაბამისად, ამ მიმართულებით კვლავ გრძელდება მუშაობა.

**ღონისძიება 7.2.8.2.** ფისკალური გადაწყვეტილებების ეფექტიანობის გაუმჯობესების მიზნით, სახელმწიფო ფინანსების მართვის საინფორმაციო სისტემაში (PFMS) 2016 წლის 1 იანვრიდან ინტეგრირებულ იქნა კანონმდებლობით გათვალისწინებული ყველა მუნიციპალიტეტის ა(ა)იპ-ები (გარდა საბავშვო ბაღებისა) და მათი სახსრების მართვა სრულად ხორციელდება აღნიშნული სისტემის მეშვეობით. ამასთან, 2016 წლის განმავლობაში მუდმივად ხორციელდებოდა სახელმწიფო ფინანსების მართვის საინფორმაციო სისტემაში (PFMS) 2016 წლის 1 იანვრიდან ჩართული მუნიციპალიტეტების ა(ა)იპ-ების მოდულის დახვეწაზე და მორგებაზე მუშაობა.

**ღონისძიება 7.2.8.3.** სახელმწიფო ფინანსების მართვის ინტეგრირებული საინფორმაციო სისტემის (PFMS) მიმდინარე ბიზნეს-პროცესების გამარტივებისა და არსებული სისტემის მოდერნიზების მიზნით, მიმდინარეობს შესაბამისი მოდულების და ფუნქციონალების დახვეწა, აგრეთვე, სსიპ-ების და ა(ა)იპ-ების საჭიროებებზე მორგება.

**ღონისძიება 7.2.8.4.** დარიცხვის მეთოდის შესაბამისი IPSAS სტანდარტების დანერგვის ხელშეწყობისა და ზოგადად, საჯარო ფინანსების მართვის გაუმჯობესების და საერთაშორისო პრაქტიკასთან შესაბამისობაში მოყვანის მიზნით, განხორციელდა შესაბამისობის ანალიზი აღრიცხვის და ანგარიშგების არსებული მეთოდოლოგიის დარიცხვის მეთოდზე დაფუძნებულ შემდეგ IPSAS სტანდარტებთან: IPSAS 13, IPSAS 19, IPSAS 22, IPSAS 23, IPSAS 24. ანალიზის შედეგად გამოვლინდა შეუსაბამობები ინსტრუქციის მოთხოვნებსა და IPSAS სტანდარტებს შორის.

IPSAS შესაბამისობის ანალიზის ჩატარების შედეგად ინსტრუქციის მოთხოვნებსა და IPSAS სტანდარტებს შორის გამოვლენილი შეუსაბამობების გათვალისწინებით, მომზადდა ფინანსთა მინისტრის 2014 წლის 31 დეკემბრის N429 ბრძანებით დამტკიცებულ „საბიუჯეტო ორგანიზაციების ბუღალტრული აღრიცხვის და ფინანსური ანგარიშგების შესახებ“ ინსტრუქციაში შესატანი ცვლილების შესახებ პროექტი, რომელიც ამოქმედდა 2016 წლის აპრილიდან. ამასთან, IPSAS სტანდარტების დანერგვის ხელშესაწყობად, სახაზინო სამსახურის მიერ მომზადებული ტრენინგ-პროგრამის საფუძველზე, ფინანსთა სამინისტროს აკადემიასთან თანამშრომლობით, 2016 წელს დანერგილ სტანდარტებში გადამზადდა სახელმწიფო ბიუჯეტის დაფინანსებაზე მყოფი ორგანიზაციების 400-მდე ბუღალტერი.

## პრიორიტეტი 8. კორუფციის პრევენცია საბაჟო და საგადასახადო სისტემაში

**შედეგი 8.1. გადასახადების ადმინისტრირება და საბაჟო კონტროლი გაუმჯობესებულია**

**ღონისძიება 8.1.1.** პროცესებზე დაკვირვების ინდიკატორების შემუშავების მიზნით შექმნილია სამუშაო ჯგუფი. ასევე შექმნილია სამუშაო ჯგუფი პროექტების გეგმით გაწერილ აქტივობებზე კოორდინაციის გაწევის მიზნით.

2016 წლის 27 ოქტომბრიდან 9 ნოემბრამდე შემოსავლების სამსახურს საერთაშორისო სავალუტო ფონდის ექსპერტი მარტინ კნუდსენი ეწვია. მისიის ფარგლებში ექსპერტი შესრულების ინდიკატორებს შეეხო, შესაბამისად, პროცესებზე დაკვირვების ინდიკატორების და პროექტებს გეგმით გაწერილ აქტივობებზე კოორდინაციის გაწევის მიზნით შექმნილი სამუშაო ჯგუფები მუშაობას აგრძელებენ ახალი მიმართულებით, კერძოდ, იმ რეკომენდაციების და შეფასებების გათვალისწინებით, რომელიც ექსპერტის მიერ გამოთქმულ იქნა. აღნიშნულის გათვალისწინებით შეიქმნა პროცესებზე დაკვირვების რამდენიმე ინდიკატორი და მათზე მუშაობა მიმდინარეობს. ინდიკატორების ინტეგრირება ხელს შეუწყობს საგადასახადო შემოწმებების ხარისხის კიდევ უფრო ამაღლებას და აუდიტის შესაძლებლობების პოტენციალის გაზრდას. ამასთან, შესაბამისი სამუშაო ჯგუფი სისტემატურ მონიტორინგს ახორციელებს პროექტების გეგმით გაწერილ აქტივობებზე კოორდინაციის მიზნით, რათა გაგრძელდეს საგადასახადო შემოწმებების ხარისხის ამაღლების და აუდიტის შესაძლებლობებისა და პოტენციალის ზრდის მიზნით.

**ღონისძიება 8.1.2.** მოხდა არსებული რისკის კრიტერიუმების გადაფასება და რისკის კრიტერიუმების ქულების შეწონვა რეგრესიული მეთოდის გამოყენებით. ახალი მეთოდის გამოყენებით საგადასახადო შემოწმებები იგეგმება.

**ღონისძიება 8.1.3.** შემთხვევითი შერჩევის პრინციპით ჩატარებულია შემოწმებები, რის შედეგად განხორციელებულია შემთხვევითი შერჩევის პრინციპით ჩატარებული შემოწმებების შედეგების ანალიზი. შემთხვევითი შერჩევის პრინციპით შემოწმებების ჩატარება გაგრძელდება მომავალშიც, რასაც ,,დეკლარირებული მონაცემების უტყუარობის“ შესრულების ინდიკატორის ფუნქცია ექნება.

**ღონისძიება 8.1.4.** დაგეგმილი და განხორციელებული ღონისძიებების შედეგად ქონების გადასახადის დეკლარანტი ფიზიკური პირების რაოდენობა გაიზარდა 26 600 პირამდე, რაც 7 000-ით აღემატება 2014 წლის მონაცემებს. ამ კუთხით მუშაობა მომავალშიც გაგრძელდება.

**ღონისძიება 8.1.5.** 2016 წლის აპრილში WCO-ს ექსპერტების მიერ CTS-ის პროგრამული აპლიკაციის თემაზე ჩატარდა ტრენერების მოსამზადებელი ტრეინინგი. პროგრამა ASYCUDA-ში განხორციელდა საქონლის საბაჟო ღირებულების რისკის პროფილების იმპლემენტაცია. WCO-ს მიერ მომზადებული ტრენერების (საბაჟო დეპარტამენტის 6 თანამშრომელი) მიერ დამუშავდა სასწავლო მასალები ქართულ ენაზე, ითარგმნა პროგრამული აპლიკაცია, პროგრამაში სამუშაოდ მომზადდა საბაჟო დეპარტამენტის 30 თანამშრომელი. პროგრამა ფუნქციონირებს, საზღვაო გადამზიდავების მიერ მიმდინარეობს საზღვაო საკონტეინერო გადაზიდვების შესახებ წინასწარი ინფორმაციის ელექტრონულად მოწოდება, მიმდინარე ეტაპზე აქტიურად მიმდინარეობს ინფორმაციის მონიტორინგი მოწოდებაზე. 2015 წლის დეკემბერში დამტკიცდა რისკების მართვის ინსტრუქცია. საფოსტო გზავნილების რისკების მართვის სისტემა ინტეგრირებულია შემოსავლების სამსახურის გადასახადების ადმინისტრირების სისტემაში. ავიამგზავრებზე წინასწარი ინფორმაციის მოსაწოდებლად საკანონმდებლო ცვლილებების პროექტები მომზადებულია და გაგზავნილია ფინანსთა სამინისტროში შემდგომი პროცედურებისთვის.

**ღონისძიება 8.1.6.** საქართველოს საგადასახადო კოდექსის განმარტებებისა და სიტუაციური სახელმძღვანელოების განმხილველი საკოორდინაციო საბჭოს საქმიანობის შედეგად 2016 წლის იანვრიდან 2016 წლის დეკემბრის ჩათვლით დამტკიცდა 20 სიტუაციური სახელმძღვანელო, ხოლო 5 სიტუაციური სახელმძღვანელო, მოქმედ კანონმდებლობასთან მათი შესაბამისობაში მოყვანის მიზნით, დაკორექტირდა და ახალი რედაქციით გამოიცა.

**ღონისძიება 8.1.7.** შემოსავლების სამსახურმა გადამხდელთა კმაყოფილების დონის დასადგენად 2016 წელს ღია კარის დღის ფორმატში განახორციელა გადამხდელთა გამოკითხვა სათანადო სტრატეგიის გათვალისწინებით შედგენილი კითხვარის საშუალებით. გამოკითხვის შედეგად შესაბამისი ანალიზი ჩატარდა და შედეგები ხელმძღვანელობას წარედგინა.

**ღონისძიება 8.1.8.** დაბეგვრისა და საერთაშორისო ვაჭრობის სფეროში შეივსო „ბიზნესის კეთების" კითხვარი. ასევე გაკეთდა შესაბამისი პრეზენტაცია მსოფლიო ბანკის პროექტის შემფასებლებისთვის. 2016 წლის 25 ოქტომბერს გამოქვეყნდა „ბიზნესის კეთების“ რეიტინგი (Doing Business 2017). აღნიშნული რეიტინგის მიხედვით, საქართველო 190 ქვეყანას  შორის 16-ე ადგილს იკავებს. წინა წელთან შედარებით, „ბიზნესის კეთების„ მიმართულებით საქართველო 8 პოზიციით დაწინაურდა, მათ შორის „გადასახადების გადახდის“ კომპონენტში საქართველომ მე-40 ადგილიდან 22-ზე ადგილზე გადაინაცვლა, ხოლო „საზღვრებს შორის ვაჭრობის“ კომპონენტში 78-ე ადგილიდან 54-ადგიზლე გადავიდა, რითაც რეგიონში პირველ ადგილს იკავებს. საქართველო ასევე დასახელდა ყველაზე აქტიური რეფორმატორი ქვეყნების პირველ ათეულში.

გამოწვევად რჩება და პროცესი მიმდინარეობს ლოჯისტიკური შესაძლებლობების ინდექსის გაუმჯობესების მიზნით. აღნიშნული განპირობებულია იმ გარემოებით, რომ შემოსავლების სამსახური ელოდებამსოფლიო ბანკის ექსპერტებს, რათა განისაზღვროს შემოსავლების სამსახურის კომპეტენციები ლოჯისტიკური შესაძლებლობების კითხვარში შემოსავლების სამსახურის ჩართულობასთან დაკავშირებით.

**შედეგი 8.2. ელექტრონული მომსახურების ხარისხის გაუმჯობესება**

**ღონისძიება 8.2.1.** დღეის მდგომარეობით, რიგ შემთხვევებში განხორციელებულია მატერიალურად წარმოსადგენი დოკუმენტის ჩანაცვლება ელექტრონული განაცხადით. ასევე შეიქმნა რამდენიმე ელექტრონული წერილის შაბლონი, რომელიც განთავსდა ელექტრონულ გვერდზე (მაგ.: საკონტროლო-სალარო აპარატში არასწორად ამობეჭდილი ჩეკის გაუქმების თაობაზე ინფორმაცია; ჩგდ-ს გაუქმებასთან დაკავშირებით განცხადება).

შემუშავდა შესაბამისი ელექტრონული ფორმა, რომლის გამოყენებითაც დაინერგა ორმაგი დანიშნულების პროდუქციის ნებართვის მოთხოვნაზე გადამხდელის მიერ განაცხადისა და თანმხლები დოკუმენტაციის ელექტრონულად წარდგენის შესაძლებლობა.

დანერგვის პროცესშია:

1. პროექტი, რომელიც ითვალისწინებს ბანკებისა და სადაზღვევო კომპანიების მიერ საბაჟოზე წარსადგენი გარანტიების გაცემის შემთხვევაში მათ ელექტრონულად გადაგზავნას შემოსავლების სამსახურისათვის, ნაცვლად იმპორტიორის მიერ მისი მატერიალური ფორმით წარდგენისა.
2. ტექნიკური სამუშაოები პროგრამული უზრუნველყოფის მიმართულებით, რომელიც თავისუფალი ინდუსტრიული ზონის საწარმოს საშუალებას მისცემს საქონლის მიღებისა და გაცემის მატერიალური ფორმით აღრიცხვა ელექტრონული აღრიცხვით ჩაანაცვლოს.

**ღონისძიება 8.2.2.** შემოსავლების სამსახურის გადასახადების ადმინისტრირების სისტემაში შეიქმნა პროგრამული მოდული, სადაც ადმინისტრაციული სამართალდარღვევის არსებობის შემთხვევაში, ნაცვლად მკაცრი აღრიცხვის ფორმების შევსებისა, ოქმი ივსება და რეგისტრირდება ელექტრონულად. ასევე შეიქმნა პროგრამული მოდული, სადაც გადამხდელს შესაძლებლობა ექნება შემოსავლების სამსახურის მომხმარებლის გვერდიდან ელექტრონულად წარმოადგინოს გზათსარგებლობის ბარათების რეალიზაციის შესახებ ინფორმაცია. ამასთანავე, საკანონმდებლო ცვლილებებიდან გამომდინარე (მაღალმთიანი სტატუსის მინიჭება, ფართის გამქირავებელთა რეესტრი), განხორციელდა ელექტრონული განცხადებების შემუშავება და განთავსება.

**შედეგი 8.3. საბაჟო-საგადასახადო თანამშრომელთა მონიტორინგი მუდმივად ხორციელდება**

**ღონისძიება 8.3.1.** საბაჟოზე მიმდინარე პროცედურების და თანამშრომლების კონტროლი შემოსავლების სამსახურის მონაცემთა ავტომატიზებული ბაზებისა და კონტროლის სხვა მექანიზმების გამოყენებით მუდმივად ხორციელდება. საბაჟო-გამშვებ პუნქტებზე თანამშრომლებზე დაკვირვების და საბაჟო პროცედურებზე დაკვირვების მიზნით განხორციელდა დამატებით ვიდეო-ჩამწერი საშუალებების მონტაჟი. გრძელდება თანამშრომელთა კონტროლი შემოსავლების სამსახურის მონაცემთა ავტომატიზებულ სისტემებში მონაცემების შეტანასთან დაკავშირებით. ასევე მიმდინარეობს თანამშრომელთა კონტროლი სამსახურის არაჯეროვნად შესრულების და სხვა დისციპლინარული გადაცდომების ფაქტების გამოვლენის და შესაბამისი რეაგირების მიზნით.

პროცესებზე მონიტორინგის ეფექტურობის ამაღლების მიზნით შეიქმნა რიგი პროგრამული მოდულები:

1. ელექტრონული განწესი - აღნიშნული მოდული საშუალებას იძლევა თვის და ყოველდღიური მორიგეობის გრაფიკი ელექტრონულად შეიქმნას. თანამშრომლების მივლინების, ბიულეტინისა და შვებულების შესახებ ინფორმაციის აღრიცხვა ავტომატურად ხდება - კადრების პროგრამის მეშვეობით.
2. ავტომობილების აწონვის შესახებ ინფორმაცია - აღნიშნული მოდული საშუალებას იძლევა საბაჟო გამშვებ პუნქტებზე (5 სგპ) აწონილი ა/მ-ების შესახებ ინფორმაცია ონლაინ რეჟიმში აისახოს შემოსავლების სამსახურის მონაცემთა ბაზაში.
3. საბაჟო დეპარტამენტის თანამშრომელთა ტრენინგების ბაზა - ხორციელდება ტრენინგის/სწავლების/ სამუშაო შეხვედრის/კონფერენციის შესახებ ინფორმაციის ერთ ბაზაში თავმოყრა, სხვადასხვა მონაცემის მიხედვით გაფილტვრის შესაძლებლობით, რაც საშუალებას იძლევა სწორად მოხდეს ტრენინგზე დამსწრე კანდიდატების შერჩევა, მაქსიმალურად გაიზარდოს ტრენინგების ეფექტურობა და მოხდეს ტრენინგების საჭიროების ანალიზი.

**ღონისძიება 8.3.2.** განისაზღვრა სატენდერო პირობები თანამშრომელთა ვიდეო კამერებით აღჭურვის მიზნით, თანამშრომელთა ვიდეო კამერებით აღჭურვის პროცესი დასრულებულია.

**ღონისძიება 8.3.3.** მუდმივად მიმდინარეობს საბაჟო დეპარტამენტის თანამშრომელთა პერიოდული განახლება, ჩანაცვლება და გადაადგილება, გამოცდილების გაზიარებისა და კორუფციის თავიდან არიდების მიზნით. განხორციელდა საბაჟო გამშვები პუნქტების თანამშრომელთა განახლება, ჩანაცვლება და გადაადგილება. ამასთან, საბაჟო დეპარტამენტში დაინიშნა 53 თანამშრომელი, გათავისუფლდა 39, სხვა სტრუქტურულ ერთეულში გადავიდა 5, სხვა სტრუქტურული ერთეულიდან საბაჟო დეპარტამენტში გადავიდა 1, საბაჟო დეპარტამენტში განხორციელდა როტაცია  - ჯამში 283 თანამშრომლის ოდენობით.

**შედეგი 8.4. ბიზნესომბუდსმენის ინსტიტუტი გაძლიერებულია**

**ღონისძიება 8.4.1.** სამიზნეს მიღწევა საანგარიშო პერიოდში არ იყო გათვალისწინებული.

**ღონისძიება 8.4.2.** სამიზნეს მიღწევა საანგარიშო პერიოდში არ იყო გათვალისწინებული.

**ღონისძიება 8.4.3.** უზრუნველყოფილ იქნა ეკონომიკური საბჭოს აპარატში გამართულ სამუშაო შეხვედრებში საქართველოს ბიზნესომბუდსმენის აპარატის წარმომადგენელთა მონაწილეობა. ამასთან, საქართველოს მთავრობის დადგენილებით საქართველოს ბიზნესომბუდსმენი ეკონომიკური საბჭოს წევრია.

**ღონისძიება 8.4.4.** საქართველოს ბიზნესომბუდსმენის აპარატის თანამშრომლების ტრეინინგი არ ჩატარებულა, ვინაიდან ვერ იქნა მოძიებული შესაბამისი დაფინანსება დონორებისგან, რაც რისკის სახით აღნიშნული იყო სამოქმედო გეგმის შემუშავების პროცესში. აღნიშნულის დაფინანსება ბიუჯეტიდან ვერ ხერხდება, სახსრების სიმცირის გამო.

**შედეგი 8.5. საგადასახადო/საბაჟო დავების განხილვის არსებული სისტემა დახვეწილია**

**ღონისძიება 8.5.1.** ელექტრონული საქმისწარმოების სისტემის სატესტო რეჟიმში გაშვებისა და სისტემის ინსტალაციის განხორციელებასთან დაკავშირებით გასათვალისწინებელი გახდა ის გარემოება, რომ საერთო სასამართლოებთან ელექტრონული საქმისწარმოების ჩართვა დაკავშირებულია როგორც შემოსავლების სამსახურის, ასევე სასამართლოების პროგრამულ მზაობასა და ზოგადი კონცეფციის შესაბამისად კონკრეტული სისტემის შექმნასთან. გამომდინარე იქედან, რომ სასამართლოს ელექტრონული საქმისწარმოების კონცეპტუალურ გარდაქმნას მეტი დროის რესურსი ესაჭიროება  - აუცილებელია 8.5.1 ღონისძიების შესრულების ვადის გახანგრძლივება, რის თაობაზეც შემოსავლების სამსახურის პოზიცია მიწოდებულ იქნა ანტიკორუფციული საბჭოსთვის.

**ღონისძიება 8.5.2.** საანგარიშო პერიოდში სამიზნე არ იყო გათვალისწინებული.

**შედეგი 8.6. საბაჟო და საგადასახადო სისტემების გამჭვირვალობა გაზრდილია და საზოგადოებაში საგადასახადო ცნობიერება ამაღლებულია**

**ღონისძიება 8.6.1.** უზრუნველყოფილია სისტემატიურ რეჟიმში გადამხდელებთან სოციალურ ქსელში კითხვა-პასუხის რეჟიმი; მომსახურების დეპარტამენტის ორგანიზებით  მოეწყო "ღია კარის" დღეები რუსთავში, დმანისში, ბოლნისში, დუშეთში, ყაზბეგში, ლენტეხში, ცაგერში, თელავში, გურჯაანში. ,,ღია კარის დღეების“ ფარგლებში გადასახადის გადამხდელებთან განხილულ იქნა საგადასახადო კანონმდებლობის სიახლეები, განსაკუთრებული ყურადღება დაეთმო მოგების გადასახადით დაბეგვრის ახალ წესზე.

**ღონისძიება 8.6.2.** პრიორიტეტული თემების მიხედვით მედია ინფორმირებულია - მოეწყო ბრიფინგები, ინტერვიუები, თოქშოუები; მოსალოდნელი სიახლეებისა და ცვლილებების მიხედვით შედგენილი და განხორციელებულია საინფორმაციო გეგმა.

**ღონისძიება 8.6.3.** საჯარო გადაწყვეტილების გაცემასთან დაკავშირებით შემუშავებულია და დასამტკიცებლად ფინანსთა სამინისტროში წარდგენილია საქართველოს ფინანსთა მინისტრის შესაბამისი ბრძანების პროექტი. ამ ეტაპზე მიმდინარეობს მუშაობა საჯარო გადაწყვეტილების ინსტიტუტის დანერგვასთან დაკავშირებით. USAID პროექტის „მმართველობა განვითარებისთვის (G4G) საქართველოში“ ფარგლებში გაიმართა სამუშაო შეხვედრები საჯარო გადაწყვეტილების გამოცემის წესის საუკეთესო საერთაშორისო პრაქტიკასთან შესაბამისობაში მოყვანის მიზნით.

**შედეგი 8.7. ანტიკორუფციულ საკითხებში საბაჟო და საგადასახადო სისტემების მოხელეთა კვალიფიკაცია ამაღლებულია**

**ღონისძიება 8.7.1.** დამტკიცდა განახლებული „საჰაერო მიმოსვლისათვის გახსნილი საბაჟო გამშვები პუნქტის“ პროცედურული სახელმძღვანელო, დამატებით მიმდინარეობს მუშაობა საავტომობილო მიმოსვლის საბაჟო გამშვები პუნქტებისთვის არსებული პროცედურული სახელმძღვანელოს განახლებაზე. ასევე განისაზღვრა ახალი რეგულაციების დამტკიცების საჭიროება და შესაბამისად განხორციელდა პროცედურული სახელმძღვანელოს გაწერა, რომლის დამტკიცება 2017 წლის დასაწყისში იგეგმება.

**ღონისძიება 8.7.2.** შემუშავებულია ელექტრონული სწავლების პორტალზე ტრენინგ მოდული. თემების შესაბამისად კურსის შემქმნელები შერჩეულია. ხსენებული ტრენინგ მოდულის მიხედვით და ელექტრონული სწავლების პორტალის მეშვეობით ყველა თანამშრომელი გადამზადებულია.

**ღონისძიება 8.7.3.** მსოფლიო საბაჟო ორგანიზაციის ეთიკის ქვეკომიტეტის სხდომაში მონაწილეობა განხორციელდება 2017 წლის მარტში, რისთვისაც გატარებულია შესაბამისი ღონისძიებები.

საჯარო სისტემის რეფორმის ფარგლებში 2016 წლის თებერვალში შემუშავდა მთავრობის დადგენილების პროექტი  „საჯარო დაწესებულებაში ეთიკისა და ქცევის ზოგადი წესების განსაზღვრის“ შესახებ, რაც ხელს შეუწყობს საჯარო დაწესებულებაში ეთიკური გარემოს შექმნას და ერთიანი პროფესიული სტანდარტების დამკვიდრებას. იმის გათვალისწინებით, რომ დოკუმენტი წარმოადგენს მთავრობის დადგენილებას, შემოსავლების სამსახური ვერ უზრუნველყოფს მის მიღებას, თუმცა კომპეტენციის ფარგლებში უწყების ჩართულობა განხორციელდა.

## პრიორიტეტი 9. კორუფციის პრევენცია კერძო სექტორთან მიმართებით

**შედეგი 9.1. ბიზნესის კეთილსინდისიერების რისკების შესახებ ცნობიერება ამაღლებულია**

**ღონისძიება 9.1.1.** საანგარიშო პერიოდში, სამოქმედო გეგმის შესაბამისად, ღონისძიება არ იყო გათვალისწინებული.

**ღონისძიება 9.1.2.**  „კონკურენციის რეგულირების სამართლებრივი ასპექტები“ - ამ თემაზე კონკურენციის სააგენტომ 2016 წლის 29 იანვარს არასამთავრობო ორგანიზაციებისა და ბიზნეს საკონსულტაციო კომპანიების წარმომადგენლებთან შეხვედრა გამართა.
კონფერენციაზე კონკურენციის სააგენტომ პრეზენტაცია 6 სხვადასხვა თემაზე წარადგინა, მათ შორის იყო: კონკურენციის კანონმდებლობის პრაქტიკული რეალიზაციის საკითხები, სააგენტოს საერთაშორისო თანამშრომლობის ასპექტები, კონცენტრაციის შეტყობინებისა და განხილვის წესი, განცხადებისა და საჩივრის წარდგენა და საქმის მოკვლევის პროცედურა, კონკურენციის შემზღუდავი ქმედებები და თანამშრომლობის პროგრამა.
შეხვედრა დისკუსიისა და კითხვა-პასუხის რეჟიმში წარიმართა.
კონფერენციას საქართველოში მოქმედი არასამთავრობო ორგანიზაციებისა და ბიზნეს-საკონსულტაციო კომპანიების 30-ზე მეტი წარმომადგენელი დაესწრო.

2016 წლის 19 აპრილს, ეკონომიკური პოლიტიკის ადვოკატირების კოალიციისა (EPAC) და არასამთავრობო ორგანიზაცია „კონკურენციის ცენტრის“ ორგანიზებით, აშშ-ს საერთაშორისო განვითარების სააგენტოს (USAID) პროექტის „მმართველობა განვითარებისათვის“ (G4G) მხარდაჭერით, კონკურენციის პოლიტიკის შესახებ საჯარო და კერძო სექტორებს შორის დიალოგი გაიმართა.
დიალოგში მონაწილეობა მიიღეს არასამთავრობო ორგანიზაციებმა, მთავრობისა და ბიზნესის წარმომადგენლებმა. შეხვედრაზე განხილულ იქნა კონკურენციის პოლიტიკის გამოწვევები საქართველოში, ბაზარზე არსებული ძირითადი პრობლემები და მათი გადაჭრის გზები.

კონკურენციის სააგენტომ დამსწრე საზოგადოებას წარუდგინა პრეზენტაცია, უწყების მიერ განხორციელებული საქმიანობის, ძირითადი შედეგებისა და მის წინაშე მდგარი მთავარი გამოწვევების შესახებ.

**შედეგი 9.2. კონკურენციის სააგენტო ინსტიტუციურად გაძლიერებულია**

**ღონისძიება 9.2.1.** საანგარიშო პერიოდში, სამოქმედო გეგმის შესაბამისად, ღონისძიება არ იყო გათვალისწინებული.

**ღონისძიება 9.2.2**  „კონკურენციის სააგენტოსა და დარგობრივ მარეგულირებლებს შორის თანამშრომლობა“, - ამ თემაზე 25-26 თებერვალს, საქართველოს კონკურენციის სააგენტოს ორგანიზებითა და გერმანიის, იტალიის, ჰოლანდიისა და ლიტვის კონკურენციის ექსპერტების მონაწილეობით სამუშაო შეხვედრა გაიმართა.

კონფერენციაზე, რომელიც, ევროკავშირის ტექნიკური დახმარებისა და ინფორმაციის გაცვლის პროექტის (TAIEX) ფარგლებში ჩატარდა, ევროპის კონკურენციის კანონმდებლობასთან საქართველოს კონკურენციის კანონმდებლობის დაახლოებასა და ჰარმონიზაციაზე იმსჯელეს. ტრენინგს ევროკავშირის, დარგობრივი მარეგულირებლების, სხვადასხვა სახელმწიფო უწყების, ეკონომიკური საბჭოს, ბიზნესსექტორისა და არასამთავრობო ორგანიზაციების 60-მდე წარმომადგენელი ესწრებოდა, მათ შორის, სააგენტოს 10-მდე თანამშრომელი.

კონკურენციის სააგენტოს ორი თანამშრომელი დაესწრო ამერიკის ადვოკატთა ასოციაციის (ABA) ანტიმონოპოლიური სამართლის განყოფილების მიერ ორგანიზებულ 64-ე წლიურ შეხვედრას, რომელიც 6-8 აპრილს ვაშინგტონში გაიმართა. აღნიშნული ღონისძიება წარმოადგენს კონკურენციისა და მომხმარებელთა უფლებების დაცვის ექსპერტების მსოფლიოს უმსხვილეს შეკრებას, რომელსაც ყოველწლიურად 3000-მდე ადამიანი ესწრება მსოფლიოს 55-ზე მეტი ქვეყნიდან. მათ შორის არიან სხვადასხვა ქვეყნების კონკურენციის უწყებათა პასუხისმგებელი პირები, ასევე, კონკურენციის საკითხებზე მომუშავე არასამთავრობო ორგანიზაციებისა და საკონსულტაციო კომპანიების წარმომადგენლები. განხილულ იქნა კონკურენციის სხვადასხვა აქტუალური თემატიკა, მათ შორის - კონკურენციის საწინააღმდეგო შეთანხმებული ქმედებების, კონცენტრაციის, თანამშრომლობის პროგრამის საკითხები, ადგილზე შემოწმების პროცედურის სპეციფიკა, უახლესი ქეისები კონკურენციის კანონმდებლობის აღსრულების მიმართულებით და ა.შ. ღონისძიებებს უძღვებოდნენ ამერიკის ფედერალური ვაჭრობის კომისიის და იუსტიციის დეპარტამენტის წარმომადგენლები; ვაშინგტონის, კალიფორნიის, კოლუმბიის, კოლორადოს და ჯორჯთაუნის უნივერსიტეტის პროფესორები; ამერიკის სამხარეო სასამართლოს მოსამართლეები და კონკურენციის საკითხებზე მომუშავე საერთაშორისო საკონსულტაციო კომპანიების ხელმძღვანელები.

სააგენტოს ოთხმა თანამშრომელმა მიიღო მონაწილეობა ათენის ეკონომიკისა და ბიზნესის უნივერსიტეტის მიერ ორგანიზებულ საზაფხულო სკოლაში. ღონისძიება გაიმართა როდოსში (საბერძნეთი) 25 ივნისიდან 7 ივლისის ჩათვლით. კურსი მოიცავდა შემდეგ საკითხთა სპექტრს: ინდუსტრიული ეკონომიკისა და თამაშთა თეორიის გამოყენება საბაზრო ძალის შესაფასებლად, დომინირებული მდგომარეობა და მისი ბოროტად გამოყენება, შეთანხმებული ქმედება, შერწყმის ეკონომიკა, სექტორული რეგულირების ეკონომიკა, კონკურენტული პოლიტიკა და საკუთრების უფლებები. საზაფხულო სკოლის ფარგლებში, კონკურენციის სააგენტოს თანამშრომლები ასევე გაეცნენ ბოლოდროინდელ ცვლილებებს ევროკავშირის კონკურენციის კანონმდებლობაში.

სააგენტოს თანამშრომლებმა 5-6 მაისს თურქეთში, ქ. სტამბულში გამართულ კონფერენციაში მიიღეს მონაწილეობა. კონფერენცია თემაზე - „როგორ გავაუმჯობესოთ ახალგაზრდა კონკურენციის სააგენტოების ეფექტიანობა“ - თურქეთის კონკურენციის ორგანოს (TCA) და თურქეთის საერთაშორისო თანამშრომლობისა და განვითარების სააგენტოს (TIKA) ორგანიზებით ჩატარდა.

2016 წლის 25-27 მაისს სამუშაო ვიზიტით ლიტვაში იმყოფებოდა კონკურენციის სააგენტოს ორი წარმომადგენლი. სამუშაო ვიზიტის განმავლობაში, ლიტვის კონკურენციის საბჭოს ხელმძღვანელმა პირებმა სააგენტოს წარმომადგენლებს გაუზიარეს გამოცდილება, სხვადასხვა სფეროში (მათ შორის, ფარმაცია, საკვები პროდუქტები, მშენებლობა და ა.შ) მათ მიერ განხორციელებული მოკვლევების და კონცენტრაციების შესახებ. ასევე, განიხილეს ეფექტური სტრუქტურული მოწყობისა და ადვოკატირების საკითხები.

ევროკავშირის ტექნიკური დახმარებისა და ინფორმაციის გაცვლის პროექტის (TAIEX) ფარგლებში, მ/წ. 7-8 ივლისს, ქ. თბილისში, ჩატარდა საერთაშორისო სემინარი თემაზე - „სახელმწიფო დახმარება DCFTA-ის კონტექსტში. “ევროკომისიის და ევროკავშირის წევრი ქვეყნების ექსპერტებმა ისაუბრეს ისეთ მნიშვნელოვან საკითხებზე, როგორიცაა: სახელმწიფო დახმარების ცნება და შეფასების კრიტერიუმები, სახელმწიფო დახმარების კონტროლის პროცედურები; სახელმწიფო დახმარების ორგანო და სახელმწიფო დახმარების გამცემი - ურთიერთობა/უფლებამოსილებათა გადანაწილება, ჰორიზონტალური დახმარება და სექტორული დახმარების ინსტრუმენტები. სემინარში მონაწილეობა მიიღო სააგენტოს 10-მდე თანამშრომელმა.

კონკურენციის სააგენტოს განვითარებისა და ადვოკატირების მხარდასაჭერი პროექტის ფარგლებში, ევროპის რეკონსტრუქციისა და განვითარების ბანკისა (EBRD) და დიდი ბრიტანეთის და ჩრდილოეთ ირლანდიის გაერთიანებული სამეფოს საელჩოს ეგიდით, 2016 წლის 21-29 სექტემბერს, სააგენტოს 15 თანამშრომელს კვალიფიკაციის ასამაღლებელი სემინარი ჩაუტარდა. კურსი მოიცავდა შემდეგ საკითხთა სპექტრს: დომინირებული მდგომარეობისა და ცალმხრივი შემზღუდველი ქცევის (მტაცებლური ფასები, უარი მიწოდებაზე, ექსკლუზიური გარიგება) ეკონომიკური ანალიზი; ფარული ქმედების ეკონომიკური თეორია; დომინირებული მდგომარეობის ბოროტად გამოყენებისა და კონკურენციის შემზღუდველი შეთანხმებების სამართლებრივი ანალიზი; ჯგუფური გამონაკლისები; კონცენტრაცია (ჰორიზონტალური და ვერტიკალური; კონცენტრაციის განხილვის პროცესში, ეფექტიანი ღონისძიებების განხორციელების საშუალებები/პირობები); სახელმწიფო საკუთრებაში არსებული კომპანიები და კონკურენციის შემზღუდველი ქმედებების შეფასება.

კონკურენციის სააგენტოს განვითარებისა და ადვოკატირების მხარდასაჭერი პროექტის ფარგლებში, ევროპის რეკონსტრუქციისა და განვითარების ბანკისა (EBRD) და დიდი ბრიტანეთის და ჩრდილოეთ ირლანდიის გაერთიანებული სამეფოს საელჩოს ეგიდით, 2016 წლის 19-20 ოქტომბერს, სააგენტოს 15 თანამშრომელს კვალიფიკაციის ასამაღლებელი სემინარი ჩაუტარდა. კურსი მოიცავდა შემდეგ საკითხებს: დომინირების ტესტი და ორმხრივი ბაზრის შეფასების საკითხები, არაპირდაპირი მტკიცებულებები კარტელების შეფასების პროცესში.

**ღონისძიება 9.2.3.** კონკურენციის სააგენტოს მიერ მომზადდა „კონკურენციის შესახებ“ საქართველოს კანონში ცვლილებების პროექტი, რომელიც ითვალისწინებდა ცვლილებას კანონის მე-11-112 და 33-ე მუხლებში. კერძოდ, ცვლილება ეხებოდა კონცენტრაციის ნორმებს და სხვა საკითხებთან ერთად, ითვალისწინებდა კონცენტრაციის შეტყობინებისგან თავის არიდების შემთხვევაში ეკონომიკური აგენტების დაჯარიმების სანქციის შემოღებას.

პროექტი გადაგზავნილ იქნა საქართველოს მთავრობის ადმინისტრაციაში 2016 წლის 25 მარტის N02/652 წერილით.

ვალდებულება, რომელიც უკავშირდებოდა კანონში განხორციელებული ცვლილებების შესაბამისად ცვლილებების შეტანას კანონქვემდებარე ნორმატიულ აქტებში ვერ შესრულდა, ვინაიდან კანონმდებლობის შესაბამისად, სააგენტოს არ აქვს კანონპროექტის ინიცირების უფლება. შესაბამისად, სააგენტო შემუშავებულ პროექტს გზავნის საქართველოს მთავრობის ადმინისტრაციაში შემდგომი სამართლებრივი პროცედურების განხორციელების მიზნით. 2016 წლის 25 მარტის N02/652 წერილით გაგზავნილ იქნა კანონპროექტი, რომლის შემუშავების ვალდებულებაც სააგენტოს აღებული ჰქონდა 2016 წლის ივლისამდე. მხოლოდ აღნიშნული პროექტის მიღების შემდგომ შეძლებდა სააგენტო კანონქვემდებარე ნორმატიულ აქტებში ცვლილებების შეტანას, რადგან სამართლებრივ აქტებში განსახორციელებელი ცვლილებები დაკავშირებულია კანონში არსებული ხარვეზების აღმოფხვრასთან. იმის გათვალისწინებით, რომ ჯერ არ არის დამტკიცებული პროექტი და არ განხორციელდა ცვლილება კანონში, სააგენტომ ვერ შეიტანა შესწორებები კანონქვემდებარე აქტებში.

თუმცა, კანონპროექტის მიღების პროცედურების დასრულების შემდგომ, სააგენტო იმუშავებს კანონქვემდებარე აქტებში განსახორციელებელ შესაბამის ცვლილებებზე.

**ღონისძიება 9.2.4.** სააგენტოს მიერ 2015 წლის განმავლობაში განხორციელებული საქმიანობის შესახებ გამოიცა ანგარიში, 50 ეგზემპლარი, რომელიც შეიცავდა ინფორმაციას დასრულებული მოკვლევების, განხილული კონცენტრაციების, მონიტორინგის, გაცემული რეკომენდაციების, სასამართლო დავების, საერთაშორისო თანამშრომლობის შესახებ. ანგარიშის ელექტრონული ვერსია განთავსდა სააგენტოს ოფიციალურ [ვებ-გვერდზეც](http://competition.ge/images/upload/2015%20%E1%83%AC%E1%83%9A%E1%83%98%E1%83%A1%20%E1%83%90%E1%83%9C%E1%83%92%E1%83%90%E1%83%A0%E1%83%98%E1%83%A8%E1%83%98.pdf).

"მოკვლევის პროცესში კონკურენციის სააგენტოსა და ეკონომიკურ აგენტებს შორის ურთიერთობის პროცედურისა და ვადების დამტკიცების შესახებ" კონკურენციის სააგენტოს თავმჯდომარის 2016 წლის 19 დეკემბრის N238 ბრძანების შესაბამისად მიღებულია სარეკომენდაციო განმარტება, რომელიც წარმოადგენს განცხადების/საჩივრის დასაშვებობის შემოწმების ეტაპზე და საქმის მოკვლევის პროცესში ეკონომიკური აგენტების უფლება-მოვალეობების შესახებ, კონკურენციის კანონმდებლობაში არსებული ნორმების კოდიფიცირებულ ვერსიას და შეიცავს შესაბამის განმარტებებს. (დოკუმენტი ხელმისაწვდომია სააგენტოს ოფიციალურ [ვებ-გვერდზე](http://competition.ge/images/upload/%E1%83%9B%E1%83%9D%E1%83%99%E1%83%95%E1%83%9A%E1%83%94%E1%83%95%E1%83%98%E1%83%A1%20%E1%83%9E%E1%83%A0%E1%83%9D%E1%83%AA%E1%83%94%E1%83%A1%E1%83%A8%E1%83%98%20%E1%83%99%E1%83%9D%E1%83%9C%E1%83%99.%20%E1%83%A1%E1%83%90%EF%BF%BD)).

**ღონისძიება 9.2.5**„სსიპ - კონკურენციის სააგენტოს თავმჯდომარის 2015 წლის 23 მარტის №39 ბრძანების შესაბამისად განხორციელებული საქმის მოკვლევის თაობაზე მიღებული გადაწყვეტილების დამტკიცების თაობაზე“ კონკურენციის სააგენტოს თავმჯდომარის 2016 წლის 25 იანვრის N8 ბრძანებით დასრულდა ხორბლის ფქვილის ბაზრის მოკვლევა;

„სსიპ - კონკურენციის სააგენტოს თავმჯდომარის 2015 წლის 28 მარტის №43 ბრძანების შესაბამისად განხორციელებული საქმის მოკვლევის თაობაზე მიღებული გადაწყვეტილების დამტკიცების თაობაზე“ კონკურენციის სააგენტოს თავმჯდომარის 2016 წლის 28 იანვრის N43 ბრძანებით დასრულდა ფილტრიანი სიგარეტების ბაზრის მოკვლევა;

სს „საქართველოს ჯანდაცვის ჯგუფი“-სა და სს „ჯიპისი“-ს შორის განსახორციელებელი კონცენტრაციის კონკურენტულ გარემოსთან თავსებადობის შესახებ“ სააგენტოს თავმჯდომარის 2016 წლის 28 აპრილის N57 ბრძანებით დასრულდა კონცენტრაციის შეტყობინების განხილვა, რომლის ფარგლებშიც შეფასებულ იქნა 4 სასაქონლო ბაზარი: ამბულატორიული მომსახურების, სტაციონარული მომსახურების, ფარმაცევტული კომპანიების პროდუქციის (სამკურნალო, არასამკურნალო და სხვა საშუალებების) რეალიზაციის დ სამედიცინო სადაზღვევო მომსახურების.

ინფორმაცია ხელმისაწვდომია სააგენტოს ოფიციალურ ვებ-გვერდზე ([www.competition.ge](http://www.competition.ge) - სექცია: სასარგებლო ინფორმაცია, სააგენტოს მიერ მიღებული გადაწყვეტილებები).

სადაზღვევო კომპანია უნისონის განცხადების საფუძველზე დაიწყო მოკვლევა, რომლის ფარგლებშიც შესწავლილ იქნა ბაზარი - ჯანმრთელობის დაზღვევის მომსახურების შეძენა სახელმწიფო ტენდერების კუთხით. აღნიშნული მოკვლევის თაობაზე საბოლოო გადაწყვეტილება მიღებულ იქნა და ინფორმაცია განთავსდა სააგენტოს ოფიციალურ ვებ-გვერდზე.

სააგენტოში 30 დეკემბრამდე დასრულდა 2 მონიტორინგი:

1. ფილტრიანი და უფილტრო სიგარეტების ბაზარი;
2. მგზავრთა ავია-გადაყვანის ბაზარი.

ინფორმაცია შესწავლილ სასაქონლო ბაზრებთან დაკავშირებით განთავსებულია სააგენტოს ვებგვერდზე.

**შედეგი 9.3. სახელმწიფოს წილობრივი მონაწილეობით შექმნილ საწარმოებში კეთილსინდისიერებისა და ანტიკორუფციული პროგრამები დანერგილია**

**ღონისძიება 9.3.1.** სსიპ - სახელმწიფო ქონების ეროვნულ სააგენტოში შემუშავდა სახელმწიფო წილობრივი მონაწილეობით დაფუძნებულ საწარმოთა დაფუძნების კრიტერიუმების შესახებ ბრძანების პროექტი, თუმცა იმის გათვალისწინებით, რომ სსიპ - სახელმწიფო ქონების ეროვნული სააგენტო ახორციელებს სამუშაოებს სახელმწიფოს მართვაში არსებულ საწარმოთა მინიმიზაციის მიმართულებით და სახელმწიფოს წილობრივი მონაწილეობით არ იქმნება ახალი საწარმოები, შესაბამისად, ამ ეტაპზე ამგვარი აქტის გამოცემა აუცილებლობას არ წარმოადგენს.

საანგარიშო პერიოდში გამოიცა შემდეგი საკანონმდებლო, კანონქვემდებარე და ადმინისტრაციული აქტები:

* საქართველოს კანონი - „მეწარმეთა შესახებ“ საქართველოს კანონში ცვლილების შეტანის თაობაზე“ (N4791-IIს, 19.02.2016 წ.)
* საქართველოს კანონი - „სახელმწიფო შესყიდვების შესახებ“ საქართველოს კანონში ცვლილების შეტანის თაობაზე“ (N4104-რს, 24.07.2015 წ.)
* „საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმის ფარგლებში სახელმწიფოს 50%-ზე (სს-ს შემთხვევაში 75%-ზე) მეტი წილობრივი მონაწილეობით მოქმედი საწარმოების მიერ გასატარებელი რიგი ღონისძიებების შესახებ“ სსიპ - სახელმწიფო ქონების ეროვნული სააგენტოს 2016 წლის 12 დეკემბრის N1/1-3961 ბრძანება.
* „სახელმწიფოს 50%-ზე მეტი წილობრივი მონაწილეობით შექმნილი საწარმოების კაპიტალში არსებული ან/და ბალანსზე რიცხული ძირითადი საშუალებების განკარგვის წესის დამტკიცების თაობაზე“ საქართველოს ეკონომიკისა და მდგრადი განვითარების მინისტრის 2010 წლის 29 ოქტომბრის №1-1/1732 ბრძანებაში ცვლილების შეტანის შესახებ“ საქართველოს ეკონომიკისა და მდგრადი განვითარების მინისტრის 2016 წლის 21 ნოემბრის №1-1/644 ბრძანება.

2016 წლის 12 დეკემბერს დამტკიცდა სსიპ - სახელმწიფო ქონების ეროვნული სააგენტოს თავმჯდომარის ბრძანება „საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმის ფარგლებში სახელმწიფოს 50%-ზე (სს-ს შემთხვევაში 75%-ზე) მეტი წილობრივი მონაწილეობით მოქმედი საწარმოების მიერ გასატარებელი რიგი ღონისძიებების შესახებ“, რომლის მიხედვითაც, სახელმწიფოს 50%-ზე (სს-ს შემთხვევაში 75%-ზე) მეტი წილობრივი მონაწილეობით მოქმედ საწარმოებს დაევალათ 2017 წლის 30 ივნისამდე უზრუნველყონ 2016 წლის წლიურ ფინანსურ ანგარიშგებათა დაზუსტება და აუდიტორული შემოწმება, წლიური ანგარიშების მომზადება, რომელშიც ფინანსურ მაჩვენებლებთან ერთად ასახული იქნება ინფორმაცია 2016 წლის განმავლობაში საწარმოთა მენეჯმენტის მიერ გაწეული საქმიანობის, მიღწეული შედეგების, წარმოქმნილი პრობლემების გადასაჭრელად გასატარებელი ღონისძიებებისა და განვითარების პერსპექტივების შესახებ, წლიური ანგარიშის საკუთარ ვებ-გვერდებზე ატვირთვა და „სააგენტოში“ გადმოგზავნა. წლიური ანგარიშების მიღების შემდგომ სააგენტო უზრუნველყოფს როგორც ბრძანებით გათვალისწინებული ვალდებულების შესრულების მონიტორინგს საწარმოთა ვებ-გვერდებზე ანგარიშების გამოქვეყნების კომპონენტში, ასევე მსხვილ საწარმოთა ანგარიშების საკუთარ ვებ-გვერდზე განთავსებას. აღნიშნული ბრძანების გამოცემა მიზნად ისახავს სახელმწიფო საწარმოთა საქმიანობის გამჭვირვალეობის უზრუნველყოფას, რაც ანტიკორუფციული სამოქმედო გეგმის ამოცანას წარმოადგენს.

**ღონისძიება 9.3.2.** სამოქმედო გეგმა, რომელიც მოიცავს საერთაშორისო სტანდარტების ინტერპრეტაციას, წლიური ანგარიშების მომზადებასა და ინფორმაციის კომპანიისა და სააგენტოს ვებ-გვერდებზე განთავსებას, შედგენილია. ამასთან, მიზნის მისაღწევად გატარებულია ქმედითი ღონისძიებები, საწარმოებს გაეგზავნათ წერილები შესაბამისი მითითებებით, გამოიცა ბრძანება (12/12/2016 – N1/1-3961), რომელიც ავალდებულებს საწარმოებს „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონით დადგენილი წესით, წინასწარი წლიური ფინანსური შედეგების გათვალისწინებით, განსაზღვრონ საკუთარი კატეგორია, მოამზადონ წლიური ანგარიშები, რომელშიც ფინანსურ მაჩვენებლებთან ერთად ასახული იქნება ინფორმაცია წლის განმავლობაში საწარმოთა მენეჯმენტის მიერ გაწეული საქმიანობის, მიღწეული შედეგების, წარმოქმნილი პრობლემების გადასაჭრელად გასატარებელი ღონისძიებებისა და განვითარების პერსპექტივების შესახებ, განათავსონ წლიური ანგარიშები საკუთარ ვებ-გვერდებზე და ინფორმაცია გააგზავნონ სააგენტოში.

**ღონისძიება 9.3.3.** აღნიშნული ღონისძიება ითვალისწინებდა შემდეგ აქტივობებს: 2016 წლის I ნახევარში - ანგარიშგების ახალი სისტემების დანერგვას საწარმოებში, ხოლო 2016 წლის მეორე ნახევარში - შედეგების ანალიზს. ქონების ეროვნულმა სააგენტომ შეიმუშავა სახელმწიფოს წილობრივი მონაწილეობით შექმნილი საწარმოების მონაცემთა შეგროვების ფორმა და მონაცემთა შეგროვების ფორმის მომხმარებლის სახელმძღვანელო, რომელიც წარმოადგენს ზემოაღნიშნული ფორმის შევსების დეტალურ ინსტრუქციას:

მონაცემთა შეგროვების ფორმა და მომხმარებლის სახელმძღვანელო განთავსებულია საჯაროდ, სააგენტოს ვებ-გვერდზე nasp.gov.ge (კონკრეტულად იხ. [ბმულ](http://nasp.gov.ge/pages/?%E1%83%A1%E1%83%90%E1%83%AC%E1%83%90%E1%83%A0%E1%83%9B%E1%83%9D%E1%83%94%E1%83%91%E1%83%98=&page_id=22)ი).

საწარმოთა მიერ წარმოდგენილი ინფორმაციის ანალიზი ხორციელდებოდა სააგენტოს თავმჯდომარის ბრძანების შესაბამისად (თავმჯდომარის 2015 წლის 30 ივნისის N1/12397 და 2016 წლის 12 დეკემბრის N 1/13961 ბრძანებები). სახელმწიფოს წილობრივი მონაწილოებით შექმნილი საწარმოები მონაცემთა შეგროვების შაბლონს შევსებული სახით აწვდიან სააგენტოს შესაბამის სტრუქტურულ ქვედანაყოფს (ანალიტიკურ დეპარტამენტს), ასევე ხდება ბიზნესგეგმების მიწოდება. ანალიტიკური დეპარტამენტის მიერ ფასდება რამდენად ამომწურავად და მართებულად არის შეტანილი ინფორმაცია ფორმაში და საჭიროების შემთხვევაში დამატებით ხდება კომუნიკაცია საწარმოთა პასუხისმგებელ პირებთან ბიზნესგეგმის ან/და ანგარიშის კორექტირების მიზნით, რათა მაქსიმალურად სწორი და დაზუსტებული ინფორმაცია იქნას მიღებული საწარმოების საქმიანობისა თუ ფინანსური მაჩვენებლების შესახებ. დეპარტამენტის მიერ ხდება მიღებული ინფორმაციის ანალიზი, რომლის შედეგადაც ხდება თითოეული საწარმოსათვის მომდევნო წლის პარამეტრების განსაზღვრა (ხელფასების დიაპაზონი, ხარჯების ჩარჩო და ა.შ), რომელიც მტკიცდება სააგენტოს თავმჯდომარის ბრძანებით და ხდება მიწოდება კონკრეტული საწარმოსათვის (აღნიშნული დოკუმენტები წარმოადგენს კონფიდენციალურ ინფორმაციას).

**ღონისძიება 9.3.4.** საანგარიშო პერიოდში სახელმწიფო საწარმოთა დირექტორების დანიშვნის მიზნით გამოცხადდა რამდენიმე ვაკანსია. ამ ეტაპზე სსიპ - სახელმწიფო ქონების ეროვნულ სააგენტოში აქტიურად მიმდინარეობს საწარმოების რაოდენობის შემცირება. რიგ შემთხვევებში კონკურსის წესით შერჩევა აფერხებს ოპტიმიზაციის დაჩქარებულ პროცესს. მენეჯერული წესით დირექტორის დანიშვნის წესი განხორციელდება საწარმოთა რაოდენობის ოპტიმიზაციის დასრულების შემდგომ.

**ღონისძიება 9.3.5.** 2016 წლის 17 ნოემბერს ქ. ქუთაისში, ხოლო 18 ნოემბერს ქ. თბილისში ჩატარდა ტრენინგ-სემინარები საერთაშორისო სტანდარტების ინტერპრეტაციის, პროცესების მეტი გამჭვირვალობის მიზნით წლიური ანგარიშის მომზადებისა და პროაქტიული გამოქვეყნების, აგრეთვე ანტიკორუფციული საკითხების შესახებ, რაც თავის მხრივ გულისხმობს ინფორმაციის როგორც კომპანიის ვებ-გვერდებზე განთავსებას, ისე სააგენტოში გადმოგზავნას. აღნიშნული ღონისძიებას დაესწრო სახელმწიფოს წილობრივი მონაწილეობით მოქმედი 40-მდე საწარმოს თანამშრომლები.

**ღონისძიება 9.3.6.** სააგენტოში მიმდინარეობს სახელმწიფოს წილობრივი მონაწილეობით შექმნილ საწარმოთა მინიმიზაციის პროცესი, რომლის ფარგლებშიც ხდება მათი შემცირება ლიკვიდაციის, შერწყმის, გაკოტრების ან რეორგანიზაციის გზით და ასევე - მოქმედი საწარმოების კერძო სექტორში გადატანის სტიმულირება.

ამ მიმართულებით სააგენტოს მიერ ანტიკორუფციული სამოქმედო გეგმა გადაჭარბებით შესრულდა. კერძოდ, 2016 წლის პირველ ნახევარში ნაცვლად დაგეგმილი 10 საწარმოს შემცირებისა, საწარმოთა რაოდენობა შემცირდა 37-ით. რაც გულისხმობს იმას, რომ 2015 წლის ბოლოს/2016 წლის დასაწყისში სახელმწიფოს წილობრივი მონაწილეობით შექმნილ საწარმოთა რაოდენობა შეადგენდა 186-ს, ხოლო 2016 წლის 1 ივლისის მდგომარეობით საწარმოთა რაოდენობამ შეადგინა 149. 2016 წლის II ნახევარში (19 დეკემბრის მდგომარეობით) საწარმოთა რაოდენობა შემცირდა 13-ით და ამ ეტაპზე სახელმწიფოს მართვაშია სახელმწიფოს წილობრივი მონაწილეობით შექმნილი 136 საწარმო.

**ღონისძიება 9.3.7.** სსიპ - სახელმწიფო ქონების ეროვნული სააგენტოს შესაბამისი სტრუქტურული ერთეულის დავალებით, მსხვილი სახელმწიფო საწარმოები, რომლებსაც გააჩნდათ საკუთარი ვებ-გვერდი, პერიოდულად ათავსებდნენ წლის ანგარიშებს საკუთარ ვებ-გვერდზე, თუმცა, თავმჯდომარის ბრძანების გამოცემის შემდგომ აღნიშნული პროცედურა საწარმოებისთვის სავალდებულო გახდა. კერძოდ, 2016 წლის 12 დეკემბერს მიღებული იქნა ბრძანება (12/12/2016 – N1/1-3961), რომელიც ავალდებულებს საწარმოებს „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონით დადგენილი წესით, წინასწარი წლიური ფინანსური შედეგების გათვალისწინებით, განსაზღვრონ საკუთარი კატეგორია და მოამზადონ წლიური ანგარიშები. ანგარიშებში ფინანსურ მაჩვენებლებთან ერთად ასახული იქნება ინფორმაცია წლის განმავლობაში საწარმოთა მენეჯმენტის მიერ გაწეული საქმიანობის, მიღწეული შედეგების, წარმოქმნილი პრობლემების გადასაჭრელად გასატარებელი ღონისძიებებისა და განვითარების პერსპექტივების შესახებ. საწარმოებს აქვთ ვალდებულება განათავსონ წლიური ანგარიშები საკუთარ ვებ-გვერდებზე და ინფორმაცია გააგზავნონ სააგენტოში.

**შედეგი 9.4. საპრივატიზებო ობიექტების შესახებ ინფორმაციის ხელმისაწვდომობა გაზრდილია**

**ღონისძიება 9.4.1.** 2015-2016 წლების ანტიკორუფციული სამოქმედო გეგმა ითვალისწინებდა სააგენტოს მიერ 2016 წლის პირველ ნახევარში მოსახლეობის განათლებისა და ინფორმირების მიზნით ვიდეორგოლის დამზადებასა და ვებ-გვერდზე განთავსებას. აღნიშნული გეგმა სრულად შესრულებულია. კერძოდ, 2015 წელს შეიქმნა ვიდეო-რგოლი სსიპ - სახელმწიფო ქონების ეროვნული სააგენტოს მომსახურების ხელმისაწვდომობის შესახებ, რომელიც ატარებს ინფორმაციულ ხასიათს და ეხება იუსტიციის სახლებში სააგენტოს სერვისების დელეგირებას. ვიდეო-რგოლი 2015 წლის 21 დეკემბრიდან 2016 წლის 15 იანვრამდე პერიოდში გადიოდა 8 რეგიონალურ სატელევიზიო არხზე (ზუგდიდის, ბაღდათის, ქუთაისის, ახალციხის, გურჯაანის, გორის, ოზურგეთისა და ბათუმის რეგიონალურ არხებზე). 2016 წლის 14 დეკემბრიდან 2017 წლის 12 იანვრამდე პერი ოდში იგეგმება აღნიშნული კამპანიის გამეორება და ვიდეო რგოლის გაშვება ზემოაღნიშნულ სატელევიზიო არხებზე. ვიდეო-რგოლი ასევე განთავსებულია სსიპ - სახელმწიფო ქონების ვებ-გვერდზე.

**ღონისძიება 9.4.2.** სახელმწიფო ქონების პრივატიზების პროცესის ხელმისაწვდომობისა და გამჭვირვალეობის გაზრდის მიზნით შექმნილია ქონების აღრიცხვისა და განკარგვის ერთიანი ელექტრონული პორტალის პრივატიზების დეპარტამენტის მოდული.

2016 წლის I კვარტალში პორტალი გაეშვა რეალურ რეჟიმში. პორტალის გაშვების შემდგომ თბილისის მასშტაბით მდებარე სახელმწიფო ქონების განკარგვის მოთხოვნის მიზნით შემოტანილი განცხადებები რეგისტრირდებოდა აღნიშნულ მოდულში, შესაბამისად, სააგენტოს შესაბამისი სტრუქტურული ერთეულის თანამშრომლებმა რეალურ რეჟიმში დაიწყეს მუშაობა აღნიშნულ პროგრამაში, რა დროსაც ხორციელდებოდა მუშაობა შემდეგი მიმართულებებით:

**პროგრამაში არსებული პროგრამული ან/და პროცედურული ხარვეზების აღმოფხვრა** - თანამშრომელთა მიერ მუშაობის პროცესში ხდებოდა პროგრამაში არსებული როგორც პროგრამული ხარვეზების, ასევე სახელმწიფო ქონების განკარგვის პროცედურასთან დაკავშირებული ხარვეზების აღმოჩენა და დაფიქსირება, რის შემდგომაც ხდებოდა კომუნიკაცია საჯარო რეესტრის ინფორმაციული ტექნოლოგიების დეპარტამენტთან, რომელიც ახდენდა გამოვლენილი ხარვეზების აღმოფხვრას.

**სამუშაო პროცესის გაუმჯობესება და დახვეწა** - აღნიშნული მოდულის დანერგვის მიზანს წარმოადგენს სახელმწიფო ქონების განკარგვასთან დაკავშირებული პროცედურის გამარტივება, დახვეწა და სწრაფი სერვისების უზრუნველყოფა. ამ მიზნით პროგრამაში მომუშავე თანამშრომელთა მიერ სახელმწიფო ქონების განკარგვასთან დაკავშირებულ განცხადებებზე საქმისწარმოების პროცესში ხდებოდა ინფორმაციის შეგროვება პროგრამის დახვეწისა და გამარტივებასთან დაკავშირებული საჭიროებების შესახებ. პრივატიზების მოდულზე მომუშავე სამუშაო ჯგუფში ხდებოდა აღნიშნული ინფორმაციის წარდგენა, გაანალიზება და საჭიროების შემთხვევაში, პროგრამული შაბლონების შექმნა ან პროგრამაში ცვლილების ინიცირება. აღნიშნულის შემდგომ, საჯარო რეესტრის ინფორმაციული ტექნოლოგიების დეპარტამენტი ახდენდა ინიცირებული ცვლილებებისა თუ შემუშავებული შაბლონების მოდულში იმპლემენტაციას.

 ასევე შექმნილია მონიტორინგის მოდულის ტექნიკური დავალება და მიმდინარეობს მუშაობა მონიტორინგის მოდულის სატესტო ვერსიის შექმნაზე. რაც შეეხება ფასიანი სერვისების გაშვებას, აღნიშნული ვერ მოხერხდა პორტალის ხარვეზების გამო.

**შედეგი 9.5. კორუფციული რისკების შემცირების მიზნით ადმინისტრაციული პროცესების ელექტრონიზაცია გრძელდება**

**ღონისძიება 9.5.1.** საანგარიშო პერიოდში ღონისძიება არ იყო გათვალისწინებული.

**შედეგი 9.6. ყოფილი საჯარო მოხელეების კერძო სექტორში გადასვლისას ინტერესთა კონფლიქტის პრევენცია**

**ღონისძიება 9.6.1.** საერთაშორისო გამოცდილების შესწავლისა და საჭიროებისამებრ, შესაბამისი მარეგულირებელი ნორმების შემუშავებისმიზნით, ეთიკის კოდექსზე მომუშავე სამუშაო ჯგუფმა, რომელიც დაკომპლექტდა ადგილობრივი ექსპერტებით, შეისწავლა საერთაშორისო გამოცდილება ყოფილი საჯარო მოხელეების კერძო სექტორში გადასვლისას ინტერესთა კონფლიქტის პრევენციასთან დაკავშრებით. კვლევის შედეგები და რეკომენდაციები აისახა საჯარო სამსახურის ეთიკის კოდექსის სამუშაო ვერსიაში, რომელიც წარედგინა საქართველოს მთავრობას განსახილველად.

## პრიორიტეტი 10. კორუფციის პრევენცია ჯანდაცვის და სოციალურ სექტორში

**შედეგი 10.1. ჯანდაცვის სახელმწიფო პროგრამებში კორუფციული რისკები შეფასებულია**

**ღონისძიება 10.1.1** „Global Alliance for Health and Social Compact"-თან გაფორმებული ურთიერთ თანამშრომლობის მემორანდუმის ფარგლებში მომზადდა ჯანდაცვის სახელმწიფო პროგრამების შეფასების დოკუმენტი.

**ღონისძიება 10.1.2.** ჯანდაცვის უტილიზაციისა და დანახარჯების კვლევა ჩატარებულია, შედეგები გათვალისწინებულია სახელმწიფო პროგრამებში

**ღონისძიება 10.1.3.** დონორული დახმარების მოძიებასთან დაკავშირებული პრობლემების გამო, საბიუჯეტო დაფინანსების ფარგლებში განხორციელებული სამედიცინო დაწესებულებებში სახელმწიფოს მიერ ნაკისრი ვალდებულებების შესრულების ინსპექტირებისა და კონტროლის შედეგები გაანალიზებულია

**შედეგი 10.2. ჯანდაცვის სახელმწიფო პროგრამების გამჭვირვალე ადმინისტრირების მექანიზმი შემუშავებულია და მონიტორინგის მექანიზმი გაძლიერებულია**

**ღონისძიება 10.2.1.** სამინისტროს შესაბამისი სამსახურების მიერ ჯანმრთელობის დაცვის (დაავადებებზე ორიენტირებული) სახელმწიფო პროგრამებისთვის ადმინისტრირების და მონიტორინგის მექანიზმების შესწავლის საფუძველზე გაცემული რეკომენდაციების შესაბამისად, დაიხვეწა პროგრამების კონტროლისა და რევიზიის პირობები (საქართველოს მთავრობის 2015 წლის 22 ოქტომბრის #544 დადგენილება[[23]](#footnote-23)); სახელმწიფო პროგრამების ადმინისტრირებისა და მონიტორინგის ახალი მექანიზმები დანერგილია

**ღონისძიება 10.2.2.** სამინისტროს შესაბამისი სამსახურების მიერ საყოველთაო ჯანდაცვის სახელმწიფო პროგრამისთვის ადმინისტრირების და მონიტორინგის მექანიზმების შესწავლის საფუძველზე გაცემული რეკომენდაციების შესაბამისად, დაიხვეწა პროგრამის კონტროლისა და რევიზიის პირობები (საქართველოს მთავრობის 2015 წლის 26 ოქტომბრის #552 და 2015 წლის 19 ნოემბრის #586 დადგენილებები), საყოველთაო ჯანდაცვის სახელმწიფო პროგრამის ადმინისტრირებისა და მონიტორინგის ახალი მექანიზმები დანერგილია

**ღონისძიება 10.2.3.** 2015 წლის ჯანდაცვის სახელმწიფო პროგრამები შეფასებულია „Global Alliance for Health and Social Compact"-თან გაფორმებული ურთიერთ თანამშრომლობის მემორანდუმის ფარგლებში მომზადებული ჯანდაცვის სახელმწიფო პროგრამების შეფასების ინდიკატორების ახალი ჩარჩოს მიხედვით

**შედეგი 10.3. სამედიცინო დაწესებულებებში კორუფციული რისკების შემცირების მიზნით, ჯანდაცვის სახელმწიფო პროგრამების მოსარგებელთა ცნობიერების დონე ამაღლებულია**

**ღონისძიება 10.3.1.** განახლებული ინსტრუმენტების საშუალებით საინფორმაციო კამპანია ჩატარებულია შემდეგი მიმართულებებით: C ჰეპატიტის ელიმინაციის სახელმწიფო პროგრამა, პირველადი ჯანდაცვის რეფორმა, სასწრაფო სამედიცინო დახმარების რეფორმა, შრომის უსაფრთხოების სტანდარტების შემუშავება, სოციალურად დაუცველი ოჯახების სოციალურ-ეკონომიკური მდგომარეობის შეფასების ახალი მეთოდოლოგია

**ღონისძიება 10.3.2.** პაციენტის პორტალი შეიქმნა პაციენტის ელექტრონული ისტორიის (cEMR) პროექტის ფარგლებში, რომელიც ამჟამად პილოტირების რეჟიმშია[[24]](#footnote-24)

**ღონისძიება 10.3.3.** ჯანდაცვის უტილიზაციისა და დანახარჯების კვლევის ფარგლებში შეფასდა პაციენტის კმაყოფილების ხარისხი

**შედეგი 10.4. სახელმწიფო გასაცემლების სფეროში კორუფციული რისკები შეფასებულია**

**ღონისძიება 10.4.1.** ტესტირების რეჟიმში გამოვლენილი ხარვეზები გაანალიზდა და შეფასების მეთოდოლოგია დაიხვეწა, ოჯახებს (როგორც ახალ, ასევე სოციალურად დაუცველთა ბაზაში უკვე არსებულს) ახალი სარეიტინგო ქულები მიენიჭა და მიღებული შედეგები გაანალიზდა

**შედეგი 10.5. კორუფციული რისკები შეფასებულია ბავშვზე ზრუნვის სფეროში**

**ღონისძიება 10.5.1.** სსიპ – სოციალური მომსახურების სააგენტოს დირექტორის 2015 წლის 10 ივლისის № 04-194/ო ბრძანებით დამტკიცდა სსიპ – სოციალური მომსახურების სააგენტოს საქმიანობაში გამოსაყენებელი სპეციალური ფორმები და სოციალური მომსახურების სააგენტოს სოციალური მუშაკების/უფროსი სოციალური მუშაკების პროფესიული ზედამხედველობისა და მათი საქმიანობის შეფასების განხორციელების ინსტრუქცია.

2016 წლის იანვრის თვეში დასრულდება საქართველოს სოციალურ მუშაკთა ასოციაციის მიერ ორგანიზებული ტრენინგი სოციალური მუშაკებისათვის, სოციალური სამუშაოს საფუძვლებში.

**ღონისძიება 10.5.4.** მიმდინარეობს კანონპროექტის „შვილად აყვანისა და მინდობითი აღზრდის შესახებ“ საკომიტეტო განხილვები პარლამენტში, სტანდარტები შემუშავებულია და დამტკიცდება კანონის მიღების შემდგომ.

## პრიორიტეტი 11. პოლიტიკური კორუფციის პრევენცია

**შედეგი 11.1. პოლიტიკური პარტიების და საარჩევნო სუბიექტების დაფინანსების საკითხებთან დაკავშირებული ერთგვაროვანი სამართლებრივი ბაზა ჩამოყალიბებულია OECD-ACN-ის მესამე რაუნდის შეფასების ანგარიშის 11(1) და GRECO-ს მესამე რაუნდის შესრულების შეფასების ანგარიშის i, iii, iv, viii, ix და x რეკომენდაციების გათვალისწინებით**

**ღონისძიება 11.1.1.** სახელმწიფო აუდიტის სამსახურის მიერ მისი კომპეტენციის ფარგლებში მომზადებულ იქნა ცვლილებების პროექტი GRECO-სა და OECD—ACN-ს რეკომენდაციების გათვალისწინებით და ორგანიზებულ იქნა კონფერენცია ყველა დაინტერესებულ მხარესთან მისი განხილვის მიზნით. შეხვედრაში მონაწილეობდნენ არასამთავრობო სექტორის, საქართველოს იუსტიციის სამინისტროსა და ცენტრალური საარჩევნო კომისიის წარმომადგენლები. შეხვედრების შედეგად მომზადებული კანონპროექტი გადაგზავნილ იქნა ყველა ჩართულ მხარესთან, მაგრამ მისი პარლამენტში წარდგენა ვერ მოხერხდა.

**ღონისძიება 11.1.2.** სახელმწიფო აუდიტის სამსახურის მიერ მომზადებულ იქნა ბრძანებების პროექტები და განხილულ იქნა ყველა დაინტერესებულ მხარესთან. განხილვების შედეგად მომზადებულ ბრძანებას ხელი მოეწერა 2016 წლის 5 მაისს.

**ღონისძიება 11.1.3.** სამიზნე ღონისძიების მიღწევა ვერ მოხერხდა იუსტიციის სამინისტროსთან, როგორც პასუხისმგებელ უწყებასთან თანამშრომლობის შეფერხების გამო.

**შედეგი 11.2. საარჩევნო სუბიექტებისა და პოლიტიკური პარტიების დაფინანსებისა და ხარჯების გამჭვირვალობა გაზრდილია და ანგარიშვალდებულება უზრუნველყოფილია; მონიტორინგის მექანიზმი გაძლიერებულია**

**ღონისძიება 11.2.1.** სსიპ საარჩევნო სისტემების განვითარების, რეფორმებისა და სწავლების ცენტრთან ერთად მომზადებულია ცვლილებების პაკეტი და განხილულია დაინტერესებულ მხარეებთან. პროექტი ითვალისწინებს ფონდიდან მიღებული დაფინანსების მონიტორინგის მექანიზმის შემუშავებას, ამ მიმართულებით სახელმწიფო აუდიტის სამსახურის უფლებამოსილებების გაზრდას და დეკლარირების ვადებისა და ფორმების განსაზღვრას. გარდა ამისა, მომზადებული კანონპროექტი ითვალისწინებს სხვადასხვა დეკლარაციების წარმოდგენისა და გამოქვეყნების ვადების განსაზღვრასაც. შეხვედრების შედეგად მომზადებული კანონპროექტი გადაგზავნილ იქნა ყველა ჩართულ მხარესთან, მაგრამ მისი პარლამენტში წარდგენა ვერ მოხერხდა.

**ღონისძიება 11.2.2.** გამჭვირვალობის ხარისხის გაზრდის მიზნით მომზადებულია შემოწირულობების საძიებო სისტემის პროექტი, რომელიც შეთანხმებულ იქნა სამსახურის საკუთრებაში არსებული ელექტრონული პროგრამის მომსახურე დაწესებულებასთან, მაგრამ ცვლილებების განხორციელება ვერ მოხერხდა მომსახურე ორგანიზაციის მხრიდან შეფერხების გამო. აღნიშნული გარემოება ვალდებულების აღების დროსვე იქნა მიჩნეული გამოწვევად და რისკის საფუძვლად. პრობლემის აღმოფხვრის მიზნით სამსახურმა გაწია დამატებითი ხარჯები და ასევე 2016 წლის ივლისის თვეში მოძიებულ იქნა ევროპის საბჭოს გრანტი, რომლის საშუალებითაც მომზადდა ახალი ვებგვერდი, დეკლარირების ელექტრონული პლატფორმა და საძიებო პროგრამა, რომელიც უზრუნველყოფს ყველა სახის ინფორმაციის გამოქვეყნების გამარტივებას და შემოწირულებების შესახებ ინფორმაციის გამჭვირვალობის გაზრდას.

**ღონისძიება 11.2.3.** პროექტებისა და ინიციატივების განსახილველად შექმნილია საკონსულტაციო ფორმატი. 2015 წლის მაისის თვეში შედგა პირველი შეხვედრა, სადაც განხილულ იქნა საარჩევნო კანონმდებლობაში შესატანი რამდენიმე ცვლილება და სახელმწიფო აუდიტის სამსახურის რამდენიმე ინიციატივა. კონსულტაციებში მონაწილეობა ასევე მიიღეს ცენტრალური საარჩევნო კომისიისა და საქართველოს იუსტიციის სამინისტროს წამომადგენლებმა. არასამთავრობო ორგანიზაციებთან საკონსულტაციო შეხვედრები გაგრძელდა 2016 წლის არჩევნების წინა პერიოდშიც. შეხვედრების ორგანიზებით მიზნით 2016 წლის ივლისის თვეში გენერალური აუდიტორის ბრძანებით შეიქმნა საინფორმაციო კომისია, რომელიც განიხილავდა სავარაუდო დარღვევებისა და განხორციელებული ქმედებების შესახებ სხვადასხვა ინფორმაციას და უზრუნველყოფდა აუდიტის სამსახურის საქმიანობის გამჭვირვალობას.

## პრიორიტეტი 12. კორუფციის პრევენცია თავდაცვის სექტორში

**შედეგი 12.1. თავდაცვის სექტორში დანერგილია კორუფციული რისკების ანალიზის ეფექტიანი სისტემა**

**ღონისძიება 12.1.1.** 2015 წელს ჩატარებული ანალიზის საფუძველზე განისაზღვრა თავდაცვის სისტემისთვის რელევანტური კორუფციული რისკების შეფასების სისტემა, რომლის მიზანსაც სამინისტროს სისტემებისა და მექანიზმების ანალიზი წარმოადგენს. თავდაცვის სამინისტროს კეთილსინდისიერების ამაღლებისა და ანტიკორუფციული გარემოს მონიტორინგის საბჭოს მიერ განხორციელდა სამინისტროს ზოგადი სისტემური ანალიზი, რომლის საფუძველზეც განისაზღვრა კორუფციული რისკის შემცველი მიმართულებები. ხსენებული ღონისძიებების განხორციელების გეგმის შემუშავება და სისტემის პილოტურ რეჟიმში ამოქმედება შეფერხდა სამინისტროსა და გენერალურ შტაბში მიმდინარე რეორგანიზაციის გამო.

**შედეგი 12.2. ბიუჯეტის დაგეგმვისა და აღსრულების გამართული სისტემა შექმნილია**

**ღონისძიება 12.2.1.** თავდაცვის სამინისტროში „თავდაცვის პროგრამების სახელმძღვანელოს“ (2016 წელი) ფარგლებში შემუშავდა პროგრამული სტრუქტურა, რომელიც წარმოადგენს შესაძლებლობების, ორგანიზაციის და საბიუჯეტო კლასიფიკაციების ერთობლიობას. პროგრამული სტრუქტურა ეფუძნება შესაძლებლობებს. თითოეულ პროგრამაში ასევე გათვალისწინებულია ორგანიზაციული ელემენტები, ხოლო ხარჯები აისახება საბიუჯეტო კლასიფიკაციების გათვალისწინებით.

„თავდაცვის პროგრამების სახელმძღვანელოზე“ დაყრდნობით, პროგრამის კოორდინატორებთან და შესაბამის სტრუქტურულ ქვედანაყოფებთან ერთად შემუშავდა თავდაცვის პროგრამები. თითოეული პროგრამა მოიცავს დაგეგმილ ღონისძიებებს განხორციელების ვადებით, პასუხისმგებელი ორგანოებით და იმ რისკებით, რომლებიც წარმოიშობა პროგრამის განუხორციელებლობის შედეგად. 2016 წელს პროგრამის კოორდინატორებთან ერთად მინისტრის ბრძანებით განისაზღვრნენ ქვე-პროგრამის მენეჯერები, რაც იმას ნიშნავს, რომ თავდაცვის სამინისტროში პირველად პროგრამის ფარგლებში განსაზღვრულ თითოეული ღონისძიების დაგეგმვასა და განხორციელებაზე პასუხისმგებელი იქნება მინისტრის ბრძანებით განსაზღვრული კონკრეტული პირი.

**ღონისძიება 12.2.2.** თავდაცვის სამინისტროში განხორციელდა შესაბამისი აქტივობები მატერიალური და ფინანსური სახსრების აღრიცხვის ერთიან სისტემაში მოქცევისა და მოწესრიგების მიმართულებით, შესწავლილ იქნა სააღრიცხვო პროცესი და სხვადასხვა ბიზნეს პროცესები შეიარაღებული ძალების სტრუქტურულ ქვედანაყოფებში, გახორციელდა მატერიალური აქტივების ინვენტარიზაციის, შტრიხკოდებით ერთიან ელექტრონულ ბაზაში მოქცევისა და სასაქონლო-მატერიალური ფასეულობების აღრიცხვის პროგრამული რესურსის დამუშავების პროცესი. სამინისტროს სამოქალაქო ოფისში და შეიარაღებულ ძალებში დაინერგა ადამიანური რესურსების მართვის ელექტრონული სისტემა. პროგრამული უზრუნველყოფა შესაძლებლობას იძლევა სამხედრო პერსონალისთვის გამარტივდეს როგორც საშტატო ერთეულების და სამხედრო პირების აღრიცხვა/კონტროლი, ასევე ადამიანური რესურსების ორგანიზაციული და მარაგებისა და აღჭურვის ცხრილის (TOE) შესაბამისად საშტატო ერთეულებზე განსაზღვრული იარაღის/ტექნიკის/ინვენტარის კონტროლი და აღრიცხვა, ასევე ამარტივებს დისლოკაციის ადგილის ცვლილებას როგორც კონკრეტული პირების, ასევე რაიმე ნიშნით გაერთიანებულ ადამიანთა ჯგუფებისთვის. აღნიშნული პროგრამული უზრუნველყოფა ხელს უწყობს ჯარის საბრძოლო მზადყოფნის ამაღლებას. თავდაცვის სისტემაში ასევე შეიქმნა ინვენტარიზაციის პროგრამა, რომელიც უზრუნველყოფს ავეჯის და ორგ. ტექნიკის აღრიცხვას, რაც უზრუნველყოფს ქვედანაყოფებში ავეჯის და ორგ. ტექნიკის ზუსტი რაოდენობების დადგენას და გადაადგილების/მოძრაობის კონტროლს.

ფინანსური და მატერიალური რესურსების მართვის სისტემის დახვეწის მიზნით, თავდაცვის სამინისტროს მიერ ინიცირებულ იქნა ცვლილება საქართველოს ფინანსთა მინისტრის 05.04.2015 წლის №220 ბრძანებაში, რითაც მოწესრიგდა და შესაბამისობაში მოვიდა საქართველოს საგადასახადო კოდექსთან საზღვარგარეთ საქართველოს დიპლომატიურ წარმომადგენლობებსა და საერთაშორისო ორგანიზაციებში მივლინებული თავდაცვის ატაშეების, საქართველოს თავდაცვის სამინისტროს წარმომადგენლებისა და მათი აპარატების თანამდებობის პირთა გრძელვადიანი მივლინების ხარჯების დაბეგვრისაგან გათავისუფლების საკითხი.

დაიხვეწა საქართველოს შეიარაღებული ძალებისა და თავდაცვის სამინისტროს მოსამსახურეთა ქვეყნის შიგნით და ქვეყნის გარეთ მივლინების ბრძანები, სადაც დეტალურად აღინიშნება მიმწვევი და გამგზავნი მხარეების მიერ ასანაზღაურებელი პირობები.

დაინერგა ხაზინის ელექტრონულ სისტემასთან თავსებადი სახელფასო პროგრამა. რისთვისაც შესაბამისი ტრენინგები ჩაუტარდა სამინისტროს ქვედანაყოფების საფინანსო სამსახურებს. პროგრამაში ჩართულია თავდაცვის სამინისტროს ყველა საფინანსო სამსახური. აღნიშნულმა პროგრამულმა უზრუნველყოფამ შესაძლებელი გახადა შიდა პროცესების ოპერატიული და ეფექტური მართვა.

2015 წელს განხორციელდა თავდაცვის სამინისტროს ქვედანაყოფების მხარჯავ დაწესებულებებად ჩამოყალიბების პროცესი. ფინანსთა სამინისტროს მეშვეობით განხორციელდა მათთვის საბიუჯეტო კოდების გახსნა. ქვედანაყოფებს ყოველი თვის დასაწყისში მიეცემათ გეგმები დადგენილი ხარჯების გაწევისათვის. აღნიშნული კუთხით შევიდა ცვლილებები თავდაცვის მინისტრის №715 და №22 ბრძანებებში, რომელიც განსაზღვრავს ახალ სამართლებრივ ურთიერთობებს.

**შედეგი 12.3. საპარლამენტო ზედამხედველობა გაზრდილია**

**ღონისძიება 12.3.1.** საპარლამენტო კონტროლისა და ზედამხედველობის ეფექტური განხორციელების მიზნით თავდაცვის სამინისტრო აქტიურად თანამშრომლობს საქართველოს პარლამენტთან თავდაცვის უწყებაში მიმდინარე და დაგეგმილ ღონისძიებებთან დაკავშირებით. საქართველოს პარლამენტში საქართველოს თავდაცვის სამინისტროს მონაწილეობით ტარდება პლენარული სხდომები და საკომიტეტო მოსმენები. საქართველოს თავდაცვის მინისტრის მოადგილე, ასევე ითავსებს საპარლამენტო მდივნის ფუნქციას, რეგულარულად მართავს შეხვედრებს პარლამენტის წევრებთან და მონაწილეობს თემატურ განხილვებში. საანგარიშო პერიოდში ჩატარდა 11 სხვადასხვა საკომიტეტო მოსმენა და 5 პლენარული სხდომა. ასევე გაიმართა საქართველოს თავდაცვის სამინისტროს ინფორმაციის მოსმენა სსიპ - სახელმწიფო სამხედრო სამეცნიერო-ტექნიკურ ცენტრ ,,დელტას” საქმიანობასთან დაკავშირებით, რომელსაც დაესწრო საქართველოს თავდაცვის მინისტრის ორი მოადგილე. საქართველოს თავდაცვის სამინისტრო საქართველოს პარლამენტის თავდაცვისა და უშიშროების კომიტეტს წარუდგენს ინფორმაციას განსახორციელებელი არასაიდუმლო სახელმწიფო შესყიდვის შესახებ, თუ შესასყიდი საქონლის ან მომსახურების სავარაუდო ღირებულება აღემატება 2 000 000 (ორ მილიონ) ლარს, ხოლო შესასყიდი სამშენებლო სამუშაოს სავარაუდო ღირებულება – 4 000 000 (ოთხ მილიონ) ლარს, აგრეთვე წელიწადში არანაკლებ ერთხელ წარუდგენს მოხსენებას სახელმწიფო შესყიდვებთან დაკავშირებით განხორციელებული და მიმდინარე საქმიანობის შესახებ. სადეპუტატო შეკითხვის ფარგლებში თავდაცვის სამინისტროს მიერ პასუხი გაეცა პარლამენტის წევრის 5 წერილობით კითხვას.

**შედეგი 12.4. თავდაცვის სამინისტროს შიდა მაკონტროლებელი სტრუქტურული ერთეულების ეფექტიანობა გაზრდილია**

**ღონისძიება 12.4.1.** სამიზნის მიღწევა აღნიშნული ღონისძიების ფარგლებში არ იყო გათვალისწინებული.

**ღონისძიება 12.4.2.** სამიზნის მიღწევა აღნიშნული ღონისძიების ფარგლებში არ იყო გათვალისწინებული.

**შედეგი 12.5. შესყიდვების სფეროში კორუფციული რისკები შემცირებულია**

**ღონისძიება 12.5.1.** საქართველოს თავდაცვის სამინისტროში სტანდარტიზაციის და კოდიფიკაციის სისტემის შემუშავების მიზნით განხორციელდა ვიზიტები შესაბამისი სფეროს ექსპერტებთან; ვიზიტი მიზნად ისახავდა სამომავლო მოქმედებების განსაზღვრას.

სახელმწიფო საიდუმლო შესყიდვებთან დაკავშირებით გასატარებელი ღონისძიებების ამსახველი დოკუმენტის შემუშავების მიზნით, თავდაცვის მინისტრის 2015 წლის 10 ოქტომბრის N730 ბრძანებით შეიქმნა სამუშაო ჯგუფი. სახელმწიფო შესყიდვების დეპარტამენტის მიერ შემუშავდა და თავდაცვის მინისტრის ბრძანებით დამტკიცდა სახელმძღვანელო „სახელმწიფო საიდუმლოებას მიკუთვნებულ სამშენებლო სამუშაოსა და მასთან დაკავშირებული მომსახურების საიდუმლო სახელმწიფო შესყიდვის ჩატარების შესახებ“. თუმცა, საქართველოს მთავრობის 2016 წლის 11 ივლისის N321 დადგენილებით ამოქმედდა საიდუმლოებასთან დაკავშირებული სახელმწიფო შესყიდვების განხორციელების წესი და დარეგულირდა საიდუმლო შესყიდვები. აღნიშნულის საფუძველზე ძალადაკარგულად გამოცხადდა თავდაცვის მინისტრის ბრძანებით დამტკიცებული სახელმძღვანელო, ასევე, შეწყდა საქონლისა და მომსახურების, საიდუმლო წესით სახელმწიფო შესყიდვების პროცედურების შემუშავების პროცესი.

**ღონისძიება 12.5.2.** 2016 წლის 21 დეკემბრის მდგომარეობით, 2016 წლის სახელმწიფო ბიუჯეტის ასიგნებების ფარგლებში, გამოცხადდა 438  ელექტრონული ტენდერი და გამარტივებული ელექტრონული ტენდერი, ჯამური  ღირებულებით - 47674960 ლარი, აქედან დაიდო 252 სახელმწიფო შესყიდვის ხელშეკრულება, ჯამური ღირებულებით - 27226457 ლარი. გადაუდებელი აუცილებლობით გაფორმდა 116 სახელმწიფო შესყიდვის ხელშეკრულება, ჯამური ღირებულებით - 2827177 ლარი.

2015 წელთან შედარებით დაახლოებით 3 მილიონი ლარით გაიზარდა ელექტრონული ტენდერების მოცულობა: 2015წ. - 24.6 მილიონი, 2016წ. - 27.2 მილიონი. რადიკალურად შემცირდა გადაუდებელი აუცილებლობით გაფორმებული ხელშეკრულებების მოცულობა: 2015წ. - 12.2 მილიონი, 2016წ. - 2.2 მილიონი. ტენდერებში მონაწილე პრეტენდენტთა მაჩვენებელი 2016 წელს შემდგარ ტენდერებში შეადგენდა თითოეულ ტენდერში საშუალოდ 2 პრეტენდენტს, რაც ნიშნავს, რომ საშუალოდ ყველა ტენდერში იყო უზრუნველყოფილი კონკურენცია. 2016 წლიდან შესყიდვების ერთიანი ელექტრონული სისტემა (www.procurement.gov.ge) იძლევა საშუალებას ელექტრონული ტენდერები გამოცხადდეს ე.წ. აუქციონის გარეშე, რის შედეგადაც შესყიდვებში მონაწილეთათვის (მათ შორის შემსყიდველი ორგანიზაციისათვის) დახურულია ინფორმაცია ტენდერში მონაწილე კომპანიების რაოდენობისა და დასახელების შესახებ. აღნიშნული სიახლის დანერგვის დღიდან, თავდაცვის სამინისტრო ელექტრონულ ტენდერებს ძირითადად სწორედ მოცემული საშუალებით აცხადებს. 2016 წელს სამინისტროში ახლა უკვე საიდუმლო შესყიდვების ელექტრონული პროცედურებით განხორციელების სისტემა დაინერგა, ჯამში ასეთი საშუალებით 2016 წელს სულ გამოცხადდა 68 ელექტრონული პროცედურა.

**შედეგი 12.6. თავდაცვის სისტემის პერსონალის ცნობიერება კორუფციის, მისი გამომწვევი მიზეზების, შედეგებისა და პრევენციის გზების შესახებ ამაღლებულია**

**ღონისძიება 12.6.1.** თავდაცვის სამინისტროს კეთილსინდისიერების ამაღლებისა და ანტიკორუფციული გარემოს მონიტორინგის საბჭოს მიერ განხორციელდა სამინისტროს ზოგადი სისტემური ანალიზი, რომელიც მოიცავდა კორუფციულ რისკებთან დაკავშირებული გარემოებების ანალიზს. განისაზღვრა კორუფციული რისკის შემცველი მიმართულებები;

თავდაცვის სამინისტროში შიდა კონტროლის ეფექტიანობის ასამაღლებლად მუდმივად იმართება შეხვედრები ოთხი მაკონტროლებელი (გენერალური ინსპექცია, შიდა აუდიტის დეპარტამენტი, გენერალური შტაბის სამხედრო პოლიციის დეპარტამენტი, გენერალური შტაბის საბრძოლო მზადყოფნის მონიტორინგის სამმართველო) ქვედანაყოფების წარმომადგენლებს შორის.

**ღონისძიება 12.6.2.** სამოქმედო გეგმის შესაბამისად 2016 წელს აღნიშნული ღონისძიების ფარგლებში არ იყო განსაზღვრული სამიზნეები.

**ღონისძიება 12.6.3.** 2016 წლის აპრილიდან თავდაცვის სამინისტროში მიმდინარეობს ტრანსფორმაციის პროცესი, შემუშავდა „თავდაცვის სტრატეგიული მიმოხილვა (თსმ) 2017-2020“ დოკუმენტის პროექტი, რომელიც უზრუნველყოფს შეიარაღებული ძალების მზადყოფნის შესაბამისი ოპტიმალური სტრუქტურის ჩამოყალიბებას და რესურსებით მხარდაჭერას. თსმ-ის ფარგლებში ასახული ღონისძიებები ითვალისწინებს ყველა ვალდებულებას, რაც მიმართულია კორუფციის პრევენციისა და მისი რისკების შემცირების კუთხით. ამასთანავე, თსმ-ის განხორციელების გეგმა, ისევე როგორც სხვა უწყებრივი დოკუმენტები ითვალისწინებს ანტიკორუფციული მექანიზმების ინკორპორირებას, მათ შორის საერთაშორისო სამშვიდობო მისიებში გამოვლენილი კორუფციული რისკების ანალიზისა და მათი შემცირების მიმართულებით.

**შედეგი 12.7. თავდაცვის სამინისტროს მიერ განხორციელებული რეფორმების ეფექტიანობა გაზრდილია; თავდაცვის სექტორის მიმართ მაღალი საზოგადოებრივი ნდობა შენარჩუნებულია**

**ღონისძიება 12.7.1.** თავდაცვის სამინისტრო აქტიურად თანამშრომლობს სამოქალაქო სექტორის წარმომადგენელებთან. თანამშრომლობის ფორმატში 2016 წლის პერიოდში 12 შეხვედრა გაიმართა თავდაცვისა და უსაფრთხოების სფეროში მოღვაწე არასამთავრობო ორგანიზაციების წარმომადგნელებთან;

სამოქალაქო სექტორის წარმომადგენლები მოწვეულ იყვნენ საქართველოს თავდაცვისა და უსაფრთხოების რიგით მე-10 კონფერენციაზე, რომელიც გაიმართა მიმდინარე წლის 24-25 მაისს, ქ. თბილისში. სამოქალაქო სექტორის წარმომადგენლებმა მონაწილეობა მიიღეს გლობალური და ტრანსატლანტიკური საზოგადოების წინაშე არსებული საფრთხეების, გამოწვევების და მათი გადაჭრის შესაძლო გზების შესახებ გამართულ პლენარულ გამოსვლებსა და დისკუსიებში. არასამთავრობო ორგანიზაციების წარმომადგენლები მოწვეულ იყვნენ საქართველოს თავდაცვისა და უსაფრთხოების რიგით მე-10 კონფერენციის ფარგლებში გამართულ რეზერვის კონცეფციის პროექტის განხილვის შეხვედრაზე, რომელზეც გაერთიანებული სამეფოს, საფრანგეთის, აშშ-ს და კანადის წარმომადგენლების მიერ გაზიარებულ იქნა გამოცდილება რეზერვთან დაკავშირებით და ასევე განხილულ იქნა საქართველოში რეზერვის განვითარების შესაძლებლობები.

ასევე ეროვნულ სასწავლო ცენტრ კრწანისში და სახმელეთო ჯარების აღმოსავლეთ ოპერატიული სარდლობის მე-4 მექანიზირებულ ბრიგადაში გაიმართა შეხვედრები არასამთავრობოებთან. გარდა ამისა, არასამთავრობოებთან შეხვედრა გაიმართა თავდაცვის ინსტიტუციური აღმშენებლობის სკოლაში. შეხვედრას ესწრებოდა ნატოს გენერალური მდივნის მოადგილე ალექსანდრე ვერშბოუ.

**ღონისძიება 12.7.2.** თავდაცვის სამინისტროსა და გენერალური შტაბის ხელმძღვანელობის მიერ მუდმივად იმართება ბრიფინგები თავდაცვის სამინისტროს საქმიანობასთან დაკავშირებული ინფორმაციის ხელმისაწვდომობის გაზრდის მიზნით. 2016 წლის 19 აპრილს, ვაზიანში IV მექანიზებული ბრიგადის სამხედრო ბაზაზე მედიის წარმომადგენლებისთვის მედიატური "ერთი დღე ჯარში" გაიმართა. მედიატურში სხვადასხვა ტელევიზიებისა და სააგენტოების ჟურნალისტები მონაწილეობდნენ. პროექტი მიზნად ისახავდა ჟურნალისტების აქტიურ ჩართვას ევროატლანტიკური ინტეგრაციის პროცესში და ქვეყნის უსაფრთხოების პოლიტიკისადმი ინტერესისა და ინფორმირების დონის ამაღლებას. მედიატური თეორიული და პრაქტიკული ნაწილისაგან შედგებოდა. თეორიული ნაწილი მონაწილეებისთვის ვაზიანის IV მექანიზებული ბრიგადის ისტორიისა და სამხედრო ბაზაზე არსებული უსაფრთხოების წესების გაცნობას ითვალისწინებდა. ასევე, IV მექანიზებული ბრიგადის ხელმძღვანელობამ ჟურნალისტებს ნატოს შესახებ ლექცია წაუკითხა. ლექციის თემები იყო ნატოს შექმნის ისტორია, ნატოს სტრუქტურა და ალიანსის როლი დღევანდელ რეალობაში. პრაქტიკული ნაწილი კი ჯარისკაცებთან ერთად ფიზიკურ მომზადებასა და სიმულაციურ ცენტრსა და სასროლეთში სხვადასხვა სახის სასწავლო ღონისძიებებს დაეთმო;

მიმდინარე წლის 23 ივნისს დამტკიცდა „საქართველოს თავდაცვის სამინისტროს საზოგადოებასთან ურთიერთობის გაძლიერების კონცეფცია 2016-2017 წწ.“კომუნიკაციის გაძლიერების კონცეფცია აღწერს საქართველოს თავდაცვის სამინისტროს მიზნებსა და ამოცანებს, რომლებიც მთლიანობაში აყალიბებენ კომუნიკაციის ჩარჩო კონცეფციას. დოკუმენტში მოცემულია საზოგადოებასთან კომუნიკაციაზე პასუხისმგებელი გუნდის ხედვა, ღირებულება და მისია. კონცეფცია მიმოიხილავს დასახულ მიზნებს, ამოცანებს და მათი მიღწევის გზებს;

სამინისტროს წლიური საქმიანობის ამსახველი დოკუმენტის, „თეთრი წიგნის“, სპეციფიკიდან გამომდინარე თავდაცვის სამინისტროს მიერ გადაიხედა დოკუმენტის მეთოდოლოგია და მიღებულ იქნა გადაწყვეტილებები მოდიფიცირებული დოკუმენტის შემუშავების შესახებ. დოკუმენტი შემუშავდა უცხოელი ექსპერტების რეკომენდაციების საფუძველზე.

**ღონისძიება 12.7.3.** თავდაცვის სტრატეგიული მიმოხილვის (თსმ) 2017-2020 დოკუმენტის შემუშავება დასრულდა 2016 წლის დეკემბერში. თსმ 2017-2020 აყალიბებს რეკომენდაციებს შეიარაღებული ძალების გარდაქმნის მიზნით, და განსაზღვრავს შეიარაღებული ძალების სტრუქტურის 2020 წლის მოდელს („ძალთა სტრუქტურა 2020“). საქართველოს ეროვნული უშიშროების საბჭოსთან და სახელმწიფო უსაფრთხოებისა და კრიზისების მართვის საბჭოსთან კონსულტაციების შემდეგ, თსმ 2017-2020 დამტკიცდება საქართველოს მთავრობის მიერ კანონმდებლობით დადგენილი წესით. დოკუმენტის დამტკიცების შემდეგ, წარმოდგენილი რეკომენდაციების განხორციელება მოხდება თსმ 2017-2020 იმპლემენტაციის გეგმის (IP) შესაბამისად.

## პრიორიტეტი 13. კორუფციის პრევენცია დამოუკიდებელ მარეგულირებელ ორგანოებში

**შედეგი 13.1 დამოუკიდებელი მარეგულირებელი ორგანოების თანამშრომლების დანიშვნის, დაწინაურებისა და გათავისუფლების პროცედურები დახვეწილია; ანაზღაურების გამჭვირვალე სისტემა დანერგილია**

**ღონისძიება 13.1.1.** სამიზნის მიღწევა საანგარიშო პერიოდში გათვალისწინებული არ იყო.

**ღონისძიება 13.2.2.** სამიზნის მიღწევა საანგარიშო პერიოდში გათვალისწინებული არ იყო.

**შედეგი 13.2 დამოუკიდებელი მარეგულირებელი ორგანოების საქმიანობის გამჭვირვალობა გაზრდილია**

**ღონისძიება 13.2.1***.* ***საქართველოს კომუნიკაციების ეროვნული კომისია*** - კომისიის სხდომების ლაივ-სტრიმით გადაცემის დასაწყებად მიმდინარეობს მუშაობა. 2016 წელს ჩატარდა ბაზრის წინასწარი კვლევა ამ სერვისის მომწოდებელი კომპანიების ფასებისა და პირობების შესწავლის მიზნით. 2017 წლის პირველი ნახევრის ბიუჯეტით გათვალისწინებულია თანხები სხდომების ლაივ-სტრიმით გადაცემისათვის. საანგარიშო პერიოდში ღონისძიების შესრულება ვერ მოხერხდა კომისიაში მიმდინარე რეორგანიზაცია/რესტრუქტურიზაციის გამო.

**ღონისძიება 13.2.2. *საქართველოს კომუნიკაციების ეროვნული კომისია-***თავისუფალი ამოწურვადი რესურსების შესახებ ინფორმაცია კომისიის ვებ-გვერდზე ატვირთულია, ხელმისაწვდომია და მიმდინარეობს მისი მუდმივი განახლება.

**ღონისძიება 13.2.3. *საქართველოს ენერგეტიკისა და წყალმომარაგების მარეგულირებელი ეროვნული კომისია*** **-** საანგარიშო პერიოდში პროაქტიულად გამოსაქვეყნებელი ინფორმაცია (მათ შორის, კომისიის მიერ გამოცემული ყველა ინდივიდუალური ადმინისტრაციულ-სამართლებრივი აქტი) სრულად განთავსდა კომისიის ვებ-გვერდზე.

***საქართველოს კომუნიკაციების ეროვნული კომისია*** - კომისიის ვებ-გვერდის განახლება მუდმივად უზრუნველყოფილია. კომისიის ვებ-გვერდზე საჯარო ინფორმაცია პროაქტიულად გამოქვეყნებულია და მისი განახლება მუდმივად უზრუნველყოფილია.

**ღონისძიება 13.2.4. *საქართველოს ენერგეტიკისა და წყალმომარაგების მარეგულირებელი ეროვნული კომისია* -** საანგარიშო პერიოდის განმავლობაში დამტკიცდა კომისიის მიერ 2015 წლის განმავლობაში გაწეული საქმიანობის ანგარიში (რომელშიც ასევე აისახა ინფორმაცია ბიუჯეტის ხარჯვითი ნაწილის თაობაზე), ხოლო დამტკიცებული ანგარიში და აუდიტორის დასკვნა ფინანურ ანგარიშგებაზე განთავსდა ვებ-გვერდზე.

კანონით დადგენილ ვადებში შემუშავდა და კომისიის 2016 წლის 22 სექტემბრის საჯარო სხდომაზე გამართული ზეპირი მოსმენის შედეგად, კომისიის № 64/8 გადაწყვეტილებით დამტკიცდა 2017 წლის საპროგნოზო ბიუჯეტი, ხოლო დამტკიცებული ბიუჯეტი შესაბამის გადაწყვეტილებასთან ერთად განთავსდა კომისიის ვებ-გვერდზე.

***საქართველოს კომუნიკაციების ეროვნული კომისია -*** ბიუჯეტის შემუშავების საჯაროობის უზრუნველმყოფი ნორმები შემუშავებულია და ასახულია კომისიის კანონქვემდებარე ნორმატიულ აქტში. კომისიის ბიუჯეტის ხარჯვითი ნაწილის გამჭვირვალეობა უზრუნველყოფილია მისი დაგეგმვის პროცესიდან – ანგარიშგებამდე. საკითხი იხილება საჯარო სხდომებზე, კომისია ხმათა უმრავლესობით ღებულობს გადაწყვეტილებას და ქვეყნდება კომისიის ვებ–გვერდზე.[[25]](#footnote-25)

**ღონისძიება 13.2.5. *საქართველოს ენერგეტიკისა და წყალმომარაგების მარეგულირებელი ეროვნული კომისია*** **-** საანგარიშო პერიოდში გამოცემული ნორმატიული და ინდივიდუალური ადმინისტრაციულ–სამართლებრივი აქტები განთავსებულია კომისიის ვებ-გვერდზე.

***საქართველოს კომუნიკაციების ეროვნული კომისია*** - დახარისხებული გადაწყვეტილებების კომენტირება და ანალიზი, მათი რედაქტირება და განსაზღვრული ტირაჟით გამოქვეყნება უზრუნველყოფილია კომისიის მიერ.

**შედეგი 13.3. ეთიკის, ინტერესთა კონფლიქტისა და შეუთავსებლობის მარეგულირებელი ნორმები დახვეწილია და მათი იმპლემენტაცია უზრუნველყოფილია**

**ღონისძიება 13.3.1. *საქართველოს ენერგეტიკისა და წყალმომარაგების მარეგულირებელი ეროვნული კომისია -*** ეთიკის მარეგულირებელი ნორმების შემუშავება/გადასინჯვა არ განხორციელებულა. დღეს მოქმედი ეთიკის მარეგულირებელი ნორმები შესაბამისობაშია "ეროვნული მარეგულირებელი ორგანოების შესახებ" საქართველოს კანონთან. ნორმების გადასინჯვის საჭიროება დადგება, თუ „საჯარო სამსახურის შესახებ“ კანონის ამოქმედების შემდეგ კანონის მე-4 მუხლის მე-3 პუნქტით გათვალისწინებული საგამონაკლისო შემთხვევა არ გავრცელდება მარეგულირებელ კომისიაზე.

**ღონისძიება 13.3.2. *საქართველოს ენერგეტიკისა და წყალმომარაგების მარეგულირებელი ეროვნული კომისია -*** ეთიკის, ინტერესთა კონფლიქტისა და შეუთავსებლობის მარეგულირებელი ნორმების ცვლილებები არ დამტკიცებულა. ახალი მარეგულირებელი ნორმების შექმნისა და იმპლემენტაციის საჭიროება შეიძება დადგეს "საჯარო სამსახურის შესახებ" საქართველოს კანონის სრულად ამოქმედების შემდეგ, რამდენადაც შესაძლოა შეიცვალოს მარეგულირებელ კომისიაში დასაქმებულ პირებს მიენიჭოს საჯარო მოსამსახურის სტატუსი.

***საქართველოს კომუნიკაციების ეროვნული კომისია*** - ეთიკის, ინტერესთა კონფლიქტისა და შეუთავსებლობის მარეგულირებელი ნორმების იმპლემენტაციის მექანიზმის განვითარებისთვის შესაბამისი წინადადებები მომზადებულია, მონიტორინგის სისტემის შემუშავების ჩათვლით. ცვლილება შევიდა „მაუწყებლობის შესახებ“ საქართველოს კანონის მე-11 მუხლში. მონიტორინგის სისტემის დანერგვის პროცესი დაწყებულია. თუმცა სამიზნის სრულად მიღწევას კომისიაში განხორციელებულმა და მიმდინარე რესტრუქტურიზაცია/რეორგანიზაციამ შეუშალა ხელი.

**ღონისძიება 13.3.3. *საქართველოს ენერგეტიკისა და წყალმომარაგების მარეგულირებელი ეროვნული კომისია -*** მამხილებლის დაცვის თემატიკაზე თანამშრომელთა ტრენინგი არ ჩატარებულა. ჩატარდა ტენდერი სხვადასხვა მიმართულებით თანამშრომელთა გადამზადების მიზნით, რაც მოიცავს კომისიის საქმიანობასთან დაკავშირებულ სამართლებრივ საკითხებს, მათ შორის, მამხილებელთა დაცვის მექანიზმების გაცნობასაც.

***საქართველოს კომუნიკაციების ეროვნული კომისია -*** კომისიის აპარატის თანამშრომელთა ტრენინგების ჩატარებას კომისიაში მიმდინარე რეორგანიზაცია/რესტრუქტურიზაციამ შეუშალა ხელი.

**ღონისძიება 13.3.3. *საქართველოს ენერგეტიკისა და წყალმომარაგების მარეგულირებელი ეროვნული კომისია -*** მამხილებლის დაცვის თემატიკაზე თანამშრომელთა ტრენინგი არ ჩატარებულა. მიმდინარეობს მოლაპარაკება იუსტიციის სასწავლო ცენტრთან და იგეგმება ტენდერის გამოცხადება.

***საქართველოს კომუნიკაციების ეროვნული კომისია -*** კომისიის აპარატის თანამშრომელთა ტრენინგების ჩატარებას კომისიაში მიმდინარე რეორგანიზაცია/რესტრუქტურიზაციამ შეუშალა ხელი, თუმცა პროცესი დაწყებულია.

**შედეგი 13.4. მომხმარებელთა ინტერესების საზოგადოებრივი დამცველის ინსტიტუტი გაძლიერებულია**

**ღონისძიება 13.4.1. *ენერგოომბუდსმენი -*** 2016 წლის განმავლობაში დაგეგმილი ღონისძიებები თითქმის სრულად შესრულებულია რამდენიმე ღონისძიების გარდა. კერძოდ, ფინანსური სახსრების უქონლობის გამო, სამსახურში ვერ განხორციელდა დაგეგმილი ტრენინგები, აგრეთვე, არ მომზადებულა შესაბამისი საკანონმდებლო ცვლილებები პარტნიორი ორგანიზაციების აზრთა სხვადასხვაობის გამო.

***კომუნიკაციების ომბუდსმენი*** - საზოგადოებრივი დამცველის სამსახურის საბიუჯეტო სახსრების ქვედა ზღვარი არ დადგინდა, თუმცა ბიუჯეტი განისაზღვრა 22 000 ლარით. საზოგადოებრივი ფინანსური დამოუკიდებლობა არ გაზრდილა, რადგან დამცველის სამსახურს კომუნიკაციების მარეგულირებელი ეროვნული კომისიისგან დამოუკიდებლად არ შეუძლია ბიუჯეტის განკარგვა. საკანონმდებლო ცვლილებების პაკეტი არ შემუშავებულა.

**ღონისძიება 13.4.2. *ენერგოომბუდსმენი*** - არ მომზადებულა შესაბამისი საკანონმდებლო ცვლილებები პარტნიორი ორგანიზაციების აზრთა სხვადასხვაობის გამო.

***კომუნიკაციების ომბუდსმენი*** - მომხმარებელთა ინტერესების საზოგადოებრივი დამცველის ინსტიტუტის თანამშრომელთა დანიშვნისა და გათავისუფლების მიზნით საკანონმდებლო ცვლილებების შემუშავებაში ჩართულობა არ განხორციელდა, რადგან საკანონმდებლო ცვლილებები არ მომზადდა

**ღონისძიება 13.4.3. *ენერგოომბუდსმენი*** - 2016 წლის განმავლობაში ყოველი კვარტლის ბოლოს ქვეყნდებოდა კვარტალური სტატისტიკა, კანონით დადგენილ ვადაში წარდგენილია ანგარიში ფართო საზოგადოებისთვის. უზრუნველყოფილი იყო მჭიდრო თანამშრომლობა მედიასთან, გაშუქდა ყველა საკვანძო საკითხი, რამაც ერთი-ორად აამაღლა მომხმარებელთა ცნობიერება და გაზარდა ენერგოომბუდსმენის ცნობადობა მოქალაქეებში.

განხორციელდა სავალდებულო მონიტორინგი კომპანიების მხრიდან სავალდებულო ინფორმაციის შესახებ. შიდა ორგანიზაციული გაძლიერების მიზნით გადაიდგა ნაბიჯები, კერძოდ დაინიშნა ენერგოომბუდსმენის რეგიონული თანაშემწე კახეთში.

განხორციელდა საინტერესო აქციები, დაიბეჭდა საინფორმაციო პლაკატები და გავრცელდა მთელი ქვეყნის მასშტაბით. მუშაობს განახლებული ვებ-გვერდი, რომელიც ყოველთვის დატვირთულია უახლესი ინფორმაციით. საზოგადოებრივმა დამცველმა ჩაატარა არაერთი საჯარო ლექცია და შეხვედრა. 9 რეგიონული შეხვედრა შედგა მხოლოდ კახეთის მუნიციპალიტეტში, რის შედეგადაც გაიზარდა მომართვიანობა აღმოსავლეთ საქართველოდან.

***კომუნიკაციების ომბუდსმენი -*** კვარტალური ანგარიშები საჩივრების სტატისტიკასა და რეაგირების შედეგებზე ქვეყნდება Facebook-ის მეშვეობით კომუნიკაციების ომბუდსმენის გვერდზე.[[26]](#footnote-26)

აქტივობების გასაჯაროებისა და მომხმარებელთა ცნობიერების ამაღლების მიზნით სამსახური უზრუნველყოფს მედიასთან მჭიდრო ურთიერთობას. საზოგადოებრივმა დამცველმა მონაწილეობა მიიღო სატელევიზიო გადაცემებში, გამოქვეყნდა ინტერვიუები და საგაზეთო სტატიები.

მომხმარებელთა ინტერესების საზოგადოებრივი დამცველის ანგარიში გამოქვეყნდა;

მომხმარებელთა ცნობიერების ამაღლების მიზნით უზრუნველყოფილია სულ მცირე 10 შეხვედრა ქვეყნის მასშტაბით მათ შორის ქუთაისში, ბათუმში, ახალციხეში, თელავში, ყვარელში და ა. შ. ჩატარდა ტრენინგები მომხმარებელთა ინტერესების დაცვის თემატიკაზე.

# II. **კორუფციის კრიმინალიზაცია, კორუფციული დანაშაულების ეფექტიანი გამოვლენა და სისხლისსამართლებრივი დევნა**

**შედეგი 1. კორუფციის ეფექტიანი გამოძიება და სისხლის სამართლებრივი დევნა უზრუნველყოფილია**

**ღონისძიება 1.1.** საანგარიშო პერიოდში ღონისძიების განხორციელება არ იყო გათვალისწინებული.

**ღონისძიება 1.2. 2016 წლის პირველ ნახევარში** სხვა ქვეყნების გამოცდილებისა და საუკეთესო პრაქტიკის გაზიარების მიზნით, ანტიკორუფციული სააგენტოს 17-მა თანამშრომელმა მონაწილეობა მიიღო 4 სასწავლო ვიზიტში, კერძოდ:

* 2016 წლის 25-29 იანვარს, სხვა ქვეყნების გამოცდილებისა და საუკეთესო პრაქტიკის გაზიარების მიზნით, ევროკავშირის მიერ დაფინანსებულ აღმოსავლეთ პარტნიორობის ქვეყნების თანამშრომლობის პროექტის ფარგლებში, ანტიკორუფციული სააგენტოს ხუთი თანამშრომელი სასწავლი ვიზიტით იმყოფებოდა ქ. ვილნიუსში, (ლიტვის რესპუბლიკა). ვიზიტის მიზანს კორუფციის წინააღმდეგ ბრძოლის საკითხებში გამოცდილების გაზიარება წარმოადგენდა;
* 2016 წლის 20-21 აპრილს ქ. ბრიუსელში (ბელგიის სამეფო) ინტერპოლის გაყიდული თამაშების სამუშაო ჯგუფის მერვე შეხვედრა გაიმართა. შეხვედრაში ანტიკორუფციული სააგენტოს ერთმა თანამშრომელმა მიიღო მონაწილეობა;
* 2016 წლის 2-6 მაისს სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროსთან (INL) თანამშრომლობის ფარგლებში ქ. ბუდაპეშტში (უნგრეთის რესპუბლიკა) სამართალდამცავთა საერთაშორისო აკადემიაში (ILEA) ჩატარდა კურსი თემაზე: „კორუფცია საჯარო სექტორში“, რომელშიც მონაწილეობა მიიღო ანტიკორუფციული სააგენტოს 10-მა თანამშრომელმა;
* 2016 წლის 21-22 ივნისს ევროკავშირის მიერ დაფინანსებული „აღმოსავლეთ პარტნიორობის“ ქვეყნების თანამშრომლობის პროექტის ფარგლებში ქ. ვისბადენში (გერმანია) გაიმართა სამუშაო შეხვედრა თემაზე: „ეთიკა და კორუფციის წინააღმდეგ ბრძოლა“. შეხვედრის მიზანს წარმოადგენდა გამოცდილების და საუკეთესო პრაქტიკის გაზიარება აღმოსავლეთ პარტნიორობის ქვეყნებს შორის კორუფციისა და ეთიკის საკითხებზე. შეხვედრაში მონაწილეობა მიიღო სახელმწიფო უსაფრთხოების სამსახურის ერთმა წარმომადგენელმა.

**2016 წლის მე-2 ნახევარში** ანტიკორუფციული სააგენტოს 57-მა თანამშრომელმა მონაწილეობა მიიღო კვალიფიკაციის ასამაღლებელ ექვს ღონისძიებაში, კერძოდ:

* 2016 წლის 8-9 სექტემბერს ევროკავშირის მიერ დაფინანსებული პროექტის - „ფულის გათეთრებისა და ტერორიზმის დაფინანსების წინააღმდეგ ბრძოლა“ ფარგლებში, ევროპის საბჭოს ორგანიზებით და პროკურატურის სასწავლო ცენტრთან თანამშრომლობით ჩატარდა ტრენინგი თემაზე ,,იურიდიული პირების მიერ ჩადენილი ეკონომიკური დანაშაულების მიმართ გამოძიებისა და სისხლის სამართლებრივი დევნის წარმოება“, რომელშიც მონაწილეობა მიიღო ანტიკორუფციული სააგენტოს სამმა თანამშრომელმა;
* 2016 წლის 19-23 სექტემბერს აშშ-ის სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით ქ. ბათუმში, ფინანსური გამოძიების ტრენინგი ჩატარდა, რომელშიც მონაწილეობა მიიღო სუს-ის ანტიკორუფციული სააგენტოს ცხრა თანამშრომელმა;
* 2016 წლის 7-9 ნოემბერს აშშ-ის სახელმწიფო ანტიკორუფციული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით ქ. თბილისში ჩატარდა კურსი კორუფციის წინააღმდეგ ბრძოლის საკითხებზე, რომელშიც მონაწილეობა მიიღო სუს-ის ანტიკორუფციული სააგენტოს თხუთმეტმა თანამშრომელმა;
* 2016 წლის 14-18 ნოემბერს ცენტრალური და აღმოსავლეთ ევროპის სამართლებრივი ინიციატივის ინსტიტუტში (CEELI), ქ. პრაღაში (ჩეხეთის რესპუბლიკა) ჩატარდა კურსი კორუფციული დანაშაულის გამოძიებისა და დევნის საკითხებზე, რომელშიც მონაწილეობა მიიღო სუს-ის ანტიკორუფციული სააგენტოს ოთხმა თანამშრომელმა.
* 2016 წლის 7-8 ნოემბერს ევროპის საბჭოს პროექტის - „ფულის გათეთრებისა და ტერორიზმის დაფინანსების წინააღმდეგ ბრძოლა" ფარგლებში ჩატარდა ტრენინგი თემაზე: „დანაშაულებრივი გზით მოპოვებული ქონების კონფისკაცია და უკან დაბრუნება“, რომელშიც მონაწილეობა მიიღო სააგენტოს ორმა თანამშრომელმა.
* 2016 წლის 10 ივნისს დამტკიცდა „საქართველოს სახელმწიფო უსაფრთხოების სამსახურის ანტიკორუფციული სააგენტოს თანამშრომელთა გადამზადების სპეციალური საგანმანათლებლო პროგრამის“ განახლებული ვერსია, რომელიც ანტიკორუფციულ საკითხებთან დაკავშირებულ გრძელვადიან კურსს მოიცავს. აღნიშნული სასწავლო პროგრამის ფარგლებში 2016 წლის მეორე ნახევარში გადამზადდა ანტიკორუფციული სააგენტოს 17 თანამშრომელი.

ამასთან, საანგარიშო პერიოდში შსს აკადემიამ განაახლა საქართველოს სახელმწიფო უსაფრთხოების სამსახურის ანტიკორუფციული სააგენტოს თანამშრომელთა გადამზადების სპეციალური საგანმანათლებლო პროგრამა. პროგრამის ხანგრძლივობა შეადგენს 347 საათს. 2016 წლის 1 იანვრიდან 31 დეკემბრის ჩათვლით აღნიშნული პროგრამაზე ჩაირიცხა 69 მსმენელი, დაამთავრა 54 მსმენელმა, სულ 3 ჯგუფი.

**ღონისძიება 1.3.** განსაკუთრებული ყურადღება ენიჭება სუს-ის ანტიკორუფციული სააგენტოს საქმიანობის შესახებ ინფორმაციის ხელმისაწვდომობის უზრუნველყოფას. შეიქმნა სახელმწიფო უსაფრთხოების სამსახურის საიტი ([www.ssg.gov.ge](http://www.ssg.gov.ge)), რომელზეც განთავსებულია და რეგულარულად ქვეყნდება ინფორმაცია ანტიკორუფციული სააგენტოს საქმიანობის შესახებ.

**2016 წლის მე-2 ნახევარის** განმავლობაში სუს-ის ანტიკორუფციული სააგენტოს სამმა წარმომადგენელმა მონაწილეობა მიიღო ტრენინგში საზოგადოებასთან ურთიერთობისა და ეფექტური კომუნიკაციის საკითხებზე. კერძოდ:

* 2016 წლის 18-20 ივლისს ქ. თბილისში ჩატარდა კურსი თემაზე: „თავდაცვის სამინისტროს კეთილსინდისიერების ამაღლება და კორუფციული რისკების შემცირება“. კურსმა გამჭვირვალობის, კეთილსინდისიერების და კორუფციის თემები მოიცვა და მასში მონაწილეობა სახელმწიფო უსაფრთხოების სამსახურის ორმა წარმომადგენელმა მიიღო;
* 2016 წლის 8-19 აგვისტოს სუს-ის ანტიკორუფციული სააგენტოს წარმომადგენელმა მალაიზიის ტექნიკური თანამშრომლობის პროგრამის (MTCP) ფარგლებში მონაწილეობა მიიღო მალაიზიის ანტიკორუფციულ აკადემიაში ქ. კუალა-ლუმპურში გამართულ ,,ანტიკორუფციული პროგრამების სტრატეგიული მენეჯმენტის სასერთიფიკაციო კურსში’’, რომლის მიზანს კორუფციის წინააღმდეგ ბრძოლის კუთხით მონაწილეთა პროფესიული შესაძლებლობების განვითარება წარმოადგენდა. კურსი მოიცავდა ისეთ თემებს, როგორებიცაა: მედიის როლი კორუფციასთან ბრძოლის საკითხებში, საზოგადოების ცნობიერების ამაღლება კორუფციულ დანაშაულთან დაკავშირებით, კორუფციის პრევენცია და რისკების გამოვლენა და სხვა.

**ღონისძიება 1.4.** ტრენინგ გეგმა „კორუფცია და სამოხელეო დანაშაული“ შემუშავებულია და ასახულია შსს აკადემიის განხორციელებად შემდეგ პროგრამებში:

* ცენტრალური კრიმინალური პოლიციის დეპარტამენტში და ტერიტორიულ ორგანოებში თანამდებობრივი დაწინაურების სპეციალური გადამზადების კურსი;
* საპატრულო პოლიციის დეპარტამენტში მოსამსახურეთა თანამდებობრივი დაწინაურების სპეციალური გადამზადების კურსი;
* დეტექტივ-გამომძიებლის სპეციალური პროფესიული საგანმანათლებლო პროგრამა;
* უბნის ინსპექტორთა მომზადების სპეციალური პროფესიული საგანმანათლებლო პროგრამა;
* პატრულ-ინსპექტორთა მომზადების სპეციალური პროფესიული საგანმანათლებლო პროგრამა;
* საქართველოს სასაზღვრო პოლიციის სახმელეთო საზღვრის დაცვის დეპარტამენტის მესაზღვრეთა მომზადების სპეციალური პროფესიული საგანმანათლებლო პროგრამა;
* მესაზღვრე-კონტროლიორთა მომზადების სპეციალური პროფესიული საგანმანათლებლო პროგრამა;
* საქართველოს სახელმწიფო უსაფრთხოების სამსახურის სახელმწიფო სპეციალური ანდა სამხედრო წოდების მქონე პირთა გადამზადების სპეციალური პროგრამა;
* საქართველოს სახელმწიფო უსაფრთხოების სამსახურის ანტიკორუფციული სააგენტოს თანამშრომელთა გადამზადების სპეციალური საგანმანათლებლო პროგრამა.

ზემოაღნიშნულ საკითხებზე 2016 წლის 1 იანვრიდან 31 დეკემბრის ჩათვლით შსს აკადემიაში მომზადდა/გადამზადდა 736 მსმენელი, 33 ჯგუფი.

**აქედან:**

I-II კვარტალში (იანვარი-ივნისი) მომზადებული/გადამზადებულია შინაგან საქემეთა სამინისტროში მისაღები და მოქმედი 393 თანამშრომელი, 18 ჯგუფი.

II-IV კვარტალში (ივლისი-დეკემბერი) მომზადებული/გადამზადებულია შინაგან საქემეთა სამინისტროში მისაღები და მოქმედი 343 თანამშრომელი, 15 ჯგუფი.

**ღონისძიება 1.5.** 2016 წლის 24-26 თებერვალს ფინანსთა სამინისტროს საგამოძიებო სამსახურის შესაძლებლობათა გაუმჯობესების “დაძმობილების” (Twinning) პროექტის ფარგლებში განხორციელდა ტრენინგი კიბერდანაშაულების გამოძიებასთან დაკავშირებით. ტრენინგს ჯამში დაესწრო 36 თანამშრომელი ფინანსთა სამინისტროს საგამოძიებო სამსახურიდან, სახელმწიფო უსაფრთხოების სამსახურიდან, შინაგან საქმეთა სამინისტროდან და პროკურატურიდან.

2016 წლის 10-11 თებერვალს ფინანსთა სამინისტროს საგამოძიებო სამსახურის 19 თანამშრომელს ჩაუტარდათ რისკების შეფასების ტრენინგი.

2016 წლის 17-23 იანვარს იმავე პროექტის ფარგლებში განხორციელდა სასწავლო ვიზიტი ფინანსური დანაშაულების გამოძიებასთან დაკავშირებით ცოდნის ამაღლების და გამოცდილების გაღრმავების მიზნით.

2016 წლის 23-28 მაისს პროექტის ფარგლებში განხორციელდა სასწავლო ვიზიტი ქ. ჰააგაში გადასახადებისგან თავის არიდებისა და კიბერდანაშაულის გამოძიების კუთხით გამოცდილების გაზიარებისა და პრაქტიკული უნარების გაუმჯობესების მიზნით.

2016 წლის 25-26 ოქტომბერს შინაგან საქმეთა სამინისტროს პოლიციის აკადემიაში ჩატარდა სემინარი თემაზე - „ფულის გათეთრება“.

სემინარს ჯამში დაესწრო 50 თანამშრომელი - ფინანსთა სამინისტროს საგამოძიებო სამსახურის, პროკურატურის, ფინანსური მონიტორინგის სამსახურის, შემოსავლების სამსახურის და შინაგან საქმეთა სამინისტროდან. ტრენინგს უძღვებოდნენ ევროპელი ექსპერტები.

2016 წლის 25-27 ოქტომბერს პროექტის ფარგლებში საქპატენტის ინტელექტუალური საკუთრების სასწავლო ცენტრში განხორციელდა ტრენინგები თემაზე - „ინტელექტუალური საკუთრების წინააღმდეგ ჩადენილი დანაშაულები“. ტრენინგს ჯამში დაესწრო 20 თანამშრომელი საგამოძიებო სამსახურიდან და შემოსავლების სამსახურიდან.

2016 წლის 19-30 სექტემბერს პროექტის ფარგლებში განხორციელდა ტრენინგი დანაშაულის ოპერატიულ ანალიზსა და IT ანალიზის საშუალებებზე. ტრენინგს ჯამში დაესწრო 19 თანამშრომელი საგამოძიებო სამსახურიდან და ექსპერტიზის ეროვნული ბიუროდან.

პროექტის ფარგლებში 9-10 ნოემბერს განხორციელდა ტრენინგი უკანონოდ მიღებული აქტივების მიკვლევა/ამოღებაზე. ტრენინგს ჯამში დაესწრო 18 თანამშრომელი ფინანსთა სამინისტროს საგამოძიებო სამსახურიდან, პროკურატურიდან, შემოსავლების სამსახურიდან და აღსრულების ეროვნული ბიუროდან.

2016 წლის 22-24 ნოემბერს ჩატარდა ტრენინგი დღგ თაღლითობაზე და ბიტკოინებზე. ტრენინგს ჯამში დაესწრო 25 თანამშრომელი ფინანსთა სამინისტროს საგამოძიებო სამსახურიდან, პროკურატურიდან და შემოსავლების სამსახურიდან.

2016 წლის 16-22 ოქტომბერს განხორციელდა სასწავლო ვიზიტი ქ. ჰელსინკში (ფინეთი), სადაც გაემგზავრა ფინანსთა სამინისტროს საგამოძიებო სამსახურის 8 თანამშრომელი.

2016 წლის 13-15 დეკემბერს და 20-22 დეკემბერს პროექტის ფარგლებში ჩატარდა ტრენერთა ტრენინგი იმისათვის, რომ პროექტის დასრულების შემდგომაც გაგრძელდეს საგამოძიებო სამსახურის თანამშრომლების დატრენინგების პროცესი.

**შედეგი 2. იურიდიული პირების პასუხისმგებლობის მექანიზმი ეფექტიანად მუშაობს პრაქტიკაში**

**ღონისძიება 2.1.** საქართველოს მთავარი პროკურატურის მიერ შემუშავებული იქნა იურიდიული პირების მიერ ჩადენილი კორუფციული დანაშაულების გამოძიების და სისხლისსამართლებრივი დევნის სახელმძღვანელო, რაც განსახილველად გადაეგზავნა ევროკავშირის სამუშაო ჯგუფს.

**ღონისძიება 2.2.** 2016 წელს შსს აკადემიის მიერ განხორციელებულ იქნა ანტიკორუფციული სააგენტოს თანამშრომელთა გადამზადება იურიდიული პირების მიერ ჩადენილი კორუფციული დანაშაულების გამოძიებისა და სისხლისსამართლებრივი დევნის საკითხებში.

2016 წლის 1 იანვრიდან 31 დეკემბრის ჩათვლით აღნიშნული პროგრამაზე ჩაირიცხა **69 მსმენელი,** დაამთავრა **54 მსმენელმა, სულ 3 ჯგუფი.**

2016 წლის პირველი ნახევრის მონაცემებით, პროკურატურის 62 სტაჟიორისთვის განხორციელდა სასწავლო აქტივობა თემაზე - იურიდიული პირების მიერ ჩადენილი კორუფციული დანაშაულების გამოძიება და სისხლისსამართლებრივი დევნა. ასევე გერმანიის ფედერაციულ რესპუბლიკაში, ქალაქ ვისბადენში განხორციელდა სასწავლო ვიზიტი კორუფციის წინააღმდეგ ბრძოლის საკითხებზე, რომელსაც პროკრატურის, შინაგან საქმეთა სამინისტროს, სახელმწიფო უსაფრთხოების სამსახურისა და იუსტიციის სამინისტროს წარმომადგენლები ესწრებოდნენ.

2016 წლის მეორე ნახევარში იურიდიული პირების მიერ ჩადენილი კორუფციული დანაშაულების გამოძიებისა და სისხლისსამართლებრივი დევნის თემაზე განხორციელდა სასწავლო აქტივობა, რომელშიც საქართველოს პროკურატურის წარმომადგენლებთან ერთად ფინანსთა სამინისტროს საგამოძიებო სამსახურისა და სახელმწიფო უსაფრთხოების სამსახურის წარმომადგენლები იყვნენ ჩართული.

აშშ-ს საელჩოს ორგანიზებით განხორციელდა ტრენინგი კორუფციასთან ბრძოლის საკითხებზე, რომელსაც პროკურატურისა და სახელმწიფო უსაფრთხოების სამსახურის 25 წარმომადგენელი ესწრებოდა. ასევე პრაღაში მდებარე CEELI-ს ინსტიტუტი მიერ გამართულ ტრენინგ კურსს კორუფციული დანაშაულის გამოძიებისა და დევნის შესახებ, საქართველოს პროკურატურის ოთხი წარმომადგენელი და სახელმწიფო უსაფრთხოების სამსახურის ანტიკორუფციული სააგენტოს წარმომადგენლები ესწრებოდნენ.

**შედეგი 3. სამართალდამცავ ორგანოებში ინფორმაციის გაცვლის მექანიზმები გაუმჯობესებულია**

**ღონისძიება 3.1.** 2016 წლის 4 აგვისტოს საქართველოს მთავარ პროკურატურაში გაიმართა „სამართალდამცავ სფეროში უწყებათაშორისი თანამშრომლობის ეფექტურობის ამაღლების შესახებ“ 2015 წლის 21 სექტემბერს განახლებული ურთიერთგაგების მემორანდუმის იმპლემენტაციის საკითხებთან დაკავშირებით მემორანდუმის მე-5 მუხლის საფუძველზე შექმნილი უწყებათაშორისი სამუშაო ჯგუფის მე–12 შეხვედრა. შეხვედრაში მონაწილეობა მიიღეს საქართველოს მთავარი პროკურატურის, საქართველოს შინაგან საქმეთა სამინისტროს, საქართველოს სახელმწიფო უსაფრთხოების სამსახურის, საქართველოს იუსტიციის სამინისტროს, საქართველოს ფინანსთა სამინისტროს და სსიპ საქართველოს ფინანსური მონიტორინგის სამსახურის თანამდებობის პირებმა და თანამშრომლებმა. შეხვედრაზე განხილულ იქნა კიბერდანაშაულთან და ელექტრონულ მონაცემებზე წვდომასთან დაკავშირებული საკითხები.

**ღონისძიება 3.2.** საანგარიშო პერიოდში ღონისძიების განხორციელება არ იყო გათვალისწინებული.

**ღონისძიება 3.3.** სახელმწიფო საიდუმლოების შემცველი ინფორმაციის გაცვლის ელექტრონული სისტემის განვითარების მიზნით 2016 წლის მე-2 ნახევარში შეიქმნა სპეციალური დაშიფვრის პროგრამა ხელის კომპიუტერული სისტემებისთვის (მობილური, სმარტფონი, ტაბლეტი და ა.შ.). პროგრამის შეფასების მიზნით ხორციელდება მისი ტესტირება.

პროგრამაში დამატებულია ვიდეო-ფოტო მასალის დაშიფრული სახით გადაცემის ფუნქცია და გაშვებულია სატესტო რეჟიმში.

**შედეგი 4. საქართველოს სისხლის სამართლის კანონმდებლობა შესაბამისობაშია საერთაშორისო სტანდარტებთან**

**ღონისძიება 4.1.** საანგარიშო პერიოდში ღონისძიების განხორციელება არ იყო გათვალისწინებული.

**ღონისძიება 4.2.** OECD-ACN-ის მესამე რაუნდის შეფასების ანგარიშის 5(2) რეკომენდაციის შესრულების მიზნით ქრთამის აღების დანაშაულისათვის სასჯელის ზომის გადასინჯვასთან დაკავშირებით საქართველოს მთავარი პროკურატურის მიერ მიმდინარეობს წინადადებების მომზადება.

**ღონისძიება 4.3.** სისხლის სამართლის კოდექსის 182-ე მუხლში იურიდიულ პირთა პასუხისმგებლობის გათვალისწინებასთან დაკავშირებით საქართველოს მთავარი პროკურატურის მიერ მიმდინარეობს წინადადებების მომზადება.

**ღონისძიება 4.4.** საქართველოს ფინანსური მონიტორინგის სამსახურის მიერ შემუშავდა კანონპროექტი „უკანონო შემოსავლის ლეგალიზაციის აღკვეთის ხელშეწყობის შესახებ“ საქართველოს კანონში ცვლილების შეტანის თაობაზე“. კანონპროექტი წარედგინა საქართველოს ანტიკორუფცულ საბჭოს.

**შედეგი 5. კორუფციის ეფექტიანი გამოძიებისა და სისხლისსამართლებრივი დევნის მიზნით საერთაშორისო თანამშრომლობა გაძლიერებულია**

**ღონისძიება 5.1.** საქართველოს მთავარი პროკურატურის მიერმიმდინარეობს შესაბამის ნორმატიულ აქტებში შესატანი ცვლილებების პროექტის მომზადება.

**ღონისძიება 5.2.** საანგარიშო პერიოდში ღონისძიების განხორციელება არ იყო გათვალისწინებული.

**ღონისძიება 5.3.** საანგარიშო პერიოდში საქართველოს მთავარი პროკურატურის მიერ არ ყოფილა გამოვლენილი სამართლებრივი ბაზის ხარვეზი, რომელიც წარმოქმნიდა ახალი ხელშეკრულების დადების თაობაზე საგარეო საქმეთა სამინისტროსთვის რეკომენდაციით მიმართვის საჭიროებას.

1. 2015 წლის 20 თებერვლის საქართველოს მთავრობის N170 დადგენილება „საქართველოს ეროვნული ანტიკორუფციული სტრატეგიისა და საქართველოს ეროვნული ანტიკორუფციული სტრატეგიის განხორციელების 2015-2016 წლების სამოქმედო გეგმის დამტკიცების შესახებ“. [↑](#footnote-ref-1)
2. ანტიკორუფციული სტრატეგიული დოკუმენტების მონიტორინგისა და შეფასების მეთოდოლოგია (2015); **დამტკიცებულია კორუფციის წინააღმდეგ ბრძოლის უწყებათაშორისო საკოორდინაციო საბჭოს 2015 წლის 4 თებერვლის სხდომაზე.** [↑](#footnote-ref-2)
3. ანგარიში მოიცავს 2016 წლის შესახებ ინფორმაციას. [↑](#footnote-ref-3)
4. სრულად შესრულდა; უმეტესად შესრულდა, ნაწილობრივ შესრულდა; არ შესრულდა [↑](#footnote-ref-4)
5. განხორციელების პროცესი ჯერ არ დაწყებულა, განხორციელების პროცესი მიმდინარეობს, განხორციელების პროცესი შეჩერებულია , განხორციელების პროცესი შეწყვეტილია, განხორციელების პროცესი დასრულებულია. [↑](#footnote-ref-5)
6. იხ. საქართველოს 2015-2016 წლების ეროვნული ანტიკორუფციული სამოქმედო გეგმის შესრულების პროგრესის შესახებ ანგარიში [↑](#footnote-ref-6)
7. იხ. საქართველოს 2015-2016 წლების ეროვნული ანტიკორუფციული სამოქმედო გეგმის შესრულების პროგრესის შესახებ ანგარიში [↑](#footnote-ref-7)
8. იხ. „გამარტივებული ელექტრონული ტენდერისა და ელექტრონული ტენდერის ჩატარების წესის დამტკიცების შესახებ“ სახელმწიფო შესყიდვების სააგენტოს თავმჯდომარის 2011 წლის 7 აპრილის ბრძანება №9, ხელმისაწვდომია: <[http://procurement.gov.ge/getattachment/ELibrary/LegalActs/brZaneba\_N9.pdf.aspx#](http://procurement.gov.ge/getattachment/ELibrary/LegalActs/brZaneba_N9.pdf.aspx)>. [↑](#footnote-ref-8)
9. იხ. „ორეტაპიანი ელექტრონული ტენდერისა და ორეტაპიანი გამარტივებული ელექტრონული ტენდერის ჩატარების წესის დამტკიცების შესახებ“ სახელმწიფო შესყიდვების სააგენტოს თავჯდომარის 2016 წლის 28 ივლისის ბრძანება №11, ხელმისაწვდომია: <<http://procurement.gov.ge/getattachment/ELibrary/LegalActs/oretapiani_tenderis_wesi.pdf.aspx>>. [↑](#footnote-ref-9)
10. იხ. ,,სახელმწიფო შესყიდვებთან დაკავშირებული დავების განხილვის საბჭოს საქმიანობის წესის დამტკიცების შესახებ“ სახელმწიფო შესყიდვების სააგენტოს თავმჯდომარის 2015 წლის 27 თებერვლის ბრძანება №1, ხელმისაწვდომია: <<http://www.procurement.gov.ge/getattachment/ELibrary/LegalActs/davebis_sabWos_wesi.pdf.aspx>>. [↑](#footnote-ref-10)
11. <[მეთოდური მითითებები სამშენებლო პროექტის განხორციელების მეთოდთან დაკავშირებით](http://procurement.gov.ge/getattachment/ELibrary/metod-mititebebi-da-recomendaciebi/designbuild-%281%29.pdf.aspx)>. [↑](#footnote-ref-11)
12. <[ამხანაგობის რეგისტრაციისა და მართვის ინსტრუქცია](http://procurement.gov.ge/getattachment/ELibrary/Manuals/amxanagoba.pdf.aspx)>. [↑](#footnote-ref-12)
13. <[მეთოდური მითითებები მცირე და საშუალო ბიზნესის სახელმწიფო შესყიდვებში მონაწილეობის ხელშეწყობისათვის](http://procurement.gov.ge/getattachment/ELibrary/metod-mititebebi-da-recomendaciebi/SME_last2.pdf.aspx)>. [↑](#footnote-ref-13)
14. <[პირგასამტეხლოს ოდენობის განსაზღვრის თაობაზე](http://procurement.gov.ge/getattachment/ELibrary/metod-mititebebi-da-recomendaciebi/recommendation.pdf.aspx)>. [↑](#footnote-ref-14)
15. <[რეკომენდაცია ანგარიშსწორების ვადებთან დაკავშირებით](http://procurement.gov.ge/getattachment/ELibrary/metod-mititebebi-da-recomendaciebi/rec-ang.pdf.aspx)>. [↑](#footnote-ref-15)
16. <[მომხმარებლის სახელმძღვანელო](http://procurement.gov.ge/getattachment/ELibrary/Manuals/user-guide-oretapiani.pdf.aspx) >. [↑](#footnote-ref-16)
17. <[მეთოდური მითითებები ორეტაპიან ტენდერთან დაკავშირებით](http://procurement.gov.ge/getattachment/ELibrary/metod-mititebebi-da-recomendaciebi/metoduri-mititebebi-oretapiani/metod-mititebebis-shesaxeb.pdf.aspx)>. [↑](#footnote-ref-17)
18. <[სახელმძღვანელო - დაფარული მონაცემებით, ელექტრონული ვაჭრობის დამატებითი რაუნდების გარეშე](http://procurement.gov.ge/getattachment/ELibrary/Manuals/user-manual-sealed-bidding.pdf.aspx)>. [↑](#footnote-ref-18)
19. <[სახელმძღვანელო - სამშენებლო სამუშაოების შესყიდვა განსხვავებული წესით](http://procurement.gov.ge/getattachment/ELibrary/Manuals/dap_user_manual.pdf.aspx)>. [↑](#footnote-ref-19)
20. <[300 ხშირად დასმული შეკითხვა სახელმწიფო შესყიდვების შესახებ](http://procurement.gov.ge/getattachment/FAQ_2016-072016.pdf.aspx) >. [↑](#footnote-ref-20)
21. <[დავების განხილვის საბჭოს მიერ მიღებული გადაწყვეტილებების განზოგადებული პრაქტიკა](http://procurement.gov.ge/Davebi/%E1%83%93%E1%83%90%E1%83%95%E1%83%94%E1%83%91%E1%83%98%E1%83%A1-%E1%83%92%E1%83%90%E1%83%9C%E1%83%AE%E1%83%98%E1%83%9A%E1%83%95%E1%83%98%E1%83%A1-%E1%83%A1%E1%83%90%E1%83%91%E1%83%AD%E1%83%9D%E1%83%A1-%E1%83%9B%E1%83%98%E1%83%94%E1%83%A0-%E1%83%9B%E1%83%98%E1%83%A6%E1%83%94%E1%83%91%E1%83%A3%E1%83%9A%E1%83%98-%E1%83%92%E1%83%90%E1%83%93%E1%83%90%E1%83%AC%E1%83%A7%E1%83%95%E1%83%94%E1%83%A2%E1%83%98%E1%83%9A.aspx)>. [↑](#footnote-ref-21)
22. 2016 წლის 29 დეკემბრის მთავრობის სხდომის დღის წესრიგი, ხელმისაწვდომია: < <<http://gov.ge/index.php?lang_id=GEO&sec_id=437&info_id=59087>>. [↑](#footnote-ref-22)
23. დადგენილება ხელმისაწვდომია [აქ](https://matsne.gov.ge/ka/document/view/3027700) [↑](#footnote-ref-23)
24. პორტალის საპილოტე ვერსია ხელმისაწვდომია [აქ](http://www.emc.com/domains/documentum/index.htm) [↑](#footnote-ref-24)
25. 2017 წლის [ბიუჯეტი](http://gncc.ge/ge/legal-acts/commission/solutions/2016-838-21.page) [↑](#footnote-ref-25)
26. კომუნიკაციების ომბუდსმენის [გვერდი](https://www.facebook.com/communications.ombudsman/?fref=ts) [↑](#footnote-ref-26)